
Capitolul 1 


— Dar nu vreau să merg în Italia! Amanda Seaton tinea 
receptorul între ureche și umăr. Mintea de înghețeau 
apele. Ar fi dat orice să călătorească în Europa. 

— Cel puţin gândește-te, o linguși sora ei Amy. De ce 
nu vrei să riști o dată? Măcar o dată? 

Amanda se uita pe fereastră la stelele care străluceau dea- 
supra dealurilor încărcate de zăpadă din spatele casei ei. 

— Nu ţi-am spus? În vara asta plec în Hawaii cu Tom 
Cruise. 

— Ha, ha. Înţelegi ce vreau să spun. 

Amanda renunţase la vacanţa de vară, sufocată de tean- 
cul de lucrări pe care le avea de corectat. 

— Vrei să spui că trebuie să fiu salvată de la viaţa plic- 
tisitoare pe care o duc. 

— Doar pe perioada verii. Este o excursie gratuită la 
Florenţa. 

— Şi? 

— Nu mai fi așa încăpăţânată, pufni Amy. Îţi place Italia. 
De ani de zile mă baţi la cap să vii cu mine. 

— Cu tine. Nu să fiu singură în Europa, pretinzând că 
sunt Amy. Apropo, ţii minte ce s-a întâmplat ultima dată 
când am jucat o astfel de farsă? Îi mulțumesc și directoru- 
lui că ne-a lăsat să absolvim școala. Oricum, chiar dacă aș 
fi atât de proastă și aș accepta, fotografii s-ar prinde 
imediat. 

— Nici gând, spuse sora ei. Am făcut pozele acelea 
acum şase luni şi nu i-am mai văzut de atunci. Nu ieşim 
împreună în Oraș. 

— Fii serioasă, Amy. Au primit o grămadă de bani ca să 
fotografieze fiecare centimetru din corpul tău și să 
mărească pozele pentru staţiile de autobuz. 

— Nu îţi mai face griji. Gândește-te la o vară întreagă în 
Italia, la un apartament care să fie doar al tău fără să te 
coste nimic. 

Amanda închise ochii, imaginându-și vilele învăluite în 
razele soarelui, cafenelele șic în aer liber de pe străzile 
pavate cu piatră. Încercând să alunge aceste imagini, 
alunecă pe de pat, împrăştiind pe podea referatele de 
sociologie ale studenţilor din anul intâi. 

— E o nebunie! Nu-mi vine să cred că vorbim despre 
asta. 

Începu să meargă agitată prin cameră, fără să ia în 
seamă lucrările pe care călca. 

— Nu merg în Italia și nu o să îţi iau locul. Nu încerca să 
mă convingi, pentru că nu o să ţină. Hai să vorbim despre 
altceva, spuse ea, respirând adânc. Ce filme ai mai văzut? 

— Dar, Mandy... 

— Nu. 

— Mandy, acum chiar am nevoie de ajutorul tău. Mi-ai 
spus deja că în vara asta nu ai nici un curs. Nu știu ce o să 
mă fac dacă nu mă ajuţi, spuse Amy cu voce tremurătoare. 

Părea că sora ei era pe cale să izbucnească în plâns. 
Asta însemna că recurge la artileria grea și că într-adevăr 
era într-o mare încurcătură. Ori era adevărat, ori sora ei 
geamănă își arăta talentele de actriță. Amanda oftă și își 
fixă privirea în tavan. 

Sentimentul de vinovăţie își făcea loc în inima ei. Apoi 
își aminti de nenumăratele ocazii în care sărise în ajutorul 
surorii ei. Marile favoruri, micile favoruri, rugăminţile 
nesfârșite pentru ca Amanda să își lase baltă treburile ei și 
să le rezolve pe cele ale lui Amy. Amintirile o apăsau până 
când simti că nu mai poate să respire. Gata! De acum, 
Amy trebuia să se descurce singură. 

Amanda făcu ghem pantalonii de pijama și îi înghesui 
la marginea patului, spunându-și că putea doar să o 
asculte și să-i ofere un sfat, fără să se implice. 

— De ce nu rezolvi singură sarcina asta? 

— Am primit un rol într-un serial. Ştii, cel despre staţia 
spaţială. Filmările încep în aceeași săptămână în care am 
ședințele foto pentru catalogul ăsta blestemat, suspină 
Amy. Nu am cum să le fac pe amândouă. 

— Atunci renunță la fotografiile pentru catalog. 

— Nu pot. Când am semnat contractul, am fost de 
acord cu eventualele modificări. Acum vor să refacă tot 
setul. Dacă dau înapoi, mă pot da în judecată, spuse ea cu 
o voce sfârşită. 

Amanda gemu și se lăsă pe spate, strivind alte lucrări. 

— Mandy, te rog, se tângui Amy. Nu vreau să pierd acest 
serial. Este prima mea filmare de televiziune. Trebuie să 
reușesc acum, până nu sunt prea bătrână. 

— Nici nu ai împlinit 30 de ani. 

— Ştiu. Aceasta este ultima mea șansă. Poţi s-o faci, este 
doar o slujbă pentru un catalog. Directorul lor de mar- 
keting a hotărât să refacă toate pozele, numai cu mine. 

— Asta este măgulitor. 

— Ştiu, replică Amy. De parcă un catalog de modă cu 
răspândire locală ar fi așa de important pentru cariera mea! 

— Mi-ar fi plăcut să te ajut. Dar chiar dacă aș putea, 
habar n-am ce înseamnă să fii model. 

— Hai, fi serioasă. Ti-ai luat doctoratul, dar nu știi să 
pui pe tine niște haine și să arăţi bine? Încă avem aceeași 
măsură. Oricum, tu mereu făceai sport. Eşti într-o formă 
mai bună decât mine. 

Amanda își inspectă antebraţul. 

— Și sunt și mult mai albă. 

— Mare lucru! Nimeni nu se mai bronzează acum. Nu 
ne permitem să avem riduri. 

Amanda își trecu mâna liberă prin păr. Poate că reușea 
să scape fără să o refuze pe Amy. 


COPIA PERFECTĂ 9 


— Mi-am tăiat părul. Nu cred că lucrul acesta va trece 
neobservat. 

— Iar ţi l-ai ciopârțit, nu-i așa? ridică Amy vocea într-un 
acces de panică. Cât de scurt? 

— Scurt. 

— Până la umeri? Te rog, spune-mi că până la umeri. 

— Nu chiar. 

— Oh, Amanda! Iar te-ai tuns foarte scurt, nu? 

— Nu-mi place să mă chinui cu el. 

Amanda se cutremură, cu gândul la părul lung, roșu 
închis al surorii ei și la orele pe care aceasta le petrecea 
ondulându-l și îngrijindu-l. 

— OK, nici o problemă. Stai să... 

Liniştea de la celălalt capăt al firului o îngrijoră pe 
Amanda. Și-o imagină pe sora ei uneltind, concentrată, cu 
degetele lungi cu unghii perfecte, jucându-se cu o șuviţă 
din părul ei care îi ajungea până la talie. Se uită la 
unghiile ei inegale, fără ojă, și oftă. 

— Ei bine, nu contează, se auzi vocea hotărâtă a lui 
Amy. Vor crede că mi-am tăiat părul. Mare lucru! Și Linda 
Evanghelista s-a tuns. Oricum, dacă nu le place, ghinionul 
lor. Poate or să te elibereze de contract. Adică pe mine. 

— Amy, nu am de gând să... 

— O să-ţi facă bine. Poţi să stai în apartamentul Biancăi 
din Florenţa. Va fi doar al tău toată vara. Bianca este 
plecată până în august. 

Amy îi dădea înainte, grăbită, abia oprindu-se pentru a 
respira, uitând de lacrimile de până atunci. 

— Şedinţa foto nu poate dura mai mult de o lună, iar 
restul verii vei face ce vrei. N-aș vrea să aduc vorba de 
bani, dar vei câștiga în trei săptămâni mai mult decât 
câștigi ca profesoară într-un an întreg. 

Amy ştia să atingă punctele sensibile. Două luni în care 
putea să colinde muzee și castele medievale. Și destui 
bani ca să își înlocuiască vechea mașină de spălat, poate și 
pentru a repara acoperișul slăbit de deasupra ferestrei din 
sufragerie. 

Amanda aruncă un referat de pe pat. Ce idee supidă! 
Erau ele surori gemene, dar nimeni nu va crede, nici pen- 
tru o secundă, că ea era model. 

Vocea lui Amy îi întrerupse gândurile. 

— Ştiu la ce te gândești. O să meargă. Mai ţii minte când 
ti-am luat locul în echipa de majorete? Nici măcar Randy 
nu a observat. 

În ciuda iritării ei, Amanda izbucni în râs. 

— Oricum nu era cel mai bun iubit al meu. Chiar nu 
s-a prins, nu-i așa? 

— Nici măcar atunci când m-a sărutat de „noapte 
bună”. Deci, ce zici? Nu trebuie să ajungi la Florenţa decât 
la sfârşitul lunii mai. Ai tot timpul să închei mediile și să 
îți faci bagajele. 

Amanda oftă. Îi plăceau slujba și mica ei casă dintre 
dealuri. Viaţa ei era așa cum o dorea: calmă și stabilă. 
Calmă, stabilă și puţin cam plictisitoare. 

Și? Plictisitoare sau nu, în mod categoric nu avea de 
gând să o salveze din nou pe sora ei. Măcar o dată, Amy 

trebuia să își rezolve singură problemele. De dragul ei, 
era gata să refuze o vară în Italia. O aventură excitantă, 
care ţi se ivește o dată în viaţă, în Italia. Amanda respiră 
adânc și își goni din minte plajele strălucitoare ale 
Mediteranei. 

— Eu sunt profesoară. Mi-ai văzut hainele. Nu știu 
nimic despre modă. 

Trebuia să o facă să înţeleagă că modellingul nu se afla 
în sfera ei de interes. Nu pricepea cum putea Amy să 
transforme femeia pe care o vedea în fiecare dimineaţă în 
oglindă în acea făptură senzuală care îi făcea pe bărbaţi să 
saliveze. 

— Ştii, ar fi un foarte bun experiment sociologic, spuse 
Amy ca și când nu ar fi fost conștientă de importanţa aces- 
tui argument. Ai putea să simţi pe pielea ta cum este să fii 
tratată ca un sex simbol. Gândeşte-te că faci o cercetare: 
industria modei din punct de vedere sociologic sau cam 
aşa ceva. 

Amanda se uită pe fereastră la cerul întunecat de iarnă. 
Nu știa cum se întâmplase, dar se simţea încolțită de sora ei. 

— Nu-mi vine să cred că spun asta, rosti ea strângând 
cu putere ochii. O să mă gândesc, bine? 

— Grozav! Mă sună cineva pe cealaltă linie. Trebuie să 
închid. Te mai sun peste vreo două săptămâni, să stabilim 
detaliile. 

— Am spus că o să mă gândesc! Și-ar fi dorit ca vocea ei 
să sune mai hotărât. Amy era ca un rechin. Dacă simţea 
gustul sângelui, Amanda era pierdută. 

— Nu-ţi promit nimic. Probabil că mâine o să mă 
răzgândesc. 

— Da, bine. Ştii, Manders? Tocmai mi-am amintit ceva. 

Amanda își tinu respiraţia. Amy întotdeauna își mai 
amintea ceva. 

— Nu este mare lucru, continuă sora ei. Este vorba de 
fotograful angajat pentru şedinţă. Am mai lucrat cu el și 
m-am gândit că trebuie să știi că nu ne-am înțeles prea 
bine. Nu e mare lucru. Știu că tu o să îndrepţi lucrurile. 
Trebuie să închid, te iubesc. Pa! 

— Amy, Stai..., spuse Amanda, dar legătura se între- 
rupsese. Ca de obicei, Amy o lăsase într-o situaţie imposibilă. 

Se încruntă la propria imagine din oglindă. 

Fraieră. Fraieră. Fraieră. 


e 


Amanda își tinu respiraţia, apoi expiră încet, încercând 
să se relaxeze. Florenţa i se desfășura în faţa ochilor, pe 
fereastra taxiului care o conducea pe străzile înguste. 
Prima ei săptămână in Italia fusese o încântare, dar acum 
venise momentul să înceapă mascarada. 

Se sprijini în scaunul din față în momentul în care 
șoferul puse o frână bruscă. Stomacul o durea, iar ea 
strângea puternic în palmele transpirate un ghid de 
călătorie. Cum putuse să fie atât de proastă încât să o lase 
pe Amy să o convingă? În clipa în care va intra pe ușa 
studioului, toți își vor da seama că este o impostoare. 

Lăsă dicționarul deoparte și își șterse mâinile umede 
de blugi. Mai devreme decât și-ar fi dorit, șoferul opri. 
După o serie de gesturi și câteva fraze din ghid, reuși să îi 
plătească și ieşi din mașină. 

Ca majoritatea străzilor din centrul orașului, și aceasta 
era pavată cu piatră, întunecată și extrem de îngustă. 
Vântul puternic îi răvăși părul, făcând-o să închidă ochii și 
aproape să nu observe firma: Bergamo e Barberi. 
Fotografia. Numai lectura acestei pancarte o făcea să 
transpire. 

Amanda simţi brusc nevoia să fugă. Aproape ajunsese 
la colțul străzii, când se hotărî să se întoarcă şi să urce 
scările. Oricât de aiurit ar fi fost planul lui Amy, făcuse o 
promisiune. Înghesui ghidul de călătorie în geanta lui 
Amy, îşi masă ușor stomacul și începu să urce treptele, 
două câte două. Urcă scara de marmură nesigură pe ea, 
întrebându-se dacă avea să aibă cea mai scurtă carieră de 
model din istorie. 

Un bărbat cu părul negru îi aruncă o scurtă privire 
când deschise ușa. 

— Ai întârziat, Signorina Seaton. Dar asta face parte din 
farmecul personal, nu-i așa? 

Tresări la tonul tăios al bărbatului. Din descrierea 
făcută de Amy, îl recunoscu pe fotograf. Sora ei, știa bine, 
întârzia mereu. Totuși, omul nu trebuia să fie atât de 
grosolan. Amanda se sprijini de tocul ușii, bucuroasă că 
avea o clipă pentru a-și aduna gândurile. 

Geanta de gimnastică a lui Amy îi alunecă de pe umăr, 
căzând cu zgomot pe podeaua de lemn. 

— Îmi pare rău, sora mea... 

Închise brusc gura. 

Omul nici măcar nu se uita la ea. Continua să lucreze 
la un aparat de fotografiat şi părea că nu observase 
scăparea ei. 

— Ce ai spus? 

Amanda își lăsă capul pe spate și încercă unul din zâm- 
petele obraznice ale lui Amy. 

— Tocmai ieşeam pe ușă când m-a sunat sora mea din 
State. Îmi pare rău. 

Nişte ochi căprui pătrunzători o fixară de sub 
buclele negre. Buzele lui, deși erau coborâte ușor dis- 
prețuitor, păreau extrem de apetisante. Sigur! Nu s-ar fi 
putut să aibă drept fotograf un domn amabil, cu părul 
cărunt! 

El ridică din umeri și își îndreptă din nou atenţia 
asupra aparatului, ocazie foarte bună pentru ea să-l 
studieze. Amy neglijase să-i spună că Pietro Bergamo era 
superb. Poate că era grosolan, dar cu siguranță era sexy. 
Cu o asemenea voce, putea să-i facă inima să bată doar 
recitând alfabetul. 

O uimi dorinţa pe care o simţea, de a-l atinge, de a-și 
plimba degetele pe bărbia lui pătrată, asprită de barba 
neagră, de a-i mângâia umerii puternici. El luă un film de 
pe masă și atenţia ei se mută la mâinile lui, aplecate 
asupra aparatului. ÎL privea cum încărca filmul, cu 
mișcări scurte și precise. Avea degete subțiri și mâini 

puternice și bronzate. Simti un fior pe şira spinării. Emana 
o energie virilă naturală, care o lăsa fără aer și fără cuvinte. 

Exact ce îi trebuia, să se chinuie o lună cu această 
slujbă, în timp ce hormonii ei o iau razna! 

În timp ce Pietro era ocupat cu aparatul, Amanda 
încercă să examineze cât mai discret studioul. Părea mai 
degrabă un depozit pe jumătate gol, decât un loc în care 
lucrau oameni frumoși îmbrăcaţi în haine de firmă. Un 
miros de substanță chimică plutea în aerul umed. 
Podeaua de ciment nu era acoperită şi nu exista nici un 
obiect de decor, cu excepţia reflectoarelor, a trepiedelor 
și a unui teanc de cutii îngrămădite pe canapele şi pe 
niște scaune desperecheate. 

Amanda simţi că Pietro o privea. Pentru o clipă, crezu 
că îi studiază faţa, trecând în revistă toate micile diferenţe 
dintre ea și sora ei geamănă. 

Înaintă în cameră, trăgând după ea geanta de gimnas- 
tică. Timp de trei săptămâni, niște străini o vor îmbrăca, 
iar ea le va poza ca o păpușă de plastic. Ar fi mai bine să 
se obișnuiască și să înceapă să se poarte ca Amy. Făcu o 
piruetă. 

— Îţi place cum m-am tuns?, întrebă ea, aruncându-i un 
zâmbet, spera ea, în stilul lui Amy. 

— È differente. 

Accentul bărbatului condimenta cuvintele precum 
piperul. 

— Trebuie să acceptăm, nu-i așa? Dacă te porţi bine în 
fața camerei, clientului nici n-o să-l pese, sunt sigur. Pe de 


16 MARIE BOURDON 


altă parte, ar putea decide să nu te mai folosescă. Îi voi 
transmite prin fax fotografiile de astăzi. O să vedem ce 
hotărăște să facă în privinţa ta, ridică el din umeri. 

În studio apăru brusc un sentiment clar de antipatie. 
Orice făcuse Amy, era foarte serios. Sau poate că domnul 
Bergamo îi purta pică. Amanda aștepta nesigură în 
mijlocul camerei, dar nu putea rămâne așa. Sora ei ar fi 
trecut la acţiune, s-ar fi purtat de parcă ar fi fost stăpâna 
locului. 

Se îndreptă spre masa de lucru și își trecu o unghie 
proaspăt vopsită peste lemnul acesteia. 

— Care este planul pentru azi, Pietro? 

— Lucru în studio, răspunse el fără să-şi ridice privirea. 
Începem cu lenjeria. 

Amandei i se înmuiară picioarele și se prăbuși pe un 
taburet în faţa lui. 

— Lenjerie? Amanda își înfipse în podul palmei unghiile 
lungi, cu care nu era obișnuită. 

— Ai, ai spus lenjerie? 

— Nu cred că vântul se va potoli astăzi. Ar fi bine să 
facem niște poze de studio. 

Lenjerie? Avea să defileze în faţa unui străin, un bărbat 
foarte sexy, cu un accent care ar putea topi untul, 
îmbrăcată doar în lenjerie? 

Amandei îi venea să se năpustească spre ușă. Când 
toate acestea se vor sfârși, o să o caute pe Amy și o să o 
omoare. Ticăloasa, nu i-a spus nimic despre lenjerie! 

Ce va urma, se întreba ea? Dansul fără sutien? Amanda 
își propti cotul de masă și își acoperi fața cu palma. Poate 
că ar trebui să lase baltă catedra și să solicite o slujbă de 
iepuraș pentru Playboy. S-ar plăti mai bine. 

— Ce mai e? pufni Pietro. 

Ea se uită la el printre degete. 

— Nimic. Sunt doar puţin obosită. Rău de avion, 
probabil. 

— Bene, aprobă el din cap. Darren trebuie să se 
întoarcă în câteva minute. Ai un raft plin cu lenjerie în 
vestiar. Începe cu ce vrei. Și, Amy? Lasă-l pe Darren în 
pace, altfel vei avea de-a face cu mine. 

Ochii lui, reci ca gheaţa, îi sfredeleau pe ai ei. 

Amanda tremură. Probabil că Amy depășise limitele 
ultima oară când fusese în preajma acestui bărbat. Şi cine 
era Darren? Încă un detaliu important pe care irespon- 
sabila ei soră geamănă uitase să i-l menţioneze. 

Nu că ar fi contat, se gândi Amanda, de vreme ce nici 
măcar nu era în stare să găsească vestiarul. Uitându-se 
peste grămada de piese de echipament, văzu un perete 
despărțitor în celălalt capăt al studioului. Sperând că 
acela era vestiarul, și nu camera obscură ori toaleta, se 
îndreptă într-acolo, încercând să pară că știe foarte bine 
locurile. 

Până acum, industria modei era mult mai puţin 
strălucitoare decât crezuse. 

Vestiarul era practic o parte a camerei, separată printr-un 
perete de placaj subţire. Amanda trase după ea ușa 

nesigură și puse zăvorul. Un teanc de lenjerie era 
îngrămădit într-un colț al încăperii. Scoase câteva 
umerașe şi inspectă obiectele de mătase și nailon. 
Minunat! Nu era nici o pijama de bumbac, doar seturi 
decoltate şi cu sutiene minuscule. Alese un set de 
culoarea piersicii și îl tinu în lumina becului. Cel puţin nu 
se vedea nimic prin țesătură. Subţire, dar — slavă 
Domnului! — nu era transparent. 

Amanda se dezbrăcă de pulover și de blugi, apoi, 
ezitând, şi de sutien. Păcat că nu putea să păstreze chiloţii 
ei de bumbac, dar ar fi arătat foarte caraghios pe sub cei 
decoltaţi, de mătase. Trebuia să se dezbrace complet. 

Aerul rece o înfioră, mărindu-i senzaţia de vulnerabili- 
tate. Era pe punctul de a izbunci în plâns. Răul de avion, 
singurătatea, stresul o copleşiseră. Încercă să-și oprească 
lacrimile, dar era mai mult decât putea suporta. Cu ochii 
în lacrimi, se îmbrăcă. Sutienul era prea mare, lăsând 
descoperită o parte a pieptului, așa că îl legă la spate. 
Amanda căută prin teancul de haine ceva cu care să se 
acopere. Găsi un halat pe care îl îmbrăcă, legându-și 
cordonul în talie. 

În cele din urmă, își făcu puțin curaj şi intră în studio, 
rugându-se să îi poată poza lui Pietro fără să-i cadă 
sutienul. 


Capitolul 2 


— Hei, Amy! 

Un bărbat strigă la Amanda chiar când deschidea ușa 
vestiarului. Un american perfect bronzat, cu părul blond 
transformat într-un mănunchi de tepi. 

Amanda își trecu o șuviţă de păr după ureche şi se 
pregăti pentru următoarea provocare, aceea de a-l păcăli 
pe misteriosul Darren. Încercă un zâmbet. 

— Bună! 

— Bună, iubito! 

Darren înaintă și își deschise braţele, gata să o 
îmbrăţișeze. Ea ezită, uitându-se în podea pentru ca el să 
nu îi vadă panica din ochi. 

— Am crezut că Angelique va fi stilista. 

Cel puţin așa îi spusese Amy. 

Darren scutură din cap. 

— Lucrează pentru un spectacol de pe Broadway. 
Norocul nostru, nu? Ce zici de un sărut? Nu ne-am văzut 
de mult, spuse el apropiindu-se. 

În ultima clipă, ea întoarse capul, așa încât buzele lui 
umede aterizară pe obrazul ei. O tinu la distanță, în timp 
ce ochii lui mici o examinau din cap până în picioare. Ea 
tremură și își strânse halatul pe lângă corp. Deja se simţea 
goală. 

Darren se uită atent la ea, apoi îi atinse părul de după 
ureche. 

— Îmi place. O tunsoare asimetrică. Ştii, anul acesta se 
poartă părul scurt, continuă el, învârtindu-se în jurul ei. 

Se apropie atât de mult, încât îi simţea respiraţia pe 
ceafă. 

— Hai la machiaj, îi șopti el la ureche. 

I-a făcut semn să se așeze în faţa oglinzii. El rămase în 
picioare, în spatele ei, trecându-i degetele prin păr. 

— Cine a făcut asta? 

Amanda îngheță. Îi întâlni privirea în oglindă, dar nu 
citi în ea decât curiozitate. Inima îi tresări, dar încercă să 
nu trădeze asta prin voce. 

— Ce să facă? 

— Ce să facă? pufni el. Cine te-a tuns? 

— A, înghiți Amanda, încercând să tragă de timp. 

Nu ar fi putut să-i spună adevărul, cum că s-a săturat de 
părul ei veșnic încâlcit şi a rugat o prietenă să i-l taie, în 
bucătărie. 

Amy îşi câștiga existenţa de pe urma înfățișării ei. Un 
număr foarte mic de coafori din întreaga lume aveau voie 
să se atingă de părul ei, dar Amanda habar n-avea care 
erau aceștia. 

— Am fost în Los Angeles, dădu ea vag din mână. 

— Îmi imaginam eu. 

Amanda îl văzu pe Darren în oglindă examinându-i 
ceafa. 

— Unde? La Conrad? La Albatros? 

Ea îi adresă un zâmbet strălucitor, mulţumindu-i 
pentru ajutor. 

— La Albatros. 

— Stiam eu! Sunt la curent cu ultima modă. 

— Categoric, aprobă hotărât Amanda. 

Palmele începură să-i transpire. Se complicau 
lucrurile. Era evident că stilistul o cunoștea pe Amy îndea- 
juns de bine pentru ca Pietro să fie deranjat de asta. Dacă 
Darren descoperea ceva în timp ce o machia? 

Amanda îl privea deschizând câteva gentute și scoțând 
din ele cosmetice de parcă ar fi fost un întreg raion dintr-un 
magazin. Amy îi spusese că era tipul cel mai conştiincios 
din echipă. Era clar că, aşa cum făcea de obicei, sora ei 
omisese o bună parte din poveste. 

Darren o prinse hotărât de bărbie. 

— Întoarce-te și priveşte în sus. 

Amanda se concentră să-și țină capul în poziția cerută, 
uitându-se la peretele din faţă, în timp ce Darren îi aplica 
fond de ten pe faţă și pe gât. 

Modele suple în costume de baie o priveau din pozele 
în mărime naturală lipite pe perete, cu buzele lucioase 
ademenitoare, cu ochii pe jumătate închiși în extaz. 
Amanda se înfioră văzând pasiunea evidentă de pe feţele 

lor. Pasiune trezită de Pietro Bergamo, cu siguranţă. 
Pasiune pe care o aşteptau și de la ea. Îşi simți obrajii 
arzând și întoarse capul de la fotografii. 

— Nu te mișca, îi spuse Darren strângând-o de umăr. 

Ea își ridică privirea din nou către poze. 

— Îmi pare rău. 

Amanda încercă să răspundă fără să își miște buzele. 
Înghiţi cu greu și închise ochii, în timp ce el îi aplica far- 
dul pe gât și pe decolteu. 

După ce termină, Amanda încercă să se privească în 
oglindă. Stratul de machiaj îi estompase toate ridurile şi 
toţi pistruii. 

Apoi îl văzu pe Pietro. Stătea în spatele ei, cu braţele 
încrucișate la piept, cu buzele lui superbe strânse. 
Privirile lor se întâlniră în oglindă, iar ea putu citi în ochii 
lui mânie și un soi de avertisment. Apoi dispăru. 

Darren făcu un pas înapoi și îi privi atent chipul. 

— Nu ştiu ce ai făcut, dar arăţi grozav! 

— Mulţumesc, răspunse Amanda respirând ușurată. 

Mai depășise un obstacol. Săptămâni întregi fusese îngri- 
jorată că cineva va observa diferențele minore dintre 
tipurile lor de ten și dintre trăsăturile lor. Amanda știa că 
deosebirile erau mici, dar ei și lui Amy li se păreau evidente. 

Darren răsuci scaunul către oglindă. 

— Cum ţi se pare? 

Schimbarea o şocă. Amy, cea pe care o ştia din reviste, 
o privea din oglindă. De la ochii mari puternic rimelaţi și 
până la buzele umede și strălucitoare. 

— Fac treabă bună, nu? rânji Darren. 

— Da. 

El zâmbi plin de sine și îi făcu poznaș cu ochiul. 

— Mă bucur că îţi aduci aminte. O să-ţi arăt mai târziu 
cât de bună. 

Amanda se simţi dezgustată și se ridică. 

— Cred că trebuie să ne apucăm de lucru. 

— Eu mă gândeam să facem ceva după ce terminăm 
lucrul. 

O împinse înapoi pe scaun și îi masă umerii cu mișcări 
scurte și repezi. Ea tremură plină de repulsie atunci când 
el se apropie să îi şoptească ceva. 

— Eu nu fac nimic diseară, dar tu? 

Amanda se răsuci în scaun și își muşcă buzele. Încercă 
să pară stăpână pe sine. 

— Îmi pare rău. Am avut rău de avion și sunt frântă de 
oboseală, spuse ea ridicându-se. 

Înainte să se îndepărteze, Darren o apucă de mână și o 
lipi de pieptul lui gol. 

— A trecut mult timp, pot să mai aştept. 

El o strânse mai tare în braţe, până când îi strivi sânii 
de pieptul lui musculos, într-o poziţie care îi interzicea 
orice mișcare. Peste umărul lui Darren îl văzu pe Pietro 
sprijinându-se de masă și uitându-se la ei. Ochii lui aveau 
sclipiri de oțel. 

Amanda își lăsă braţele în jos şi se depărtă de stilist. 
Încercă să nu clipească la privirea plină de dezgust din 
ochii lui Pietro. 

— Dacă aţi terminat, am putea să ne apucăm de treabă, 
spuse el cu o voce dură, în ciuda accentului agreabil. 

Se uită la Darren și îl văzu strângându-și ustensilele lui, 
în mare viteză. Amanda era extrem de rușinată. 

Pietro se uită la ceas. 

— Darren, tu poţi să pleci. Nu avem timp decât pentru 
un Singur decor. Nino este bolnav, dar sunt sigur că pe 
domnișoara Seaton nu o va deranja să lucreze fără asis- 
tent, spuse el, uitându-se fix la Amanda. 

Expresia lui îi sugera să nu îl contrazică. 

— Absolut deloc, încuviinţă ea. 

Darren se retrase, închizându-și cu zgomot cutiile. 

— O să plec în câteva minute, doar să termin de strâns. 

— Bene. 

Pietro puse o mână pe spatele Amandei și o împinse 
către studio. Acesta se afla la capătul camerei, unde o 
pânză bej acoperea un perete, delimitând un fel de scenă. 
În mijloc se afla un taburet înalt. 

— Stai aici puţin, spuse el și arătă spre scaun. Trebuie 
să verific lumina. 

Se duse către scaun cu picioare nesigure. Nu avea 
încotro, trebuia să suporte totul. Se cățără pe taburet, cu 
umerii coborâţi, încercând să nu se gândească la cât de 
goală se va simţi în secunda următoare. 

Pietro aranja luminile, schimbând unghiul reflec- 
toarelor. Se uita des spre ea, dar Amanda avea impresia că 
se uită prin ea. Părea interesat doar de lumini și de 
umbre. 

Sosise clipa. Mâinile ei căutară cordonul halatului. 
Treaba ei era să facă în așa fel încât lenjeria din mătase de 
culoarea piersicii să pară sexy și senzuală. De-a lungul 
anilor, văzuse milioane de reviste şi cataloage, dar nu se 
întrebase niciodată cum făceau Amy și celelalte modele 
pentru a crea impresia că își împart cele mai intime 
secrete cu un singur bărbat superb. 

Îşi dădu o şuviţă de păr după ureche. Părul aspru, 
îmbibat de fixativ și uscat cu foehnul, o uimi. Arăta 
grozav, mai bine decât reuşise ea vreodată să îl aranjeze, 
dar parcă purta o cască. Își fixă privirea pe unghiile lungi 
și vopsite pe care și le protejase cu mare greutate în 
ultimele două săptămâni și oftă. Ar fi vrut înapoi vechile 
ei mâini, vechea ei viață. Acum. 

Pietro se uită peste aparatul la care lucra. 

— E vreo problemă? 

— Nu, deloc, răspunse Amanda rapid, din nou în 
alertă. 

Dacă nu era în stare? Dacă Pietro îşi dădea seama de 
înşelăciune? Încercă să nu se mai gândească la asta. Dacă 
își făcea atâtea griji, nu va reuși să pară atrăgătoare și 
senzuală. 

— Bun, se încruntă Pietro la ea. 

— Sunt doar obosită. Hai să terminăm odată cu asta. 

— Bine, sunt gata, spuse Pietro, făcând ultimele 
modificări. 

Amanda se ridică și își desfăcu halatul cu degete 
tremurătoare. Se dezbrăcă și îl făcu ghem. Căldura 


26 MARIE BOURDON 


degajată de reflectoare se prelinse pe mușchii ei 
încordaţi, mângâindu-i braţele, pieptul, picioarele și 
atingându-i chiar pielea de sub mătasea subțire. Luă o 
poziție pe care Amy o folosise de sute de ori în diverse 
reviste, cocoţată pe scaun, cu umerii înapoi și pieptul 
împins în față. 

Teama i se mai potoli. Până acum, totul era bine. 

Pietro stătea la capătul pânzei care cădea în falduri. 
Expresia lui era complet neutră, fără nici un semn de 
interes sau apreciere. 

— Nu cade bine, comentă el. Se uită în jurul scenei și 
luă o agrafă din teancul de eșarfe și accesorii. 

Înainte ca Amanda să facă vreo mișcare, ajunse lângă 
ea, strângându-i sutienul la spate până când îi îmbrăcă 
frumos pieptul. Căldura mâinilor lui îi ardea pielea. 
Încercă să îi ignore atingerea, dar nu putea să facă 
nimic în privința sânilor care se întăreau sub mătasea 
rece. 

Pietro fixă nodul cu agrafa și se îndepărtă ca să vadă 
cum arăta. Amanda închise ochii îngrozită. Era într-o altă 
lume, departe de cea reală, cu un italian chipeș care se 
uita fix la pieptul ei plin. Probabil credea că era o 
fetişcană dornică de sex. 

Când şi-a făcut curaj şi a deschis ochii, l-a văzut pe 
Pietro în spatele aparatului de fotografiat, calm și reţinut 
ca întotdeauna. Oftă, dar nu era sigură dacă se simţea 
ușurată sau dezamăgită. 

Amanda respiră adânc, încercând să readucă ceva din 
sexualitatea sălbatică a surorii ei. Trebuia să fie 
seducătoare și încrezătoare. Seducătoare şi încrezătoare, 
repetă ea. 

Darren trecu prin spatele lui Pietro, cu rucsacul arun- 
cat neglijent pe un umăr. Îi făcu cu ochiul, iar ea își 
pierdu pentru o clipă siguranţa. Parcă o mângâiase pe tot 
corpul. 

Brusc, adevărul o izbi. Pietro nu era îngrijorat că ei ar 
putea avea o aventură. Asta se întâmplase deja. Darren și 
Amy erau mai mult decât prieteni. Şi ea era obligată să 
stea cu el următoarele trei săptămâni. 

— Am plecat, spuse Darren, salutându-l din cap pe 
Pietro și aruncându-i o scurtă privire Amandei. 

Pietro se uită la Darren până când ușa se închise în 
urma lui. Poziţia lui indica mânie, dar când se întoarse 
Amanda nu văzu nici o emotie în ochii lui căprui. 

Destul de bine. Atâta vreme cât nu își exterioriza senti- 
mentele, putea termina această ședință. Mai rău nu se 
putea. Cel puţin, mai târziu avea să poarte niște haine. 

Seducătoare şi încrezătoare. Amanda își tot repetă 
acest refren și reluă poziţia pe care o întrerupsese Darren. 
Pietro începu să pozeze, aplecat peste aparat. Sunetul 
scos de acesta semăna cu o mitralieră. i-o imagină pe 
Amy întinsă pe o canapea şi zâmbi larg. 

După câteva clipe, își dădu seama că era liniște. Pietro 
stătea drept și o privea, parcă aştepând ceva. 

— Ai de gând să lucrăm astăzi, Amy? 

Tonul lui impacientat a izbit-o, risipindu-i toată 
încrederea. Deschise gura, gata să îi dea o replică, dar nu 
știa ce trebuia să facă. Poate ar fi trebuit să se miște. O 
profesionistă nu ar fi așteptat indicaţiile lui Pietro. 

— Scuze. 

Amanda sări de pe scaun și îngheţă. Fără confortul 
scaunului se simtea goală. Doar corpul ei, niște bucăţi de 
pânză şi un scaun pentru a realiza un tablou încântator. 
Oare cum reușea Amy? 

O cuprinse panica. Oare de ce și-a tăiat părul? Măcar 
Amy putea să se folosescă de cascada de păr roșu închis. 
Meseria de model era mai grea decât își imaginase. 

Trebuia să se miște, să facă ceva. Zâmbi în semn de 
scuză către Pietro și văzu un casetofon portabil cu boxe. 

— Ai putea pune niște muzică? întrebă ea. 

— Sigur, dacă te ajută, răspunse el. E bine jazz? 

— Grozav. 

Acorduri calde o înconjurară. Încercă să se relaxeze, să 
se miște în pas de dans. Căldura reflectoarelor și muzica 
senzuală îi alungară toate îndoielile. Se concentră pe 
senzațiile simţite, uitând cât era de lipsită de experienţă. 

— Eccelente, se auzi vocea admirativă a lui Pietro. 

Amanda privea direct în obiectiv. Poziţie după poziţie, 
lumea de dincolo de cortină dispărea, iar atenţia ei se 
limita la bărbatul din spatele aparatului. Se uita în obiec- 
tiv, dar centru ei de interes era bărbatul brunet, cu degete 
puternice care mânuia aparatul. O treceau valuri de 

căldură imaginându-și acele palme pe corpul ei, 
mângâind-o aşa cum lumina din studio îi mângâia pielea. 

— Asta e, cara. Este perfect, îi zâmbi Pietro, ridicând 
privirea. 

Se întinse după un alt aparat. Ochii lui nu îi părăseau 
pe ai ei, privirea era intensă, în timp ce schimba obiec- 
tivele între cele două aparate. 

Amanda ar fi putut jura că era vrăjită. Nu se putea 
desprinde de ochii lui. Sau de zâmbetul lui. 

De data asta, nu mai folosi trepiedul. Pietro o înconjura, 
cu aparatul la ochi. Acum era pe scară, în secunda 
următoare era pe podea, pozând-o de jos. 

Intimitatea de pe platou o umplea de energie pe 
Amanda, îi făcea corpul să cânte. Se mișca pentru el, 
dansa pentru el. Senzualitatea muzicii, căldura mătăsii pe 
pielea ei și bărbatul din faţa ei o făceau să se simtă ușoară, 
graţioasă, plină de viaţă. 

Brusc, Pietro se ridică, rupând vraja. 

— Îmi mai trebuie film, murmură el. 

Ea tresări la auzul acestui ton tăios. Stânjeneala pe care 
o ignorase o copleși din nou. Credea că se descurcase 
foarte bine și că el făcuse destule fotografii. Ce trebuia să 
facă pentru a-l mulțumi pe tipul ăsta? 

— Mă duc să beau puţină apă. 

O dată ieșită din cercul de căldură creat de reflectoare, 
simți cum tremură. Picioarele goale erau reci şi dispăruse 
orice urmă de senzualitate. Când s-a urcat din nou pe 

scaun, îi era frig, era încordată și foarte dezbrăcată. Nu se 
mai simțea deloc sexy. Muzica încă se auzea, dar fără 
folos. Nu mai avea nici o idee. 

— Nu ai făcut destule fotografii? 

Nu se auzea nici un sunet, nu se vedea nici o mișcare 
din direcţia aparatului. 

Amanda se simţea ca într-un film western, în care doi 
pistolari încăpățânaţi stau faţă în faţă pe o stradă prăfuită, 
pândind un semn de slăbiciune din partea adversarului, 
întrebându-se cine va face prima mișcare. 

— Speram să văd un zâmbet, spuse Pietro. Parcă te-ar 
tortura cineva. 

— Cum ai ghicit? replică Amanda, sarcastic. 

Expiră printre dinţii încleștaţi și încercă un zâmbet. 

— Hai, Amy, se rugă el uitându-se la ceas. Nu cred că 
pot să folosesc nimic din aceste fotografii. Și nu mai avem 
mult timp la dispoziţie. Nu ai putea să te prefaci că te 
simţi bine? 

— Ba da. Mă simt la fel de bine ca atunci când mă duc 
la dentist. 

— Să-ţi fac rost de nişte novocaină? Nu, stai! se lovi el 
peste frunte. Aș putea să te adorm. Pozele ar fi cu 
siguranță mai bune. 

— Ca şi compania. 

— Foarte spiritual, cara. Mai ai ceva de spus înainte de 
a continua? 

— Nu, răspunse ea, ridicând sfidător bărbia. 

— Atunci, la lucru! 

— Bine. 

— Bine. 

Amanda se uită la el de sus. Era un joc copilăresc, dar 
nu îl putea lăsa să câştige. Apoi își aminti că, dacă era mai 
cooperantă, se putea îmbrăca mai repede cu hainele ei şi 
putea pleca. Zâmbi ușurată. 

— Minunat! 

Aparatul declanșă și înghiți rapid câteva cadre de film. 

— Bellissima! Aşa da! 

Mânia și tensiunea dintre cei doi se transformă în 
energie sexuală, iar ea retrăia acea stare. Doar ea, căldura 
reflectoarelor, muzica învăluitoare și un bărbat foarte 
sexy. Se mișca în rimul muzicii, iar el o însoțea, anticipân- 
du-i mișcările. Legătura creștea cu fiecare secundă. 

Apoi el se opri, lăsă aparatul şi se apropie de ea. 

— Hai să încercăm altceva. 

Ea se ridică pe scaun, ferindu-se de apropiere. 

— Nu te teme, îi șopti el ușor, cred că am procedat greșit. 

Accentul lui reaprinse focul dintre ei. Stătu o clipă 
lângă ea, destul pentru ca Amanda să îi simtă căldura 
trupului și aroma ușoară de lămâie a aftershave-ului. 

— Lasă-mă să te ajut. 

Îi puse o mână pe spate, chiar deasupra agrafei care 
îi ținea sutienul, forţând-o să-și arcuiască ușor spatele și 
să-şi împingă pieptul înainte. 

— Așa! Așa e bine. 

Corpul Amandei se trezi la viaţă datorită acestei 
atingeri. Căldura degetelor lui a trecut prin mătasea 
subțire, provocând un foc interior. 

Respiră adânc, încercând să își potolească simțurile 
răvășite. El întinse mâna și îi dădu o șuviță de păr de după 
ureche. 

— Îmi place mai mult așa. Mă mir că l-ai tăiat, păreai 
foarte mândră de el. 

— Mă săturasem de el, spuse Amanda cu dificultate, 
ridicând totuși din umeri. 

— Hmmm. 

Fi îi plăcu sunetul scos de pieptul lui. O făcea să se gân- 
dească la un dans lent, la corpul ei strâns lipit de al lui. 

Trebuia să rupă vraja, să se depărteze de el înainte să 
își piardă capul de tot. Dar ochii ei se fixaseră pe cămașa 
lui, care lăsa să se vadă câteva fire din părul negru de pe 
piept. Îi simţea respiraţia pe gât, tachinând-o, făcând-o 
să-şi dorească să ridice capul şi să-l sărute. Înţelegea acum 
privirile fetelor pe care le pozase. Cu câteva minute în 
urmă voia să îl sfâşie. Acum dorea să îi sfâşie hainele. 

Amanda vedea că Pietro nu era afectat. Pentru el era ca 
și când ar fi mângâiat o masă de lemn. 

Îşi trecu palmele pe coapsele ei, apropiindu-i 
genunchii. Ea își încleștă degetele de scaun, încercând să 
ignore senzaţia din stomac. Apoi îi prinse bărbia, ridicân- 
du-i privirea pentru a o întâlni pe a lui, şi îi dădu șuvița 
de păr înapoi după ureche. 

Ea își tinu respiraţia, dorindu-și ca degetele lui puter- 
nice să-și continue drumul spre pieptul ei. 

Pietro urmări cu degetul clavicula, într-o mângâiere 
prelungă. 

— De unde ai asta?, întrebă el. Nu mi-o amintesc. 

— Nu-i nimic, zise Amanda, încercând să ridice 
nonșalant din umeri și să se strâmbe în stilul lui Amy. 
Uitase cu totul de cicatricea pe care o căpătase în clasa a 
șaptea, jucând fotbal. 

— De ce ţi-ai aminti-o? 

El se încruntă, în timp ce Amanda nu era atentă decât 
la degetul care îi urmărea ușor conturul claviculei. Nu își 
ridicase privirea, urmărindu-i mușchii care se mișcau cu 
fiecare gest pe care îl făcea degetul lui pe pielea ei. Îi simţi 
mâna pe ceafă, în timp ce gura se apropia ușor de a ei. 
Nici nu îndrăznea să respire, de teamă să nu rupă vraja. 
Stătea nemișcată, dorindu-și ca gurile lor să se întâl- 
nească, tremurând cuprinsă de un fior interior. 

Și gurile lor s-au atins. Contactul a fost tentant, ca o 
delicată invitaţie. Buzele ei s-au depărtat uşor, gata să îi 
primească sărutul, dar, înainte să simtă apăsarea dorită a 
gurii lui, Pietro se smuci de lângă ea. 

Amanda se retrase, uimită. El se uită la ceas, apoi își 
trecu mâna prin buclele negre. 

— Trebuie să terminăm. Va veni altcineva în studio 
într-o oră. 

Fără alte cuvinte, se îndreptă către trepied. 


Capitolul 3 


Pietro strângea echipamentul de lucru. Brusc, lovi cu 
piciorul în cutiile de lemn, durerea provocându-i un soi 
de plăcere. 

Ce dacă trupul lui îi răspunsese lui Amy? La urma 
urmei, asta era meseria ei. Câștiga bani frumoși pozând 
drept o zeiţă a sexului în ochii bărbaţilor. Nu trebuia să se 
lase purtat de emoţii ca un adolescent care nu își poate 
stăpâni simţurile. 

Îşi puse aparatele de fotografiat în geanta căptușită şi 
trânti capacul. Faptul că s-a aprins în preajma ei nu avea 
să-i schimbe părerea. Cunoştea milioane de femei ca Amy, 
femei pe care nu le interesa decât de propria persoană. 

Dar de ce acum? De ce se simţea acum atras de ea? 
Această întrebare îl măcina. Strânse picioarele trepiedu- 
lui, atent să nu îndoaie metalul ușor. Nu i se păruse 
niciodată specială. Poate de vină era vulnerabilitatea pe 

care i-o citise în ochi. Amy fusese întotdeauna extrem de 
încrezătoare și stăpână pe sine. Astăzi i se păruse oarecum 
fragilă, ca și cum era o altă persoană. 

Femeia asta era o vrăjitoare. Probabil că se juca doar cu 
el, în căutarea unei noi cuceriri. Altfel de ce i-ar fi zâmbit 
aşa? 

Ideea de a se așeza la casa lui şi de a avea o familie i se 
părea din ce în ce mai ispititoare. Dar nu cu o femeie ca 
Amy. Amy Seaton și noţiunea de familie erau două lucruri 
deosebite. Era egoistă, o prima donna care se considera 
centrul universului și care nu știa ce înseamnă credință 
sau angajament. 

Era o femeie de care trebuia să stea departe. Foarte 
departe. 


Amanda își cuprinse talia cu mâinile, bucuroasă să 
poarte din nou puloverul și blugii ei, și îl privi pe Pietro 
strângând echipamentul. Crezuse — nu, fusese sigură — că 
avea s-o sărute. Nu că ea ar fi vrut. Sau da, ar fi vrut, dar 
de ce? Pretindea că era altcineva. În plus, era evident că el 
o dispreţuia pe sora ei. Existau toate motivele pentru o 
poveste de dragoste reușită! 

Pietro se uită la ea din partea cealată a studioului. 

— Poţi să pleci. 

Brusc, i se făcu mai frig decât atunci când era 
îmbrăcată doar în lenjerie. Și era furioasă. El nu făcea nici 
un efort ca să își ascundă disprețul faţă de Amy. 

Amanda se juca distrată cu șiretul de la adidași. Nu 
știa cum, dar dorea să schimbe situaţia. Cuvintele lui 
Amy îi veniră în minte. Stiu că o să îndrepti lucrurile. 
Bine! 

— Nu îţi face griji pentru Darren, spuse ea fără să se 
gândească prea mult. Am lămurit lucrurile. 

Pietro îngheță dintr-odată și se dădu înapoi, de parcă 
ar fi avut o boală contagioasă. 

— Nu îmi pasă de Darren, spuse el oprindu-se din lucru 
și încrucișându-și brațele la piept. Ci de Michelle. 

— Michelle? 

Conversaţia intrase pe un teritoriu necunoscut. 
Amanda stătea pe canapea, încercând să se încalțe. 

— Michelle. Ştii, soţia lui Darren. Faptul că ai lămurit 
lucrurile cu Darren nu o să îmi schimbe părerea despre 
tine, spuse el, dând din cap la expresia ei uimită. Dacă 
vrei într-adevăr să te încurci cu un bărbat însurat, măcar 
caută unul a cărui nevastă nu este însărcinată. Te face să 
pari... Nu mai contează, știi ce vreau să spun. 

Amanda îngheţă aşa cum era, încălţată cu un singur 
adidas. Se înroșise de rușine. Avusese dreptate în 
legătură cu Amy și Darren, dar lucrurile erau mult mai 
grave. Ce urât! Cu siguranţă, Amy nu ştia. Nu se putea să 
ştie... 

— Ea nu... eu nu știam că este căsătorit. 

Pietro se ridică, uitându-se fix în ochii ei. Nu era nevoie 
să îi răspundă. Amestecul de milă și dispreţ de pe faţa lui 
spunea totul. 

— Dar Darren? EI ştia că este căsătorit, dar asta se pare 
că nu te deranjează, se răsti ea. Se pare că aici, în Italia, 
încă mai judecaţi cu două unităţi de măsură. 

— Aşa, Amy, dă vina pe altcineva. 

— Eu nu sunt... 

Pietro ridică o mână ca să o întrerupă. 

— Ba da, ești. Nu mai contează 

Se uită la ea fix, frecându-și bărbia. 

— Nu mă interesaţi nici tu, nici el. Darren este un porc. 
Într-o zi, soţia lui își va da seama că este prea bună pen- 
tru el. Din nefericire, clientului sunt sigur că o să-i placă 
noua ta înfăţişare și asta înseamnă că vom lucra împreună 
câteva săptămâni. Stai departe de Darren, nu vreau să vă 
văd împreună. Şi stai departe și de mine. 

Amanda se aplecă spre adidași, trăgând atât de tare de 
șireturi încât rupse unul. 

— Fir-ar să fie! Nu-ţi face griji. Nici eu nu vreau să te 
văd. De fapt, dacă te deranjez atât de tare, de ce nu 
renunti? Că doar mai sunt un milion de fotografi care pot 
face o treabă mai bună decât tine. 

Pietro era plin de venin. Se mișcă spre ea, iar Amanda 
simți un fior de teamă pe măsură ce acest bărbat puternic 
se apropia. 

— E tare bine să spui ce simţi, nu-i așa?, spuse el 
dezvelindu-și dinţii într-o încercare de zâmbet. Nu am de 
gând să renunţ la o slujbă bine plătită pentru că trebuie 
să lucrez cu doi tipi fără pic de morală. 

Mânia îi întunecă faţa. 


38 MARIE BOURDON 


— Tu să renunti! 

— Nu prea cred! 

Amanda îl fixa, provocându-l să mai facă un comen- 
tariu neplăcut despre sora ei. 

Pietro își trase fermoarul hainei, traversă camera și 
deschise cu zgomot uşa de metal. 

— Se încuie automat. 

Uşa de oţel se trânti în spatele lui. Amanda își prinse 
capul în mâini și spuse câteva cuvinte grele la adresa lui 
Amy. Şi nici ea nu era total nevinovată. 

Erau gemene, se presupunea că știu totul una despre 
cealaltă. Amanda începu să plângă cu lacrimi fierbinţi și 
încercă să își lege șireturile rupte. De mult nu mai era 
apropiată de Amy. Acum afla secretele cele mai intime ale 
surorii ei de la străini. 


Pe malul râului Arno, în care se reflecta soarele plăcut 
de după-amiază, Pietro stătea încordat, strâgând și 
desfăcând pumni, gândindu-se la modul în care Darren și 
Amy o înșelau pe Michelle. După o săptămână de lucru cu 
ei, o săptămână în care a văzut ce îi făceau bietei femei, 
Pietro era plin de furie. Ar fi vrut să facă ceva, orice, pen- 
tru a stopa suferinţa acesteia. 

Se apropie de cortul care despărțea vestiarul şi cabina 
de machiaj de ochii publicului și aruncă o privire 
înăuntru. Nu era nimeni aici. Ştia că Amy și Darren erau 
singuri. Se lipi cu obrazul de pânza groasă și încercă să 
audă ceva din discuţia lor, în ciuda zgomotului făcut 

de uscătorul de păr. Stilistul făcea gesturi largi și Pietro 
îi vedea buzele mișcându-se, dar nu putea auzi nimic. 

În timp ce vorbea, Darren verifică părul lui Amy și opri 
uscătorul. Apoi se aplecă spre urechea ei. Pietro își 
strânse pumnii. Tot nu auzea. 

Amy clătină din cap. 

Sunetul unor pași care se apropiau îl alertă pe Pietro. 
Se îndepărtă grăbit de cort și își făcu de lucru cu un 
aparat aflat pe o masă în apropiere. Zâmbi și o salută cu 
o mișcare a capului pe costumiera care trecu pe lângă el, 
în drum spre râu. După ce a dat colțul, el își reluă pozitia, 
uitându-se printr-o crăpătură a cortului. 

Amy stătea pe un scaun, iar Darren lucra la părul ei. 
Era cu spatele la Pietro. Își lăsă obrazul pe părul ei, dar 
Amy îl împinse. 

— Darren, nu. 

Pietro nu își dădea seama dacă era furioasă sau doar 
iritată. 

Darren se îndreptă, râzând. Apoi se aplecă din nou și 
îi mângâie ceafa, iar mâna îi dispăru sub gulerul halatului. 

Amanda se răsuci în scaun, lovindu-l, peste mână. 

— Lasă-mă în pace! strigă ea, cu ochii cuprinși de furie. 

Darren o sărută pe ceafă, iar ea sări de pe scaun, 
îndepărtându-se. 

— Tu nu înţelegi ce îţi spun? Lasă-mă naibii în pace! 

Darren murmură ceva ce Pietro nu putu să audă, 
aruncă uscătorul pe masa pliantă și ieși în grabă din cort. 

Pietro fluiera în timp ce traversa strada, cărându-și 
echipamentul către malul râului, acolo unde urma să aibă 
loc următoarea şedinţă foto. Măcar Amy avea o urmă de 
bun simţ și nu îi permitea lui Darren să se lege de ea în 
afara dormitorului. 

Buna dispoziţie a lui Pietro dură doar o secundă și fu 
cuprins de furie. Furie faţă de modul în care cei doi își 
expuneau relaţia. Furie față de propria persoană, pentru 
că îi păsa. Dumnezeule! Îi urmărea de când au început să 
lucreze împreună. 

Ce credea că poate să facă? Erau majori și vaccinati. Da, 
Darren era însurat cu o fată dulce şi naivă, și? Da, se 
simtea vinovat. Își vârt adânc mâinile în buzunare. El era 
cel care își convinsese un vechi prieten de familie să își 
lase fata să vină în Europa, pentru a-i fi asistentă. El era cel 
care i-o prezentase pe Michelle acestui ticălos. 

Pietro își masă ceafa, încercând să se relaxeze. Putea să 
încerce să îi ţină cât mai departe unul de celălalt. Dar, 
după ce se gândise mai bine, acest plan nu i se părea atât 
de bun. Chiar dacă ar reuși să îi despartă, Darren își putea 
găsi altă prietenă. Probabil că deja îşi găsise. 

Pietro tresări atunci când Nino, asistentul său, îl bătu 
pe spate. 

Zâmbi către omul în vârstă. Cât el fusese ocupat cu 
propriile gânduri, Nino pregătise totul. 

— Unde este Amy? întrebă Pietro. 

Nino i-o arătă pe Amy care traversa strada. Materialul 
moale al fustei scurte, negre, îi îmbrăca ispititor şoldurile 
înguste. 

— Com’ è bella! fluieră Nino ușor. 

Pietro trebuia să fie de acord cu el. Arăta minunat. 
Pietro fu surprins, încă o dată, de cât de drăguță era cu 
părul scurt încadrându-i faţa. 

Drăguță, își dădu el seama. Nu încântătoare. Nu 
strălucitoare. Aceste cuvinte i s-ar fi potrivit înainte. Dacă 
n-ar fi cunoscut-o, ar fi spus că o dată cu tăierea părului a 
devenit o altă persoană. Până şi mișcările îi erau diferite. 
Pașii ei mari și siguri erau acum mai curgători, mai atletici, 
mai vulnerabili. 

Păcat că, totuși, era vechea Amy. Poate că se schimbase 
în exterior, dar interiorul nu era deloc atrăgător. 

Gura ei era acum severă, iar ochii erau întunecaţi. Bun! 
Poate că n-o să se mai lege de bărbaţi însuraţi dacă o să se 
ardă de câteva ori. 

Amanda se opri în faţa lui, cu mâinile în șolduri. 

— Sunt gata! 

— Ce-i cu Darren? nu rezistă el să întrebe. A plecat în 
grabă. 

— Sunt sigură că ai ceva idei, spuse ea cu dispreţ. Știu 
CĂ imaginaţia ta este foarte bogată, dar, pur și simplu, s-a 
supărat. Nu mi-a plăcut cum m-a fardat astăzi. Un conflict 
artistic, atâta tot! Imi pare rău să te dezamăgesc. 

— Nu îţi cere scuze. Ti-am mai spus, vreau ca lucrurile 
să meargă bine. 

— Uh huh! 

Răspunsul ei pluti în aer și după ce ea se îndepărtă. 

Pietro îi făcu semn lui Nino și începură să fixeze cele- 
lalte elementele de decor, după ce ea luă poziţia cerută. 

Lumina ridica unele probleme, dar știa că rezultatul merita 
efortul. Soarele puternic de vară lumina partea superioară, 
creând lumini și umbre. În spatele Amandei, se vedea apa 
curgând liniștit și fără zgomot pe sub Ponte Vecchio. 

Pietro se îndreptă din spatele aparatului de fotografiat 
și inspiră aerul umed. Adora să lucreze în Florenţa. 
Contrastul dintre lumini și umbre, dintre podurile vechi 
și hainele moderne era de neegalat. 

Luă aparatul de pe trepied și focaliză pe Amanda. 
Realiză câteva poziţii cu ea sprijinindu-se de stâlp. 
Stânjeneala pe care i-o văzuse în primele zile dispăruse. 
Cum începea să pozeze, faţa i se lumina și îi oferea acele 
poziţii ispititoare care o făcuseră celebră. 

Nino stătea lângă el, cu mâna pe inimă. 

— È una strega. 

Pietro îi dădu dreptate. Era o vrăjitoare, dacă trecea 
atât de ușor de la o ipostază la alta. 

O urmărea cu aparatul dansând pe mal în sandalele 
subțiri şi înalte. În ciuda înălțimii la care se aflau, era 
foarte sigură pe ea, ca pe pământ. 

O idee îi încolți în minte. Poate că o putea ajuta pe 
Michelle, măcar pentru o perioadă de timp. 

În timp Amanda își schimba hainele, Pietro stătea pe 
malul râului, uitându-se la apa care își făcea drum în oraș 
și gândindu-se la planul său. 

Era atrasă de el, simţise asta. Poate că putea folosi asta 
în avantajul lui, pentru a-i despărţi pe cei doi amanți. Și 
Michelle putea să aibă parte din nou de atenţia soțului ei, 
măcar până se naște copilul. 

Nu-și făcea iluzii în privinţa lui Darren. Tipul îi fusese 
necredincios lui Michelle de la început, probabil nu o să 
se schimbe niciodată. În cele din urmă, ea o să-l 
părăsească, dar încă nu era pregătită. Pietro știa asta. Era 
însărcinată, departe de casă și destul de naivă ca să creadă 
că soţul ei se putea schimba. 

În mod sigur putea câștiga în fața lui Darren , chiar 
dacă era vorba de Amy. Atracția exista, iar prima zi 
dovedise asta. Trebuia să profite: să o farmece, să o invite 
la cine romantice, să o facă să uite de stilistul trădător. 


Amanda îmbrăcă haina pe care i-o ţinea Nino. În ciuda 
verii, în preajma râului era puţin răcoare, o dată cu 
lăsarea serii. Nino fixă scara şi îi intinse mâna, pentru a o 
ajuta să coboare. 

— Dă-mi voie, îi tăie calea Pietro. Ai fost grozavă astăzi, 
Amy, îi spuse el ţinând-o de mână. 

Amanda nu voia să admită cât de mult îi plăcea strân- 
soarea delicată a degetelor lui și nici că parfumul lui îi 
amintea de sărutul din prima zi. Dar zgomotul scos de 
stomacul ei nu avea legătură cu emoţiile ei. Îi era foame, 
pur și simplu. ÎI privi în ochi, observându-i încă o dată 
ochii negri și părul măsliniu. 

Dacă mergea mai departe, se tortura singură. Așa că își 
desprinse degetele de ale lui şi se îndreptă spre garderobă. 

După ce traversă strada, se opri brusc. Darren se afla în 
cadrul ușii. Atunci când ieşise ca o furtună din cabină, 
crezuse că nu se va întoarce. 

Dar nu putea să fie atât de norocoasă! 

La naiba, tipul chiar era insistent! Spusese nu, strigase 
nu, și cu toate acestea el se întorsese. Părea că oscilează 
între încredere deplină și disperare. Nu era o combinaţie 
prea bună. Amanda putea pune pariu că prietenii ei psi- 
hologi erau gata să îi spună o mulţime de lucruri 
înfiorătoare despre o asemenea persoană. 

Ar fi vrut să stea de vorbă cu Amy înainte să-i dea 
papucii. Dar de vreme ce ea nu-i răspundea la telefoane, 
trebuia să se ocupe singură de această problemă. Poate că 
Amy se va întoarce acasă chiar azi. 

Amanda începu să tremure și își strânse mai tare pe 
lângă ea haina lui Nino. Cu sau fără Darren, trebuia să se 
îmbrace cu niște haine mai groase. Își continua dumul 
spre garderobă cu pași hotărâți. 

— Amy, stai! 

Amanda se întoarse și îl văzu pe Pietro alergând către ea. 
Chiar dacă își propusese să îl ignore, nu putea să nu fi 
admire silueta mlădioasă. Avea un corp de atlet, cu coapse 
puternice, cu șolduri înguste, cu mușchii braţelor frumos 
reliefaţi şi cu o graţie care o înnebunea. Și, mulțumită acelui 
sărut, de o săptămână se gândea numai la această nebunie. 

Se opri lângă ea și îi puse o mână pe după umeri. 

— Ştiu că este târziu, dar aș vrea să vorbim despre pro- 
gramul acestei săptămâni. 

Ea se eliberă din îmbrăţișare. Ce voia? De când se 
cunoscuseră, fusese răutăcios cu ea. Acum era prietenos? 
Poate nici el, nici Darren nu erau întregi la minte. 

Amy lucra cu o gașcă tare ciudată. Lucrul ăsta era din 
ce în ce mai clar. 

— Am alte planuri pentru seara asta, clătină ea din cap. 

— Doar câteva minute. Putem să bem o cafea la barul 
de acolo. 

Amanda era gata să refuze, apoi ezită. Se uită la ochii 
strălucitori ai lui Pietro și apoi la chipul încruntat al lui 
Darren și la privirea tăioasă a acestuia. Se întoarse către 
Pietro, sperând că n-o să se ardă dacă o să se joace cu 
focul. 

— Sună bine, zâmbi ea larg. 

Crezând că Darren îi priveşte, se aplecă spre Pietro și 
fi atinse pieptul. 

— Sunt gata într-o clipă. 

Gândul că va purta din nou hainele ei o făcea să se 
simtă mai bine. Piesele din catalog erau foarte frumoase, 
dar ea nu și le-ar fi cumpărat. Erau prea extravagante. Și 
mult prea scumpe pentru un salariu de profesor. 

Îşi îmbrăcă blugii uzaţi, bucurându-se de felul în care 
materialul moale îi mângâia pielea. În visele ei avea un 
șifonier plin cu jeanși, tricouri și pulovere. Nimic din 
nailon, se gândea ea în timp ce își masa picioarele. Şi nici 
un pantof cu toc înalt. 

După ce se demachie, traversă mica piaţă către cafe- 
neaua pe care i-o arătase Pietro. Un val de aer cald și de 
zgomote o izbi când deschise ușa. Cafeneaua era plină. 
Amanda încercă să se strecoare pe locul pe care i-l 
păstrase Pietro fără să se lipească de el. Acesta îi făcu loc. 

— Este foarte aglomerat, așa că am comandat. Sper că 
nu te superi. 

Amanda clătină din cap. Își întinse picioarele pe sub 
masă. Pietro îi prinse privirea și îi zâmbi. În acea clipă era 
greu să îţi amintești că o disprețuia pe sora ei și că, de 
fapt, totul era un joc ciudat. 

Se întinse peste masă și o mângâie uşor. 

— Am vorbit serios când ţi-am spus că ai fost grozavă 
azi, cara. 

— Mulţumesc. 

Mușchii ei se încordară de parcă atingerea lui ar fi fost 
încărcată cu electricitate. Îşi retrase încet mâna. 

— Astăzi ai fost mult mai relaxată. Se vedea după cum 
te mișcai. Eşti extrem de senzuală în fața camerei, îi spuse 
Pietro aplecându-se spre ea. 

Amanda înghiţi în sec şi își simţi corpul în flăcări. Se 
uită prin încăpere. 

— Ai observat ce simţ dezvoltat de comuniune au 
italienii? Este ca şi cum o întreagă structură socială este 
construită în jurul conceptului de socializare. Atâtea 
locuri în care poţi să întâlneşti oameni, în care poţi să stai 
și să vorbeşti. Nu este ca în Statele Unite, unde oamenii 
stau lipiti de televizoare. 

Pietro se uită prin cafenea, cu o expresie amuzată pe 
faţă. 

Oh, nu, se gândi ea, ce am spus nu prea seamănă cu ce 
spune Amy. 

— Ştii, vreau să spun că acasă fiecare are treburile lui, 
spuse ea repede, sperând să dea impresia unui model și 
nu a unui sociolog. 

— Nu, sunt de acord cu tine. Aici, viaţa este mult mai 
înclinată spre comunicare. 

— Sora mea este sociolog, răspunse ea întrebării neros- 
tite din ochii lui Pietro. Întotdeauna vorbeşte despre 
lucruri din astea. Ştii, relaţii între rase, clase sociale. 
Uneori este cam plictisitor. 

— Serios? Mie mi se pare o tipă foarte interesantă. 

— Chiar este. Suntem foarte diferite, spuse Amanda cu 
obrajii în flăcări, convinsă că afirmaţia nu este chiar o 
minciună. 

Chelnerul le aduse comanda, iar Pietro îi împinse o 
ceșcuță. 

— Espresso-ul tău. Am cerut unul dublu. 

— Mulţumesc. 

Amanda se uită la spuma maronie din ceașca ei. Mai 
băuse niște capuccino în viața ei, dar o cafea espresso 
fără o portie bună de lapte i se părea îngrozitoare. 
Sigur că Amy nu bea niciodată espresso cu lapte. Avea 
prea multe calorii. Sorbi încet și încercă să nu se 
strâmbe. 

— Nu e bună? 

— Ba da, e bună, răspunse Amanda. 

Respiră adânc și luă o înghiţitură zdravănă. Lichidul 
amar îi rămase pe gât. Se lăsă în scaun, încercând să 
pară că bea așa ceva dimineaţa, la prânz şi seara. Întâi 
Darren, apoi cafeaua espresso. Gusturile lui Amy lăsau 
mult de dorit. 

Se uita fascinată cum Pietro își punea zahăr. De parcă 
ar ajuta la ceva! Amanda își trecu mâna prin păr, uitând că 
este îmbibat cu fixativ. Grozav, probabil că acum arată ca 
o găină! 

— Voiai să vorbim despre programul acestei 
săptămâni? 

— Ştii, de fapt voiam să fim puţin singuri, spuse el cu 
ochii în ceașca de cafea. Ai fost tensionată de când am 
început lucrul. M-am gândit că dacă ne-am cunoaște 
puţin, lucrurile ar merge mai bine. 

— Dar ai spus că m-am descurcat grozav. 

— Așa este. Am vrut să spus că noi... că eu... că am 
pornit cu stângul. 

Amanda tresări când îi văzu expresia vulnerabilă de pe 
chip. 

— Amy, ce vreau eu să spun... 

Pietro oftă și își trecu mâna prin buclele negre. 

— Încerc să îmi cer scuze. Viaţa ta, relaţia ta cu Darren 
nu sunt treaba mea. Nu aveam nici un drept să mă 
amestec. Îmi pare rău, spuse el privind-o fix. 

Amanda se ghemui în scaun şi își prinse braţele în 
jurul taliei. Slăbiciunea lui o copleșise, afectându-i scu- 
tul de protecţie pe care și-l construise. Ar fi vrut să își 
treacă degetele peste buzele lui. În loc de asta, luă lin- 
gurita şi începu să amestece în cafea. Ce credea despre 
el nu conta. Ceea ce conta era să ducă la bun sfârșit 
ședința foto. 

Dădu din mână și încercă un comentariu glumet de-al lui Amy. 

— N-are a face! spuse ea aruncându-i un zâmbet. Mereu 
am vrut să te întreb, unde ai învăţat limba engleză? Vorbești 
foarte bine. 

— Tatăl meu este diplomat. În copilărie am stat mai 
mult în State decât în Italia. Dar despre tine ce ai de spus? 
Ziceai că ai o soră. Dar fraţi? 

— Doar o soră. 

— Mai mică, mai mare? 

Oare era nevoie să discute despre asta? Amanda își bău 
restul de cafea și apoi răspunse. 

— Mai mică. 

Cu douăzeci de minute, e adevărat. 

Se uită la ceas și îşi împinse ceşcuţa. 

— Trebuie să plec. Mulţumesc pentru cafea. 

— A fost plăcerea mea, spuse Pietro ridicându-se de la 
masă. Lasă-mă să te conduc. Trebuie doar să verific ceva 
la echipament, durează doar o clipă. 

Amanda încercă să găsească o scuză, convinsă că Pietro 
se jucase destul cu emoțiile ei. 

— Nu, mulțumesc, o să iau un taxi. Chiar sunt obosită. 

Se năpusti spre uşă înainte ca el să o îmbrăţișeze, ori 
să îi sărute mâna, ori să facă altceva mai devastator. 


Capitolul 4 


Amanda trânti telefonul cu putere. Amy tot nu răspun- 
dea și trecuseră două săptămâni. Era în Italia de două 
săptămâni și tot ce avea de la sora sa era un amărât de 
mesaj pe robotul telefonului prin care îi ura succes. 
Darren o înnebunea și credea că trebuie să discute cu 
sora ei înainte de a rupe relaţia cu el. În acest moment, îi 
venea să rupă orice relaţie şi cu Amy. 

Amanda se lăsă să cadă pe canapeaua care ocupa 
aproape toată sufrageria și se uită la desenele neînrămate 
și la schiţele în cărbune care atârnau la întâmplare pe 
perete. Începuse să o enerveze și Bianca, modelul miste- 
rios, artista în devenire pe care nu o cunoscuse niciodată. 
În locul unei case luxoase în oraș la care visase, prietena 
lui Amy avea un apartament cu un singur dormitor, cu 
podeaua murdară, cu o bucătărie minusculă și cu 
instalaţie sanitară din Evul Mediu. 

Și mai era și Pietro. 

Îşi duse mâna la ochi. Era foarte interesat de ea în 
ultimul timp, vorbindu-i în pauzele din timpul zilei, 
invitând-o la masă, la prânz ori la cină. Cu o zi în urmă, îi 
adusese chiar un trandafir. Îi dădea dureri de cap și o 
făcea să se întrebe ce urmărea. Doar nu își închipuia că 
era atât de proastă încât să ia în serios această schimbare 
bruscă! 

Îşi cobori mâna și se uită fix la tapiţeria ruptă de pe 
canapeaua Biancăi. De fapt, dacă se gândea la părerea lui 
despre Amy, poate credea că o să meargă. După tot ce 
aflase despre Amy în ultimele două săptămâni, se întrebă 
dacă el o cunoştea mai bine decât ea. 

Cu un geamăt, se ridică de pe canapea şi se duse în 
bucătărie. Un pahar de lapte și câţiva biscotti de ciocolată 
o vor face să se simtă mai bine. Rău nu-i vor face, cu 
siguranţă. 

Se așeză să mănânce la o măsuţă de la care se vedea 
marea, peste acoperișurile de țiglă roșie. De ce nu a venit 
în Italia ca turistă? Amy ar fi prezentat-o lui Pietro... Și s-ar 
fi îndrăgostit nebunește unul de celălalt... Și apoi... 

Apoi nimic. Amanda privea resturile de biscuiţi de pe 
masă. O profesoară de sociologie din Nebraska şi un 
fotograf italian. Iubire la distanţă! 

Ce mai prostie! 

Poate ar fi avut şansa unei relaţii cu el dacă l-ar fi 
cunoscut în alte împrejurări. Se lăsă pe spate și închise 
ochii. Reacţiona exagerat. Nu întâlnea prea des bărbaţi 

atrăgători și disponibili. Orice student din anul întâi îi 
putea spune că întâlnirea cu un bărbat depindea de 
situaţia ei socială. Avea nevoie să își mărească cercul de 
cunoscuți și prieteni, când se va întoarce acasă. 

Telefonul sună, întrerupându-i gândurile. Traversă 
rapid camera și înșfăcă receptorul. În sfârșit, Amy! 

— Bună! Amy? 

— Bianca? întrebă o voce masculină. 

Amanda oftă. Ar fi trebuit să-şi dea seama. 

— Nu, spuse ea căutând hârtia pe care notase câteva 
expresii. Bianca non è qui. 

Se încurcă în cuvinte, încercând să explice că gazda ei 
mai stătea încă o lună în Anglia, apoi închise. 

Avea impresia că telefonul tăcut își bate joc de ea. Cu 
fiecare zi era mai singură. La ședințele foto, lumea se 
înghesuia în jurul ei, aranjându-i hainele și părul. Dar 
noaptea stătea singură în apartamentul Biancăi, cu câte o 
carte. Nici măcar nu putea să viziteze împrejurimile până 
când nu termina lucrul. Oricum, munca din timpul zilei îi 
alunga orice dorință de plimbare. 

Apartamentul Biancăi era la câteva minute de cea mai 
mare colecţie de pictură din perioada Renașterii din 
lume, iar ea nu apucase să o vadă. Banii cu care avea să își 
repare căsuţa nu i se mai păreau picaţi din cer. 

Un sunet ascuţit o sperie. Soneria. Nu sunase niciodată 
de când se mutase acolo. Se grăbi către intrare, deși știa 
că vizitatorul o căuta pe Bianca. Sau pe Amy. 

Îşi încetini paşii. Dacă era Darren? Fusese liniștit din 
ziua în care părăsise furios platoul. Și totuși, nu voia să 
îl întâlnească singură. Dacă era la ușă, nu îi va 
deschide. 

Amanda se uită pe vizor şi se retrase uimită când văzu 
cine era la ușă. 

— Pietro? 

— Amy? se auzi vocea lui prin ușă. 

Amanda se uită la hainele pe care le purta, un tricou și 
blugi. Nu se vedeau pete de mâncare. Ar fi putut să 
deschidă ușa. O descuie şi îi făcu loc să intre. El trecu 
pragul, umplând brusc întreaga cameră. 

Un sentiment de singurătate o săgetă atunci când îi 
observă tricoul mulat, roșu, care îi evidenția mușchii și îi 
accentua tenul bronzat. 

— Bianca nu e aici. 

— Cine este Bianca? Eu am venit să te văd pe tine! 

— Intră, îl invită ea ușurată. 

Amanda închise încet ușa și o încuie, apoi veni către 
canapea. Voia să câștige timp, ca să se liniștească. De 
parcă ar fi putut! 

Se aşeză pe braţul canapelei, cât mai departe de el. El, 
desigur, se lăsase pe spate, foarte relaxat. 

— Ce vrei? îl repezi ea. 

— Este o zi foarte frumoasă. M-am gândit că ai vrea 
să vizitezi împrejurimile. Nu ştiu dacă ai avut ocazia să 
vezi ceva. 

Ar fi trebuit să îi spună să plece, să-i spună că are de 
spălat rufe. Apoi făcu greșeala de a-l privi, de a se uita în 
ochii lui calzi și ademenitori. 

La naiba cu Amy! Dacă lui Amy nu-i păsa în ce situaţie 
stranie o aruncase, atunci nu-i va păsa nici ei! 

— Nu prea am ieșit, să spun drept. 

— Ai văzut Uffizi? Sau Duomo? Putem ieși din oraș dacă 
le-ai văzut. 

Nu era cinstit să o tenteze cu arhitectura și pictura din 
perioada Renașterii. 

Amanda zâmbi. 

— Uffizi ar fi minunat. Mă întreb dacă expoziţia 
Tintoretto mai este deschisă. Speram să o vizitez înainte 
să plec. 

Ar fi vrut să își muște limba atunci când îi văzu expre- 
sia mirată. Cu cât petrecea mai mult timp în preajma lui, 
cu atât îi era mai greu să își amintească faptul că era Amy. 

— Cunoşti pictura lui Tintoretto? 

Amanda intră în panică. Amy nu știa să deosebească un 
Tintoretto de o jucărie Tinker. 

— Da, am făcut niște cursuri de istoria artei în colegiu. 

— Atunci mă poți ajuta, îi spuse el. Să apreciez mai bine 
valorile naţionale. 

Amanda se îndepărtă de el. În cameră era categoric 
prea cald. 

— Să mă încalț și sunt gata, spuse Amanda grăbindu-se 
spre dormitor. 

Cotrobăi prin dulap și scoase unul din puloverele ei 
favorite. Prietenii îl botezaseră „cel care ucide bărbaţi”. 
Moale și mulat, puloverul negru decoltat o făcea să se 
simtă feminină. Se pieptănă rapid. Pentru că Amy nu ieșea 
din casă fără un machiaj complet, deschise și ea trusa 
cosmetică. Puțin rimel și o urmă de fard de pleoape și era 
gata. 

Când să iasă din cameră, văzu pe masă colecţia de 
parfumuri a Biancăi. Alese cea mai frumoasă sticlă și se 
parfumă discret. 

Simti aprecierea din ochii lui Pietro când intră în 
cameră. Poate că puloverul decoltat fusese o greșeală. 
Avea să îi simtă privirea fierbinte pe pieptul ei toată ziua. 
Dar, își spuse ea, asta era delicios de periculos. 

Încercă să nu se mai gândească la Pietro și să 
admire peisajul care îi se desfășura înaintea ochilor pe 
drumul către muzeu. Chiar dacă era sfârşit de 
săptămână, muzeul nu era aglomerat. Se plimbară pe 
coridoarele lungi, schimbând impresii despre pictură, 
până când Amanda simţi că nu mai poate privi nici 
unul din acele tablouri minunate. În plus, o dureau 
picioarele. Atunci, Pietro sugeră să ia cina la o 
trattoria. 

Când intrară, îi înconjurară o multitudine de arome 
îmbietoare. Mesele erau mici şi și-au făcut loc într-un loc 
îngust lângă șemineu. Picioarele lor se atinseră pe sub 
masă, iar Amanda simţi un nod în gât. Încercă se se 

îndepărteze, dar era prea târziu. Privirea lui Pietro îi 
mărturisea aceleași senzaţii. Bău puţină apă, încercând să 
stingă focul interior. 

Nu avea nici un rezultat. 

Ținea meniul în faţa ochilor, ca pe un scut, şi încerca 
să se concentreze asupra felurilor de mâncare, dar denu- 
mirile necunoscute îi jucau în faţa ochilor. Tot ce vedea 
era zâmbetul strălucitor al lui Pietro. 

— Ce îmi recomanzi? 

— Dacă vrei, pot să comand pentru tine. 

— Bine. 

Când el și chelnerul studiau lista de vinuri, Amanda îi 
cercetă profilul. Îi urmări linia puternică a nasului până la 
gură. Inima ei tresăltă la vederea gurii lui senzuale. Îi 
venea să îl mângâie pe gât, acolo unde îi vedea vena pul- 
sând, și pe piept, pentru a-i simţi căldura pielii și a 
mușchilor. 

Nu se putea! Nu așa! 

Într-o zi va întâlni un bărbat care să o ameţească așa cum 
făcea Pietro. Dar el avea să fie disponibil. Nu o să locuiască 
pe un alt continent, într-o altă lume. Trebuia să aibă loc în 
viaţa ei, aşa cum ea trebuia să aibă loc în viaţa lui. 

Bărbatul din viaţa ei trebuia să-i știe numele adevărat. 

Distanţa dintre ei păru chiar mai mică atunci când 
chelnerul plecă și el îi acordă întreaga atenţie. Ea se 
întoarse puţin, interesată brusc de decorul din preajma 
șemineului. 

Pietro o luă de mână. Ea făcu un efort pentru a se 
relaxa și a-i permite să o mângâie. Nu era uşor să ignore 
căldura care îi invadase corpul când degetele lui îi 
atingeau ușor palma. 

— Ti-a plăcut ziua de azi? 

Se simţea ca o musculiță prinsă într-o pânză de păian- 
jen. Cu fiecare mișcare în palma ei pânza se strângea. 

— Până acum, da. Tie? 

— Mai mult decât crezi, răspunse el cu o sclipire 
jucăuşă în ochi. 

Amanda se retrase brusc și își trase mâna din strân- 
soarea lui. Îşi făcu de lucru cu șerveţelul. 

Pietro se aplecă peste masă. 

— Amy, unul din motivele pentru care... 

— Scuzi, signore. 

Chelnerul adusese vinul la gheață. Cu mișcări ample, 
desfăcu sticla și îi puse lui Pietro în pahar. Acesta gustă 
vinul și aprobă cu o mișcare a capului. Chelnerul le 
umplu paharele și le puse pe masă un platou cu sand- 
vişuri cu roșii, măsline și busuioc. Apoi dispăru. 

Pietro îi întinse un pahar Amandei. 

— Vreau să îmi cer scuze pentru cum m-am purtat de 
când lucrăm împreună. Îmi pare rău dacă te-am rănit. 

Amanda luă paharul oferit. Simţea că merge pe nisipuri 
mișcătoare. Orice fată ar fi fost copleșită de zâmbetul și de 
accentul lui. 

Fl ridică paharul pentru un toast. 

— Pentru noi începuturi. 

— Pentru noi începuturi, îi răspunse Amanda. 

Nu voia să-l placă, nu își permitea să-l placă. 

Din păcate, însă, pierduse bătălia. 

Exact atunci când ciocniră, un chelner o atinse în 
trecere pe Amanda, făcând-o să verse câteva picături de 
vin pe piept. Pietro se uită fix la picăturile care se 
prelingeau de la gât către sâni ei rotunzi. Întinse un deget 
și încet, leneș, urmă linia lichidului spre gât. Focul 
atingerii lui o ardea. Pietro își linse degetul. 

— Chiar ar trebui să ne cunoaştem mai bine, cara. 

— Credeam că ne cunoaștem destul de bine. 

Amanda luă un sandviş și mușcă din el. Era atentă la 
gustul roșiei şi al măslinelor, pentru că avea nevoie de 
ceva care să o trezească la realitate. 

— Doar că nu prea ne place unul de celălalt. 

— Poate că am greșit în privința asta, răspunse Pietro. 
Te-am văzut cu Darren și știam ce fel de om este el. M-am 
gândit că faci parte din aceeași categorie. 

— De ce te-ai răzgândit? 

— Nu știu sigur, răspunse el, jucându-se cu piciorul 
paharului. Ştii, eşti cu tot altfel decât bănuiam. Și 
credeam că știu să judec oamenii. 

Amanda se mișcă în scaun. 

— Tot ce știu e că nu am fost corect. Nu ţi-am dat nici 
o şansă, spuse el aplecându-se și coborându-și vocea. Ai 

încercat să-mi spui că nu știai despre Darren și nu te-am 
crezut. Poate că nu am vrut să te cred. Acum te cred. Mi-am 
revenit. 

Promisiunea din vocea lui o făcea să se gândească la 
lucruri imposibile, dorindu-și să-l atingă, să-l sărute. Părea 
atât de sincer! Şi îşi dorea să-l creadă. 


— Mergem pe jos până la tine acasă, îi spuse el când 
ieşiră în aerul rece al serii. 

— După o asemenea masă, mersul pe jos este chiar 
indicat, spuse ea ușor înfiorată. 

— Ți-e frig! Tine! 

Pietro luă jacheta sport pe care o ţinea pe braţ și o 
ajută să se imbrace. 

— E mai bine?, întrebă el, masându-i uşor umerii prin 
lâna groasă. 

— Da, mulţumesc. Este perfect. 

Combinația dintre atingerea lui și parfumul hainei o 
ameţea. 

— Bun. Trebuie să vezi Firenze sub lumina lunii. 

O luă de mână și începură să coboare strada pavată. 

Locul i se părea Amandei magic. Razele lunii luminau 
strada îngustă, lovindu-se de clădirile antice din piatră. 
Zgomotul pașilor lor se pierdea în noapte. Respiră 
adânc, încercând să absoarbă toate aromele: aerul 
umed din pricina râului și mirosul florilor care se 
deschideau în grădinile ascunse. Voia să memoreze 

toate detaliile acestei seri perfecte în care se plimba 
printr-un labirint medieval sub protecţia unui prinț chipeș. 

— Ce e? o strânse el de mână. 

— Mă gândeam. Lumina lunii și pavajul străzii sunt ca... 

Ca într-o poveste, ar fi vrut să spună, dar se opri. Ce 
stupid suna! Pentru Pietro nu era deloc o seară specială. 

— Ca ce? insistă el privind-o. 

Ea înghiţi în sec şi îi evită privirea. 

— Ca într-o poveste, spuse cu o voce ezitantă. 

— O descriere perfectă. Nu m-am gândit niciodată la asta. 

— Nu credeam că o să observi. Vreau să spun, ești 
obișnuit, pentru că ai crescut aici. 

Pietro râse. 

— Înţeleg. Mulţi oameni nu apreciază frumuseţea care 
fi înconjoară. Şi eu am făcut greșeala asta, dar nu vreau să 
se mai repete. 

Se opri în mijlocul trotuarului pustiu. Amanda mai 
făcu un pas, dar el o trase înapoi. Îi puse mâinile pe 
umeri, apropiind-o uşor. Degetele lui puternice se plim- 
bau cu blândeţe pe spatele ei. Apropierea lor nu semăna 
cu ce își imaginase Amanda. Era mai bine. Mult mai bine. 
Trupurile lor se completau, așa cum nu crezuse nicio- 
dată. Îi cuprinse ușor faţa cu mâinile, iar ea încercă să-l 
îndepărteze, dar nu reuși. Atingerea lui era precum 
curentul electric. O ameţea, o făcea să își piardă 
controlul. 

Pietro o sărută ușor pe gât, sărutări abia simţite, care o 
făceau să respire greu. 

— Dio, îi murmură la ureche. Ești minunată. 

Amanda se agăţă de el, conștientă doar de gura lui 
cercetătoare. Buzele lor se căutară, cu o încetineală 
dureroasă. Pietro o trase aproape. 

Sărutările lui uşoare, dar convingătoare, deveniră tot 
mai Stăruitoare, iar Amanda recepționa fiecare senzaţie: 
asprimea obrazului lui, degetele pe spatele ei, mirosul lui 
deja familiar. 

În clipa când simţi că își pierde și ultima urmă de auto- 
control, Pietro se depărtă. 

— Mi-ar plăcea să continuăm, Amy, dar nu este locul 
potrivit. 

— Și nici momentul. 

Și nici persoana. Amy. Numele era ca un duș rece. 

Aerul nopţii o învălui, alungând magia sărutului. Îşi 
strânse haina în jurul corpului, hotărâtă să nu îi arate cât 
era de răvăşită. În mod clar, el îşi putea controla reacţiile 
mult mai bine. El s-a putut retrage din acel moment 
devastator fără nici o problemă. Probabil că atmosfera 
romantică era, pentru el, un lucru obișnuit. 

— A fost o zi lungă. Ar trebui să merg la culcare, spuse 
ea pe un ton cât mai natural. 

— Singură? 

— Da, singură, se întoarse ea rapid, gata de atac. Cu 
cine crezi că mă culc? Cu portarul? 

Îi aruncă haina, convinsă că nu își schimbase deloc 
părerea despre Amy. Era un mare mincinos. 

— Nu mă cunoşti deloc. 

Amanda coborî strada, aproape alergând. Pietro o 
urmă. 

— Am glumit, strigă el. O glumă proastă, îmi pare rău. 

Tonul lui rugător o îmblânzi și își încetini pașii, pentru 
ca el să o ajungă din urmă. 

— Are şi de ce să îţi pară rău. 

— Amy, stai, o prinse el de braț. Nu am vrut să spun 
nimic. Uneori sunt cam prost. 

De ce trebuia să pară atât de sincer? Amanda se opri, 
cu spatele la el. Exagera. Ar trebui să gândească precum 
Amanda, nu precum Amy. El fusese foarte dulce și atent. 
Şi nu-i dăduse nici un motiv să se îndoiască de el. 

Își dorea să se simtă bine cu el, să îi rămână amintirea 
acestor zile atunci când va reveni în lumea ei sigură, sta- 
bilă și plictisitoare. Nu voia să se gândească la consecinţe. 

— Mă conduci acasă? întrebă ea întinzându-i mâna. 


A doua zi, Pietro se trezi prost dispus. Sigur, trebuia să 
o sărute, se certa el în bucătărie în timp ce tăia pâinea. 
Trebuia să o seducă, să o ameţească. 

Dar nu trebuia să îi placă. 

Tresări la acest gând. Își unse felia de pâine cu unt și 
mușcă. Ea trebuia să se îndrăgostească, nu el. 

Cu felia în mână, se duse la masă și deschise ziarul. 
Ştirile despre cel mai recent scandal guvernamental nu-i 

atrăgeau atenţia. Nu ar fi trebuit să simtă nimic atunci 
când a atins-o. Nici măcar nu-i plăcea de ea. Era superfi- 
cială și încrezută. Nu? 

Habar nu avusese că era atât de schimbătoare. Amy cu 
care lucra acum îi amintea foarte puţin de ființa aceea 
egoistă cu care lucrase cândva. Dar acea femeie era acolo, 
nu putea să uite asta. 

Pietro dădu ziarul deoparte și se duse să-și pregătească 
un espresso. De acum încolo, trebuia să nu își mai 
exteriorizeze sentimentele. O va ţine pe Amy departe de 
Darren până când vor termina lucrul. După aceea, era 
liberă să flirteze cu cine dorea ea. 

Gândurile despre Amy nu îl părăseau. Nu însemna 
nimic faptul că fusese tulburat. Nu însemna nimic visul 
erotic, lung, amănunțit, pe care îl avusese cu o noapte în 
urmă. Visul fusese atât de real, încât atunci când se trezise 
fusese mirat să observe că era singur și transpirat. 

Luă o înghițitură din cafea, înjurând lichidul fierbinte 
care îi fripse limba. Amy Seaton nu îl va atrage în lumea ei 
aventuroasă, în care își schimba partenerii cu 
repeziciune. Amy Seaton nu o să-i distrugă viaţa. 


Capitolul 5 


A doua zi, Darren o aștepta singur, în cort. 

— Amy, spuse el când ea intră. Trebuie să vorbim. 

Amanda tresări, convinsă că întrega echipă sesiză asta, 
prin pânza cortului. În ultima săptămână, când o ignora, 
când îi arunca priviri lungi. În afară de asta, o lăsase în 
pace. Din nefericire, părea că nu va mai fi așa de 
norocoasă. 

Amanda se simtea protejată de privirile lui de blugii 
uzați și puloverul decolorat. Se gândi putin, apoi se 
hotărî. 

La naiba cu Amy! Darren începea să o sperie şi nu îi 
mai păsa dacă scumpa ei soră se va supăra când îl va 
părăsi. Oricum, era evident că Amy nu ştia ce era bine 
pentru ea. Era timpul să îl pună la punct. 

— Sigur, Darren, hai să vorbim, spuse ea încrucișându-și 
braţele la piept. Și eu am ceva să îţi spun. 


COPIA PERFECTĂ 65 


— Uite ce e. Tot nu ştiu ce te-a supărat atunci, dar, orice 
ar fi fost, îmi pare rău. 

— Nu trebuie să îţi ceri scuze. N-ai făcut nimic. Dar nu 
cred că ar trebui să ne mai vedem. 

— Ce tot spui? strigă el mânios. În Australia spuneai 
altceva. 

— Soţia ta o să aibă un copil. Nu crezi că este timpul să 
te maturizezi? spuse Amy cu un dispreţ pe care nu încercă 
să şi-l ascundă. 

— Dar știai despre Michelle. Nu te-a deranjat până 
acum, iubito. 

Bărbatul înalt, plin de sine, se apropie de ea. Amanda 
făcu un pas înapoi, până la masa de machiaj. 

— Poate că ai uitat, spuse el cu o voce joasă, 
amenințătoare. 

— Darren, stai, întinse ea mâna pentru a-l opri. 

Veni mai aproape, cu ochii mici plini de mânie, până 
când îi simti parfumul înțepător. 

— Vorbesc serios, Darren, pleacă de aici. 

Înainte să poată face vreo mișcare, el îi prinse şoldurile 
și o trase cu putere înspre el, prinzându-i mâinile între ei. 

— Lasă-mă în pace. 

Amanda încercă să se opună, dar era ca și cum încerca 
să miște un elefant. 

— Îmi place jocul ăsta, mârâi el. 

Amanda simţi cum i se strânge stomacul când el se 
aplecă, încercând să o sărute. Se feri de gura lui și își 
eliberă bratele. Dărâmă câteva obiecte de pe masa din 

spatele ei şi găsi o pensulă de machiaj. O apucă de mâner 
și o aruncă în faţă lui Darren. Acesta se înecă din pricina 
pudrei și începu să tușească. Se înroși din pricina furiei și 
începu să înjure. 

— La dracu’! Și eu pot să joc dur, iubito. 

Amanda alergă spre ușa cortului. Minunat! Nu reușise 
decât să îl enerveze. Se întoarse cu spatele către ieşire, 
prea speriată pentru a-și lua ochii de la el. 

— Au! 

Călcâiul ei atinse podeaua atunci când auzi țipătul de 
durere. Amanda sări într-o parte şi se uită să vadă pe cine 
mai rănise acum. 

— O, Doamne, îmi pare rău! 

Pietro gemu și se aplecă pentru a-și masa talpa. Ea îi 
atinse braţul. 

— Te simţi bine? 

— Da, îi răspunse el dând din cap. 

După ce își reveni, îl văzu pe Darren și uimirea i se 
transformă în mânie. 

— Ce se întâmplă aici? 

— Ființa asta..., gesticulă Darren. 

Amanda simti furia din vocea lui și se apropie de 
Pietro. Îi era foarte ruşine și era bucuroasă că Pietro sosise 
la timp. Totuși, ar fi vrut ca el să nu afle nimic. Nu ar fi 
vrut să îl implice în afacerile murdare ale surorii ei. 

— E în regulă, răspunse ea. Nu e nici o problemă. 

— Dar pentru tine ce înseamnă o problemă? 

Păși în faţa ei, pentru a o proteja de stilistul furios. 

— Nu te obosi să-mi explici. Vrei să plece? 

Ea aprobă cu o mișcare a capului și încercă să îi 
zâmbească. 

Darren își şterse mâinile de cămașă, murdărind-o de pudră. 

— Am șters-o de aici. Puteţi să terminaţi ședința singuri. 
Nu îmi pasă dacă... 

— Atunci pleacă, îl întrerupse Pietro, conducând-o pe 
Amanda afară. 

În ciuda picioarelor ei lungi, îi era greu să ţină pasul cu 
Pietro, care traversă strada către râu. Se aşeză pe o bancă 
de pe mal şi gemu, masându-și piciorul rănit. 

— Îmi pare sincer rău, îi spuse Amanda așezându-se 
lângă el. Te doare? Lasă-mă să văd. 

— Nu e nimic. 

— Lasă-mă să văd. 

El ezită, apoi își întinse piciorul către ea. Amanda îi 
sprijini piciorul pe piciorul ei, îi scoase adidasul, apoi își 
trecu ușor degetele peste talpa lui. El se crispă, dar ea își 
continuă explorarea. După o clipă, îl simţi relaxat. Se uită 
la el. Se lăsase pe spătarul băncii, cu ochii închiși, cu un 
zâmbet slab pe buze. 

Îi plăcea să se uite la el, la felul cum îi cădeau buclele 
pe frunte, la nasul lui puternic, la buzele ademenitoare. 
Era într-adevăr un bărbat frumos. Sărise în ajutorul lui 
Amy fără nici o ezitare. 

Era greu de imaginat un scenariu mai ciudat decât cel 
de mai devreme: o luptă între Amy și amantul ei însurat. 
Amanda voia să facă un duș, să alunge toate senzațiile 
neplăcute. 

Darren traversă piaţa prin faţa lor, cu brațele pline de 
cutii. Se uită la umerii lui lati și la talia îngustă. Se înfioră 
și își dădu seama că n-ar fi avut nici o șansă în faţa lui. 
Pietro îi puse o mâna pe genunchi și respiraţia ei se 
domoli. 

— Îmi pare rău că am încurcat lucrurile, îi zâmbi ea lui 
Pietro. 

— Nu ai încurcat nimic, îi întoarse acesta zâmbetul. 
Cred că am scăpat de el. Și, oricum, machiori buni nu 
sunt așa de greu de înlocuit. 

— Mulţumesc. 

— Pentru ce? Mi s-a părut că ţineai lucrurile sub 
control. 

— Nu, pentru că ai dat dovadă de tact. Ai fi putut..., ea 
se opri, căutând cuvântul potrivit. Ai fi putut să-mi 
reproșezi asta. Ai fi avut dreptul, să știi. 

Pietro se încălță. 

— Nu. Toţi facem greșeli. Totuşi, pot să-ți dau un sfat? 

— Sigur. 

— Fii mai atentă data viitoare. 

Amanda râse, pe de o parte pentru că se simţea 
ușurată, pe de altă parte din pricina absurdului situaţiei. 
Dacă ar ști el! 

— Cred că am terminat pentru astăzi, spuse Pietro 
arătând spre platou. Nu mai avem machior. 

Zâmbetul lui jucăuș îi dădu fiori. 

— Am de dat câteva telefoane. Dar, dacă ești liberă mai 
târziu, pot să te invit la cină? 

— Grozav. 

Răspunsul venise fără să stea prea mult pe gânduri. 
Dacă ar fi să judece după cum a decurs ultima lor întâl- 
nire, înseamnă că avea să ajungă în patul lui până la 
sfârșitul săptămânii. Principiile ei solide și sănătoase, cu 
care se mândrise întotdeauna, dispăruseră. Și toate 
motivele care o opreau să facă dragoste cu el se topeau 
sub zâmbetul lui. 


Amanda formă din nou numărul de telefon al lui Amy. 
Fir-ar să fie, Pietro! O cină minunată, o conversaţie scân- 
teietoare şi nici măcar nu încercase să o sărute de noapte 
bună. 

Așteptă să sune de trei ori, dar dădu iar peste mesage- 
ria surorii ei. Ascultă mesajul de întâmpinare, din ce în ce 
mai supărată atât pe Amy, cât şi pe Pietro. De ce o săruta 
într-o noapte și o ignora complet săptămâna următoare? 
Și de ce Amy nu răspundea niciodată la afurisitul ei 
telefon? 

Semnalul sonor îi întrerupse gândurile. 

— Amy, eu sunt. Trebuie neapărat să vorbesc cu tine. 
Despre... 

— Amanda? Sunt aici, stai o clipă. 

— În sfârşit! îşi certă ea sora când reveni. Încerc să 
vorbesc cu tine de câteva săptămâni. 

— Ştiu, îmi pare rău. Și eu am vrut să te sun. Dar, cu 
diferenţa de fus orar şi toate celelalte, niciodată nu a fost 
momentul potrivit. 

— Ar fi trebuit să-ţi faci timp, spuse Amanda tăios. M-ai 
trimis aici ca să-ţi fac un serviciu și pe urmă mă lași să îmi 
bat capul singură. Frumos, Amy! 

— Mandy, îmi pare rău, dar am fost foarte ocupată. 
Serialul ăsta TV este foarte stresant. Stau pe platoul 
paisprezece ore pe zi. Şi când ajung acasă, am de învăţat 
modificările din scenariu. Dar ai dreptate, ar fi trebuit să 
iau legătura cu tine. 

— Şi mie îmi pare rău. Nu te-am sunat ca Să tip la tine. 
De fapt, de asta am sunat. Trebuie să vorbim, aici s-au 
întâmplat foarte multe. 

— Și aici, îi dădu Amy înainte. Să vezi ce încurcături. 
Actorul principal nu îl suferă pe regizor. Scenaristul prin- 
cipal are o relaţie cu una din actrițele importante. Și pen- 
tru că pe mine m-a angajat regizorul, actorul din rolul 
principal e hotărât să-mi facă zile fripte. 

— Îmi pare rău că lucrurile nu merg bine, dar avem o 
problemă... 

— Tipul e incredibil, o întrerupse Amy. Se plânge de 
orice replică a mea. Spune tuturor că habar n-am să joc și 
că am obţinut rolul pentru că m-am culcat cu regizorul. 

— Şi aşa este?, întrebă Amanda fără să se gândească. 

Urmă o pauză lungă. 

— Ai spus un lucru îngrozitor. Doar mă cunoşti. 

— Nu, nu cred că te cunosc. 

— Ce vrei să spui cu asta? 

Amanda avea tot dreptul să fie supărată că Amy o 
pusese într-o asemenea situaţie. 

— Vreau să spun că am aflat niște lucruri foarte urâte 
despre tine, Amy. 

— Ca de pildă? 

— Ca de pildă Darren Hendrickson. De ce nu mi-ai spus 
că voi doi aveţi o aventură? 

— Darren este acolo? Nu am ştiu că o să lucreze cu tine, 
jur. Nu am vrut să ai o părere proastă despre mine. Și așa 
ar fi fost dacă ţi-aș fi spus despre el. 

Amanda auzi cu greu ultimele cuvinte, pentru că Amy 
izbucnise în plâns. Toate furia ei dispăru. Niciodată nu 
rezistase în faţa lacrimilor lui Amy. 

— Cum de te-ai încurcat cu ticălosul ăsta? 

— Nu ştiu. S-a întâmplat după ce m-a părăsit Rob. Era 
în Australia și mă simţeam singură. Iar Darren era atât de 
drăguţ! Mi-a spus că el și soţia lui erau practic divorțaţi și 
că așteptau decizia judecătorească. Mi-a trebuit ceva timp 
să înţeleg că nu este adevărat, spuse Amy suflându-și 
nasul cu zgomot. 

— Darren crede că voi doi încă sunteţi impreună. 

— Doar mă cunoşti, oftă Amy. Din nou am dat în bară. 
M-am gândit că, după ce vin din Australia, nu o să mai 
ținem legătura și n-o să mai am de-a face cu el. Și acum a 
apărut când au început ședințele foto pentru acest cata- 
log. Ce prostie din partea mea! 

— Te-ai mai culcat cu el? 

— Nu, răspunse Amy rapid. Dar nici nu i-am spus ce 
cred. Însă după ce am înţeles că nu avea de gând să-și 
părăsească soţia, am încercat să îl evit. 

— Ce ușurare, spuse Amanda trecându-și cu mâna prin 
păr. Amy, l-am părăsit eu pe Darren. 

— Poftim?!? 

— Se pare că nu a înţeles nimic din faptul că l-ai evitat. 
Era tot timpul peste mine. A trebuit să fiu dură. 

— Of, Mandy, îmi pare rău. Dacă aș fi știut că o să îl 
întâlneşti, ţi-aș fi spus. Doar că... doar că n-am vrut să ai o 
părere proastă despre mine. 

Amandei îi dispăru și ultima urmă de supărare. Da, 
sora ei o pusese într-o situaţie ridicolă, dar măcar încer- 
case să rezolve problema cu Darren. În felul ei, dar încer- 
case. lar acum îi cerea ajutorul. Amanda se înmuie, 
văzând că părerea ei era atât de importantă pentru sora ei 
geamănă. 

— E în regulă, Amy, zise, plângând și ea. 

— Nu, nu e. Nu aveam dreptul să te pun într-o aseme- 
nea situaţie. M-am gândit doar la mine. Îmi pare rău. 

— Îţi accept scuzele. De fapt..., râse Amanda, ștergân- 
du-și lacrimile. Mă bucur că nu te-ai supărat. Nu știam 
cum o să reacţionezi când o să afli că l-am părăsit pe pri- 
etenul tău. Dar eram atât de furioasă, că n-a mai contat. 

Amy râse și ea. 

— Îmi imaginez ce ai crezut despre mine! Spune-mi 
cum mă descurc la ședințele foto? Mă înțeleg bine cu 
fotograful? 

— Cu fotograful? 

Veselia Amandei dispăru. Nu voia să se gândească la 
Pietro, la sentimentele pe care începea să le aibă pentru 
el, darămite să vorbească despre el. 

— E bine, ne înţelegem bine. Dar tu ce faci? S-ar părea 
că ai ceva probleme. 

— Mandy, n-o să-ţi vină să crezi. 

Cu umorul ei ușor ironic, îi povesti despre personajele 
din serial până încheiară convorbirea. 

Amanda stătea pe marginea canapelei, cu telefonul în 
poală. Rezolvase o parte a problemei, iar acum nu-i mai 
rămânea decât să-și țină sub control sentimentele pentru 
Pietro. 

Puse telefonul pe masă și se apropie de fereastră. 
Oamenii din stradă aveau prieteni, familii către care se 
grăbeau. Nu era cinstit! Întâlnise un om lângă care ar fi 
putut fi fericită, dacă ar fi fost Amanda și nu Amy. 

Şi ce dacă? 

Gândul acesta nu-i dădea pace în ultimele zile. Ce dacă 
era într-o situaţie imposibilă? Poate că măcar acum va 
avea curajul să meargă până la capăt. Trase brusc drape- 
riile. Materialul greu făcu mici valuri, ca și vocea 
conștiinței pe care o auzea într-un colț îndepărtat al minții. 
Omul de știință din ea, pragmatic, știa că era într-un 
mediu nou, împrumutând o altă personalitate. Dar, ca şi 
zgomotul produs de draperie, vocea conștiinței se stinse 
încet. 

Măcar o dată. Şi-ar fi dorit ca măcar o dată să se lase 
purtată de pasiune, indiferent de rezultat. 

Peste câteva zile, Amanda se întrebă de ce își făcea griji 
în privința lui Pietro. El nu își pierduse somnul din 

pricina pasiunii neconsumate. Stătea în faţa ei în trenul 
care îi ducea către Veneţia, cu braţele încrucișate pe 
piept, cu ochii închiși, moțăind. 

Amanda se uita pe fereastră la câmpurile înverzite și 
încerca să se relaxeze ascultând zgomotul ritmic al trenu- 
lui. O sunase la telefon de două ori și ieșiseră în oraș o 
singură dată, în noaptea în care plecase Darren. Aruncă o 
revistă pe locul de lângă el, dar zgomotul acesteia nu îl 
trezi. Cu o săptămână în urmă flirta cu ea, o săruta. Acum 
parcă nici nu exista pentru el. 

Amanda se simţea ca într-un vis, unul în care se 
împleteau imaginile reale cu fantezia. Își atinse pieptul în 
Jocul în care degetele lui o atinseseră în acea noapte, în 
restaurant. Șampania, senzaţia de electricitate a atingerii, 
sărutul sub clar de lună, toate fuseseră reale. Și de atunci, 
nimic. Îi acorda atenţie doar atunci când o fotografia. 

Ce pierdere de timp! Tot zbuciumul despre posibila 
lor aventură, tot planul despre cum avea să-i 
mărturisească adevărata ei identitate, când va fi în sigu- 
ranță în braţele lui! Aproape se convinsese că putea 
avea o relaţie cu el şi că o va înţelege când îi va spune 
secretul ei. 

Toate acestea pentru ca, acum, Pietro să nu o bage în 
seamă. Colegii ei psihologi ar putea să interpreteze 
această purtare schimbătoare a lui! 

Enervată, Amanda își întinse picioarele pe intervalul 
dintre ei și îi lovi glezna. 

— Au! se trezi el brusc. 

— Îmi pare rău. Simţeam nevoia să-mi întind picioarele. 

Pietro se uită la ea neîncrezător şi se aplecă să-și 
maseze glezna. 

— Este prea puţin loc aici, se plânse ea. Ar fi trebuit să 
venim cu mașina. 

— Îmi pare rău, Înălțimea Voastră. Nu putem folosi 
mașina în Veneţia. Aici sunt acceptate doar camioanele de 
marfă. 

— Da, mi-ai spus, spuse ea cu un zâmbet strălucitor. 

Pietro căscă zgomotos. 

— Îmi cer scuze, dar tu m-ai trezit. Care a fost ultima 
staţie? 

— Padova. 

— Înseamnă că mai avem cam o jumătate de oră. Aș 
vrea să beau un espresso. 

— Sunt sigură. 

— Dar aș vrea să am şi companie. 

— Caută, ridică ea din umeri. 

— Tu m-ai trezit, îi răspunse, trecându-și un deget peste 
obraz cu o expresie gânditoare. Vino cu mine la vagonul 
restaurant. 

— Nu, mulțumesc. 

— Dar tu m-ai trezit! Măcar atât să faci. 

— Asta este o regulă? Pentru că nu am găsit-o în ghidul 
de călătorie. 

Ochii lui scânteiară, dar Amanda nu-și putea da seama 
dacă era furios sau amuzat. 

— E în noua ediţie. Hai! 

Îi intinse mâna, așteptând. Era sigură că, dacă ar fi 
refuzat, ar fi luat-o pe sus. Fără grabă, își împături revista 
și o puse în geantă. El aşteptă, apoi o trase pe coridor 
până spre capătul opus al vagonului de călători. 

Amanda nu se putea abtine să nu îi admire șoldurile 
înguste. Nu ar fi vrut să îi placă atât de mult buclele lui 
negre. Ce ar fi vrut să facă era să-l mai lovească o dată! 

Trecură prin mai multe vagoane în drum spre restau- 
rant. Pietro luă o tavă şi se aşeză la rând, înaintea ei. 

— Nu vreau espresso, mulțumesc. 

— Nu, astea sunt pentru mine. 

— Doamne, dar chiar ești obosit! 

— Si. De aceea dormeam. 

Amanda se simţi puţin vinovată când îi văzu 
cearcănele. Arătă spre niște sticle de suc. 

— Aş vrea unul din acelea. A, și una din acelea, indică 
ea spre un coș cu prăjituri. 

Pietro oftă și luă sucul de portocale și prăjitura. Ea 
căută în geantă și puse un teanc de bancnote mototolite 
pe tavă. 

— Mă duc să caut o masă. 

Pietro aduse tava la masă, mort de somn. 

— Acum mănânci mai mult decât înainte. 

Amanda îngheţă, cu mâna întinsă spre prăjitură. Amy 
nu ar fi înghițit niciodată ceva cu atâtea calorii. 

— Am decis că nu este sănătos să mă înfometez. Acum 
fac mai mult sport. 

— Se vede. 

Ea se uită la tricoul micut pe care i-l împrumutase Amy. 

— Ce vrei să spui? 

— Vreau să spun că arăţi minunat, spuse el cu un 
accent care o înfioră. Niciodată nu ai arătat mai bine. 

— Mulţumesc. 

Amanda își apropie picioarele sub masă. Sub nici o 
formă nu voia să-i arate că reacţiona așa în faţa lui. 
Mâncară în tăcere, privind peisajul. După ce Pietro ter- 
mină una din cafele, ea rupse tăcerea. 

— Cât timp crezi că o să stăm în Veneţia? 

— Cam o săptămână, spuse el și se întinse spre a doua 
ceașcă. Colecţia nu este foarte mare, nu ar trebui să 
dureze prea mult. 

— Grozav. 

— Nu-ţi face griji, vei avea timp să mergi la cumpărături. 

Amanda îl privi pe sub genele lăsate. 

— Să fiu sinceră, m-ar interesa mai mult muzeele. 

Fl ridică din umeri, atent la dealurile din depărtare. 
Amanda sperase că va vrea să repete ce se întâmplase data 
trecută când vizitaseră un muzeu. 

— Nu mai este mult până la Veneţia. Ar fi bine să 
mergem. 

Ea îl urmă. El se opri în ușă, iar Amanda se lovi de 
spatele lui lat. Când veniseră în restaurant, coridorul era 
gol, dar acum erau nevoiţi să se strecoare printre alți 
călători. 

— Mai bine așteptăm aici. 

— Nu se poate, mi-am lăsat geanta în compartiment, se 
plânse ea. 

— Hai să mergem. 

Amanda se ținea cu greu după el. La un moment dat, 
nu îl mai văzu. Se întoarse, lovindu-se de niște turiști mai 
în vârstă, încărcaţi cu bagaje, cu aparate de fotografiat la 
gât. Își prinse mâna într-o curea și se împiedică. 

Nişte braţe puternice o prinseră. 

— Ține-te bine. 

— Mulţumesc. 

Amanda încercă să se îndepărteze de Pietro, de 
îmbrăţișarea lui periculoasă, dar o armată de copii trecură 
în viteză, împingând-o în braţele lui. Pietro se lovi de 
peretele vagonului, iar ea căzu cu faţa la pieptul lui. 
Căldura trupului lui îi șterse orice dorință de a-și recăpăta 
echilibrul. Îi simţea inima bătând. 

Când se îndepărtă, îl auzi oftând nemulțumit. Fără să 
își dea seama, îl înconjură cu brațele, trăgându-l mai 
aproape, strivindu-și sânii de pieptul lui. Pentru o clipă, i-a 
fost teamă că o va respinge. Dar își reveni când corpul lui 
plin de dorinţă se frecă uşor de coapsele ei. Îi simţea res- 
piraţia caldă la ureche. 

Amanda își întoarse faţa către a lui, dornică să simtă acea 
căldură pe buze. Pietro îi căută gura, iar ea nu ezită nici o 
clipă. Îşi deschise buzele, așa cum o floare se deschide la 
atingerea soarelui. Limba lui se juca, cerând, tachinând-o, 
făcând-o să viseze la momentul când va fi în întregime a lui. 
Închise ochii, cuprinsă total de focul sărutului. 

— Venezia. 

Vocea conductorului se auzi în difuzoare, trezind-o la 
realitate pe Amanda. ÎL auzi pe Pietro înjurând încet și îl 
eliberă din îmbrăţișare. El o împinse brutal şi se întoarse. 

— Trebuie să luăm bagajul. 

Amanda era recunoscătoare pentru distanţa dintre ei. 
Chiar atunci când se resemnase că nu o va mai săruta 
niciodată şi că nu o va mai îmbrăţişa niciodată, se întâm- 
plase așa ceva. Ceva care să îi demonstreze că nu fusese 
un vis. 

Ajunși în compartiment, Pietro îi cobori geanta și i-o 
dădu. Degetele lor se atinseră. Doar o clipă, dar era sufi- 
cient pentru a fi cuprinsă de pasiune. Se uită la el și 
descoperi, bucuroasă, că simţea același lucru. 

Au ajuns în Veneţia. Amanda spera ca magia orașului să 
transforme scânteia într-o vâlvătaie. La prima vedere, 
oraşul o dezamăgi. Nu era nimic magic, doar un bulevard 
cu şase benzi care ducea către niște clădiri cenușii. 
Amanda îl urmă pe Pietro care traversa strada, strecurân- 
du-se printre camioane şi autobuze. Până acum nu i se 
părea nimic impresionant. 

Merseră apoi pe o alee, printre niște blocuri. 

La capătul ei, Amanda rămase nemișcată. Brusc, Marele 
Canal al Venetiei i se desfășura înaintea ochilor. Neluând 
în seamă valurile de turiști care o înconjurau, stătea pur și 
simplu, cu inima bătându-i cu putere de atâta frumuseţe. 

Aleea se termina brusc. Pe ambele maluri erau clădiri 
înalte, cu arcade și balcoane, zugrăvite în culori vii. Bărci 

de lemn se legănau pe apă. Amanda savură mirosul 
oceanului. Era într-adevăr un tărâm de poveste, un loc 
potrivit pentru o poveste de dragoste. 

Se întoarse, căutându-l pe Pietro. Chiar și de la dis- 
tanță, putea să îi vadă surâsul de pe buze şi ochii care 
râdeau. Probabil că o urmărise, studiindu-i reacţiile în faţa 
orașului pe care îl vedea pentru prima oară. Încercă să 
zâmbească, iar el îi răspunse cu un zâmbet larg care îi 
acceleră pulsul. 

Amanda stătu aproape de el tot drumul până la hotel. 
Văzu un gondolier care își conducea barca strălucitoare și 
se repezi după aparatul de fotografiat. Mișcările ritmice 
ale vâslei erau însoţite de sunetele aparatelor de 
fotografiat ale sutelor de turiști care văzuseră aceeași 
scenă. Amanda se opri. Voia să se bucure de întreaga 
priveliște — de apa care se lovea de barcă, de îndrăgostiţii 
care beau șampanie la balcoanele din jur, de râsul lor care 
plutea în aer. O fotografie nu ar fi putut cuprinde totul. 
Sau poate că da, dacă ar fi făcut-o Pietro... 

— Hai, spuse el hotărât. Trebuie să ne cazăm și apoi să 
ne apucăm de lucru. 

Veselia ei se evaporă când îi văzu expresia. În timp ce 
ea era gata să se supună pasiunii, chipul lui Pietro îi spuse 
că el se opunea din toate puterile. Toate gândurile ei 
despre pasiune și iubire se scufundară ca o piatră în 
Marele Canal al Venetiei. 


Capitolul 6 


— Au! M-a durut, se plânse Amanda. 

— Îmi pare rău, se scuză Judy, noua stilistă. Părul 
este cam încurcat aici, explică ea, periindu-l ușor. 
Gata! 

Amanda se lăsă pe spate în scaun, în timp ce Judy 
începu să lucreze cu ondulatorul și uscătorul de păr. Erau 
de cinci zile în Veneţia şi Pietro abia dacă îi vorbea. 
Camerele lor erau la același etaj, faţă în faţă, și totuși nu 
se vedeau deloc după ce se terminau ședințele foto. Se 
întreba pe unde își petrecea serile. Uneori, se trezea 
foarte devreme, din pricina faptului că trântea ușa. 
Alteori, nu îl auzea și atunci era mai rău, pentru că se gân- 
dea că avea multe locuri plăcute unde putea să-și petreacă 
nopțile. 

Când se gândea la el, simțea mânie și frustrare. O 
sărutase, corpul ei îi răspunsese și apoi o abandonase așa 

cum arunci un şerveţel folosit. Aceasta era ultima zi în 
Veneţia. Visele ei despre săptămâna pasională în decorul 
romantic al orașului erau acum uitate. 

Amanda oftă. Obiectiv vorbind, era mai bine așa. Era 
destul de rău că pretindea că este Amy, dar ar fi fost de 
neiertat să aibă o aventură în aceste condiţii. 
Romantismul Italiei îi sucise minţile. Avea nevoie să se 
întoarcă în lumea ei sigură, unde viața urma un curs 
dinainte ştiut. 

Totuși, trebuia să fie sinceră. Dacă i s-ar fi ivit ocazia, 
nu ar fi ezitat. 

— Cât crezi că mai durează şedinţele pentru catalog? 
întrebă brusc Judy. 

— Cam o săptămână. Mai avem de pozat costumele de 
baie la Sorrento. 

Judy se îndreptă spre raftul din baie care îi servea ca 
masă de machiaj, cu părul blond strâns într-o coadă de cal 
care se mișca la fiecare pas. 

— Nu mai pot să aştept, ridică ea tonul. Abia aştept să 
ajungem acolo, am auzit că este foarte romantic. 

— Grozav. 

I se amintea din nou de golul din viaţa ei. 

— Mi-ar plăcea să cunosc acolo un italian chipeș, spuse 
Judy începând să îi rimeleze genele. 

— Mmmm! făcu Amanda, cu gândul la un anume italian. 

— Am auzit că Darren a plecat din ţară. 

— Da? se prefăcu Amanda dezinteresată. 

Tânăra surâse și deschise un tub de gel. 

— Da. Ciudat, nu? Voi sunteți foarte drăguți și nu-mi 
vine să cred că cineva ar renunţa de bunăvoie la o 
asemenea sarcină. 

— Nici mie, zise Amanda, în mintea căreia încolți un 
gând neplăcut. Știi când a plecat? 

— Am auzit că şi-a făcut bagajele imediat după ce a 
părăsit platoul. Oare cum poate cineva să plece din Italia? 
Eu aș lucra aici tot timpul, dacă aş putea. Dar Darren a 
fost tot timpul mai ciudat. 

Amanda nu îi răspunse. Ideea neplăcută devenea din 
ce în ce mai clară, iar ea, din ce în ce mai nervoasă. 

— Deci s-a întors în State acum două săptămâni? 

— Chiar înainte de a fi eu angajată, așa am înţeles. 

Amanda se înroși de furie. Stătu liniștită în scaun până 
când Judy îi termină de aranjat părul, apoi sări și ieși în 
fugă din cameră. 

— Mă întorc într-un minut. 

Pietro traversa fluierând mica piazza, către locul în 
care era așezat decorul. Nu s-ar fi săturat niciodată de 
Veneţia, vara. Și găsise locul perfect pentru şedinţa de 
astăzi: câteva clădiri acoperite de iederă pe o stradă 
îngustă care mărginea unul din canalele mai mici. Se 
întoarse, mirat de zgomotul făcut de cineva care alerga în 
spatele lui. O văzu pe Amy, cu halatul de baie fluturând în 
vânt. Se opri și o aşteptă. 

— Vreau să vorbesc cu tine, strigă ea. 

Nu putea să fie ceva bun, se gândi el când îi văzu 
expresia îndârjită şi ochii întunecaţi de furie. 

— Sigur, cara. 

— Nu îmi spune așa. 

— Bine. 

Încercă să o ia de mână, dar ea se feri rapid. 

— Ce s-a întâmplat? 

— Cred că știi, spuse ea, încrucișându-și braţele la piept. 

— Nu ştiu, dar sunt sigur că o să îmi spui. 

— Fir-ar să fie! Nu te mai juca așa cu mine! 

Pietro își luă privirea de la ea și se uită prin piaţă, de 
parcă ar fi putut găsi acolo un indiciu. Nu văzu decât un 
grup de turiști germani curioși. O luă de cot. 

— Hai să nu discutăm în public. 

O trase după colț, departe de ochii lumii, și îi eliberă 
braţul. 

— Acum spune, ce se întâmplă? 

— Ştii foarte bine, bătu ea din picior. 

Fl se încruntă și clătină din cap. 

— Când ai aflat că Darren s-a întors în Statele Unite? 

— În ziua în care a plecat. M-a sunat Michelle să-și ia 
rămas bun. 

— A fost ziua în care m-ai abandonat ca pe un gunoi! 

Pietro se uita în pământ. 

— Nu are nici o logică ceea ce spui. 

— Ba da, replică ea, furioasă. Mi-ai făcut avansuri ca să 
îl părăsesc pe Darren, nu-i așa? 

Pietro deschise gura, gata să nege, dar văzu în ochii ei 
că nu are rost. 

— Da. 

— Eşti atât de încrezut, încât crezi că este de ajuns să 
pocnești din degete pentru ca eu să trec de la un tip la 
altul, nu? Nu mă cunoști prea bine. De fapt, nu mă 
cunoşti deloc. 

Vocea ei tremurătoare îl făcu s-o privească din nou. I 
se strânse inima când o văzu vulnerabilă, cu lacrimile 
curgând. Femeia din faţa lui nu putea fi acea fată egoistă 
și petrecăreaţă pe care o știa. Oricât de mult ar fi vrut să 
nu recunoască, această Amy era amuzantă, fermecătoare 
și stilată. Avea o sensibilitate pe care nu o remarcase 
niciodată, deși mai lucraseră împreună. 

E una strega. Cuvintele lui Nino îi reveniră în minte. 
Era o vrăjitoare, acum era sigur. Numai o vrăjitoare putea 
să îl ameţească doar vărsând câteva lacrimi. Se uită la 
picioarele ei goale. 

— Amy, îmi pare rău. 

— Mare lucru! 

Tresări auzindu-i vocea sarcastică. 

— Voiam să o ajut pe Michelle. Ce făceai tu cu Darren nu 
era corect, spuse el, simțind că revine o parte din mânia pe 
care o simţea în acele zile. Când îti faci de cap cu un bărbat 
însurat, ar trebui să te gândești că poţi s-o păţești. 

— De unde știi tu ce făceam eu cu Darren? Așa ai 
hotărât tu, nu? N-ai venit niciodată la mine, nu m-ai 
întrebat niciodată nimic, nu? 

Se apropie atât de mult, încât îi vedea pulsul 
zbătându-se pe gât. 

— Nu aveam ce să te întreb. Totul îmi era foarte clar. 

— Eşti un măgar! 

— Amy! Nu voia, nu îndrăznea, dar s-a trezit că o prinde 
de umeri și o lipește de zidul din spatele ei. 

— Cara, chiar îmi pare rău. 

De îndată ce a atins-o, toate amintirile i-au revenit. 
Felul în care o ţinea în braţe, felul în care buzele ei se 
mișcau nerăbdătoare sub ale lui. Amintirile pe care el 
încercase să și le scoată din minte în toate nopţile în care 
se plimba fără ţintă pe străzile Veneţiei, până când cădea 
mort de oboseală, fără să o viseze. 

Privindu-i chipul și pieptul greu de lacrimile pe care 
nu voia să le verse, Pietro ştiu că ea avea dreptate. Orice 
ar fi făcut cu Darren, femeia de lângă el nu putea fi atât 
de necinstită. Această certitudine îl făcu să se simtă mult 
mai bine. 

Întinse mâna și îi şterse singura lacrimă care îi căzuse 
pe obraz. Ea își strânse ochii, pentru a-și reține lacrimile. 

— Nu te apropia de mine, șopti ea. 

— Dacă asta vrei... 

— Asta vreau. 

Soarele o lumina, îmbrăcând-o în raze aurii. Pietro 
întinse mâna și îi mângâie ceafa. 

— Strega, murmură el. 

Pierduse lupta și era teribil de bucuros. 

Nu putea să înțeleagă cum se înșelase atât de mult în 
privința ei. Acum, nici nu-i păsa. Acum, atenţia lui era 

captată de gura ei primitoare și de braţele ei care îi 
înconjurau gâtul. Savură gustul sărat al buzelor ei, 
ștergându-i cu sărutări lacrimile. Se sărutară până când nu 
mai rezistă și îşi trecu degetele prin părul ei aranjat, până 
când își dori să poată să-i cuprindă în palme sânii grei, 
până când se simţi cuprins de dorință. 

Amy puse capăt sărutului. 

— Ar trebui să ne întoarcem la lucru. 

Pietro se uită atent la chipul ei, dar nu văzu nici urmă 
de mânie, ci doar inocenţă și pasiune. Buzele îi erau roșii 
și umflate din pricina sărutărilor. 

— Într-o clipă, spuse el cu o voce joasă, aplecându-se 
spre ea. 

— Pietro! Toată lumea ne așteaptă. Trebuie să ter- 
minăm, altfel pierdem trenul. Oricum, sunt sigură că Judy 
crede că mi-am pierdut minţile. Pur și simplu, am fugit de 
lângă ea. 

Pietro îi luă mâna și și-o apropie de buze. 

— Așa e. Mă bucur că nu ai avut o sabie. M-ai fi tăiat în 
două. 

— Probabil. 

Îi sărută fiecare deget, savurându-i gustul. 

— O meritam. Chiar am fost un măgar. 

— Da, ai fost. 

Respirația ei greoaie îl umplu de bucurie. Îi mângâie 
gâtul, alintându-i vena care mai devreme pulsa de mânie, 
iar acum demonstra pasiunea care o învăluise. 


88 MARIE BOURDON 


— Promit să mă opresc. 

— OK. 

— Dacă mă lași să fac asta, zise el coborându-și degetul 
în decolteul halatului, deasupra sânilor. 

— OK, şopti ea. 

Îi susținu privirea, înecându-se în ochii ei verzi- 
cenușii. 

— Diseară, când ne întoarcem la Florenţa, o să con- 
tinuăm. Doar noi doi. 

— Da, îi răspunse ea cu un zâmbet plin de înțelesuri. 
Dar nu sunt o vrăjitoare. 

— Nu e adevărat, Cara. Nu e adevărat. 


Două ore mai târziu, Amanda se ruga să nu piardă 
trenul, prinsă în mulțimea de turiști pe Marele Canal. 
Avea în mână o pungă cu noile ei cumpărături. Era 
bucuroasă că bagajele fuseseră trimise de la hotel direct la 
tren, altfel nu ar fi ajuns la timp. Pierdu câteva secunde 
preţioase încercând să afle de la care linie pleacă trenul 
ei. O dată urcată în vagon, își trase respiraţia, apoi începu 
să îl caute pe Pietro. ÎL găsi într-un vagon de la capătul 
trenului. 

Când o văzu, își aruncă rucsacul pe scaunul de alături 
și îi luă pachetele. Un zâmbet slab îi înflori pe față. 

— Ciatti's. Ai cumpărat lenjerie? Lasă-mă să văd. 

Încercă să se uite, dar ea îl opri. 

— Dar nu e pentru mine? 

Amanda înghiţi cu greu, gândindu-se la lenjeria neagră 
transparentă. Poate că fusese prea îndrăzneață. El se 
apropie și îi simţi respiraţia fierbinte în dreptul urechii. 

— Pentru diseară, nu? 

Ea aprobă fără cuvinte, cu obrajii în flăcări. 

— Ai dreptate, spuse el și dădu drumul pungii fără să se 
împotrivească. Mereu sunt nerăbdător. O să aştept. Prefer 
să o văd când o s-o scot de pe tine. Ce mai ai acolo? arătă 
el spre punga mai mică. Pot să văd? 

Ea o smulse înainte ca el să se uite înăuntru. 

— Nimic. 

Ar fi fost cu adevărat stânjenită dacă el s-ar fi uitat. 

Pietro se lăsă pe spate. 

— Ai noroc că îmi plac femeile secretoase. 

— Da, aşa sunt eu. 

Dacă ar fi știut ce secret ascundea! Ar fi vrut tare mult 
să-i spună. Dar până nu îl cunoștea într-adevăr, riscul la 
care o expunea pe Amy era prea mare. Nu credea că va 
fi furios, dar nu putea să riște. Dacă va afla clientul? 
Dacă o dădeau în judecată pe Amy? Îi putea distruge 
cariera. 

Nu avea încotro. Sigur, va avea de suportat urmările, 
dar acum era rândul ei. Era momentul să se elibereze de 
constrângerile impuse de Dr. Seaton. Când va ști că Amy 
nu va avea de suferit, îi va spune. Până atunci, putea visa 
că totul se va sfârşi cu bine. 

Vorbiră o perioadă despre lucruri mărunte, dar 
mișcarea ritmică a trenului îl făcu pe Pietro să moţăie. 
Încercă să privească pe fereastră, dar nu văzu nimic în 
întunericul de afară. După calculele ei, mai aveau de mers 
cam o oră. 

Tocmai scotea o revistă din geantă, când Pietro se trezi. 
Se întinse în scaun și își frecă brațele ca pentru a se 
încălzi. 

— E totul în regulă? îl întrebă ea ușor îngrijorată. 

— Mi-e frig, spuse el. 

— Dar este foarte cald aici. 

— Mă simt de parcă m-ar fi lovit un camion. Mă doare 
tot corpul. 

Amanda văzu o uşoară roşeaţă în obrajii lui măslinii. Îi 
puse mâna pe frunte și observă că era transpirat. 

— Ai febră, spuse ea. 

— M-am îmbolnăvit? întrebă cu voce slăbită. Nu, nu 
sunt bolnav, spuse el nesigur. 

Amanda se simţi pătrunsă de un instinct matern. 

— Bine, nu ești bolnav. Dar ai febră. 

— Doar atât, o privi el dornic. Mi-am făcut planuri 
pentru diseară. 

Înainte ca Amanda să îi răspundă, el adormi la loc. 

Când au ajuns la Florenţa, Pietro părea că se simte mai 
bine. Nu mai era atât de îmbujorat şi s-a descurcat cu 
bagajele până au găsit un taxi. 

Pe străzile înguste către apartamentul lui, Amanda 
simţea tensiunea crescând cu fiecare privire pe care Pietro 
i-o arunca. De câteva ori întinsese mâna și o mângâiase. 
Abia aştepta să ajungă acasă! 

Pietro luă valizele şi ea îl urmă, cu geanta plină de 
secrete sub braţ. Pe măsură ce se apropiau de ușă, ea își 
dădu seama că nu a mai fost atât de emoţionată din prima 
zi a carierei de profesoară, când se aflase în faţa unui 
amfiteatru plin de studenţi la sociologie în primul an. 

El deschise ușa, aruncă valizele înăuntru și o trase spre el. 

— Bine ai venit! 

Ea se eliberă din îmbrăţișare. 

— Eşti foarte fierbinte. 

— Şi tu la fel. 

— Nu, vorbesc serios. 

Amanda îl luă de mână și îl împinse pe canapea. 

— Pietro, tu chiar eşti bolnav. 

— Dar nu vreau să fiu bolnav, zise el, privind-o ca prin 
ceață. Am planuri pentru seara asta. 

Vru să se ridice, dar Amanda îl opri. 

— Îmi pare rău, nu te simţi bine şi te duci în pat. 
Singur, îi spuse, fără a fi impresionată de văicărelile lui. 

— Numai dacă mă învelești tu. 

— Bine. Mai întâi să iei o aspirină. 

Descoperi baia și căută prin dulapuri până găsi 
medicamentele. Luă flaconul și se duse în dormitor. În 
dormitorul lui, realiză Amanda cu ochii la patul imens în 

care zăcea Pietro, pe jumătate dezbrăcat. Înghiţi cu greu 
și se întrebă dacă aspirina i-ar putea alina durerea plăcută 
pe care o simţea în interiorul ei. 

Puse flaconul pe noptieră și se duse să-i aducă un 
pahar cu apă. Apartamentul îl definea foarte bine, se 
gândi Amanda. Era masculin, dar mult mai confortabil 
decât casele burlacilor pe care îi cunoscuse ea. Și foarte 
bine organizat. Deschise frigiderul, în căutarea unei sticle 
cu apă. Judecând după numărul mare de condimente, era 
un bucătar mai bun decât ea. 

Era foarte dezamăgită. Dacă lucrurile ar fi mers așa 
cum plănuiseră, a doua zi dimineaţa ar fi stat la masa lui 
de stejar, bând suc de portocale, în timp ce el ar fi 
pregătit micul dejun. S-ar fi bucurat de o noapte de 
dragoste. În loc de asta, va trebui să cheme un taxi ca să 
ajungă în apartamentul gol al Biancăi. 

Turnă apă în pahar și se duse înapoi în dormitor. 
Pietro arăta ca unul din modelele din catalogul de 
lenjerie. Contrastul dintre pielea lui închisă și şortul alb o 
ameţi din nou. Încercă să nu îl mai privească și îi întinse 
aspirina şi apa. 

— Acum, la culcare. Noapte bună. 

— Îmi masezi puţin spatele? o rugă el abia auzit. 

— Sigur, răspunse ea cu greutate. 

Faptul că trebuia să-l atingă era o adevărată provocare. 
Pielea era catifelată, dar îi simțea mușchii de otel. Îi masă 
umerii, apoi cobort spre talie. 

— Trebuie să dormi, ordonă ea. 

— Grazie. 

Era deja pe jumătate adormit. 

Cobori din pat, îl înveli cu o pătură subtire și stinse 
lumina. 

— Cu plăcere, şopti ea. 

Amanda și-ar fi dorit cu tărie să rămână peste noapte, 
să îl vegheze. Dar simţea că nu are acest drept. Abia se 
cunoscuseră, nu petrecuseră nici o noapte împreună. 

Sună la o companie de taxiuri folosind expresii din 
ghidul de călătorie. Până la venirea acestuia, examină 
apartamentul, cărțile, fotografiile, încercând să afle câte 
ceva despre bărbatul care îi luase minţile. Pe peretele 
dintre sufragerie și dormitor văzu un set de peisaje alb- 
negru. Erau minunate. Un șir de fotografii cu străzi pustii, 
dar pline de soare și flori. Cel care făcuse acele fotografii 
era un artist desăvârşit. 

Se grăbi spre ușă când auzi claxonul taxiului. În prag, 
ezită. Văzu câteva poze de familie. ÎI recunoscu pe Pietro 
după buclele negre. În mai toate fotografiile apărea 
alături de un cuplu mai în vârstă. Păreau mai degrabă 
bunicii decât părinţii lui. Ridică din umeri și se gândi că 
multă lume are părinţi în vârstă. O să-l întrebe odată 
despre asta. Dacă va avea ocazia. 

Îşi luă bagajul și închise încet ușa în urma ei. 

— Facem o plimbare să mâncăm o îngheţată? o întrebă 
când ieșiră din restaurant în aerul catifelat al serii. Mai ai 
loc, nu? 

Amanda îmbrăcă puloverul pe care i-l ținea, foarte 
fericită. După două nopți de odihnă, el era din nou în 
putere. 

— Încerci să mă mituiești cu desertul? 

— Sigur că da. 

— Bine, sunt de acord. 

Pietro îi înconjură umerii cu braţul și o sărută ușor pe 
păr. Amanda era atentă la senzațiile pe care le avea 
mergând alături de el pe strada îngustă, de la parfumul 
familiar până la sentimentul de siguranță pe care i-l 
inspira. 

În sfârșit, în această seară avea să-i simtă trupul gol 
lângă al ei. Visa la acest moment de câteva săptămâni și îl 
plănuia de când fuseseră la Veneţia. 

El nu mai avea febră, dar Amanda îi simţise toată ziua 
privirile înflăcărate pe care i le aruncase. Faptul că i-a 
pozat îmbrăcată doar în bikini și tricou fusese forma cea 
mai dură de tortură. Şi erau în Sorrento doar de o zi. Data 
viitoare când va fi îmbrăcată doar în bikini, el va ști exact 
ce se ascunde dedesubt. Își simţi genunchii moi la acest 
gând. 

Se plimbară încet pe strada principală a micului oraș 
de la malul mării, bucurându-se de parfumul florilor care 
plutea în aer. 

La magazinul de înghețată, Amanda se ridică pe vârfuri, 
aplecându-se peste vitrină, admirând tăvile colorate, 
fiindu-i greu să se decidă. O singură cupă, îşi spuse ea. 
Stătea lipită de Pietro și îi veni în minte un gând îngrozi- 
tor: dacă se va îndrăgosti, dar el nu va putea trece peste 
minciuna ei? Ar putea să piardă totul. Alungă acest gând 
și ceru două cupe de înghețată. 

leşi să caute o masă. În timp ce îl aștepta pe Pietro, se 
uită în jur, la locurile și oamenii din preajma ei. Italia era 
într-adevăr o ţară romantică. Până și mâncarea părea 
deosebită. Probabil că i se adăuga un ingredient al iubirii. 
Numai așa se putea explica purtarea ei ciudată. Avea 
impresia că acolo este locul ei, așteptându-și iubitul în 
piazza. Iubitul. Rosti cuvântul încet și rar, parcă vrând să 
îi simtă înţelesul. Iubitul. Era rău ceea ce făcea. ÎL înșela 
pe Pietro, o trăda pe Amy. Toate astea ar fi trebuit să 
conteze. 

Dar nu contau. 


Capitolul 7 


Pietro își desprinse degetele de ale ei. Se apropiaseră 
de camerele lor. 

— M-am simţit bine. Mulţumesc. 

Atitudinea lui timidă o îngheţă pe Amanda. După 
atâtea neînțelegeri și începuturi false, îi era teamă să mai 
spere la ceva. Se uită la el, încercând să descopere un 
indiciu. Putea vedea pasiunea din ochii lui, dar stătea 
nemișcat, de parcă ar fi așteptat ca ea să facă primul pas. 

Îşi muşcă buza de jos, ridică un deget către pieptul lui 
și îl mângâie uşor. Se sprijini de el și se uită în ochii lui 
întunecaţi. 

— Nu s-a terminat. De data asta, nu trebuie să ne 
oprim. 

Pietro îi luă mâna și și-o apropie de buze. 

— Nu te-am adus aici ca să te seduc. Dacă te-ai 
răzgândit... 

Amanda se retrase. 

— Dacă nu ai observat, eu te seduc pe tine... 

Pietro râse şi îi strânse mâna. 

— Crede-mă, am observat. Dar vreau să ştii că nu mă 
aștept..., spuse el serios. 

— Ştiu. Dar îmi doresc. Îmi doresc foarte tare. 

El avu un moment de nesiguranță. Apoi îi luă mâna și 
o apropie de buze. Amanda simți că se topește când 
buzele lui îi mângâiară dulce încheieturile. Tremură. În 
curând, buzele lui experte vor dezmierda toate locurile 
secrete ale trupului ei. 

De parcă ar fi știut exact ce o va pune pe jar, o sărută 
lung în centrul palmei. Apoi își înălță capul. 

— Vin imediat. 

— Bine. 

Amanda încercă să își ascundă dezamăgirea. Ea era 
gata să îl atace chiar acolo, în hol, și el avea de gând să 
plece? Dar închise ochii, certându-se singură. Era clar! 
Căută în geantă și scoase pachetul pe care îl cumpărase în 
Veneţia. 

— Pietro? Cred că nu e nevoie să te duci nicăieri. 

El se întinse după prezervative. 

— În cazul ăsta, ești a mea în noaptea asta. Toată 
noaptea. 

Căută în buzunar cheia de la cameră. Trânti ușa de 
perete și, înainte ca Amanda să poată spune ceva, o luă în 
brate. 

Conştiința ei nu-i dădea în pace. Era pe cale să facă 
dragoste cu un bărbat care credea că este altcineva. Ar 
trebui să-i spună adevărul. 

Dar nu acum. Nu putea risca să piardă ocazia de a face 
dragoste cu el, chiar dacă avea să fie doar pentru o seară. 
În această seară, era Cenuşăreasa! Peste puțină vreme, 
avea să-i spună adevărul și el va decide. 

Pietro o trecu peste prag și închise ușa cu piciorul. 
Înaintă în cameră şi o lăsă ușor pe pat. Ea se ridică să îl 
privească. În această seară, acest bărbat puternic era 
numai al ei. Iar ea nu are voie să se gândească la ce ar tre- 
bui să facă și la ce nu se cuvine să facă. 

Îşi deschise braţele pentru a-l primi. El se rostogoli în 
îmbrățișarea ei şi gura lui o căută pe a ei, făcând-o să 
geamă. Amanda vru să îi deschidă cămașa, dar, în grabă, 
se încurcă. Îi rupse vreo doi nasturi, care aterizară cu zgo- 
mot pe podea. O izbi parfumul lui puternic, masculin. 
Aftershave și încă ceva. Ceva ce Amanda nu putea defini, 
dar ştia că nu va uita niciodată. Îi mângâie pieptul gol, 
aruncându-și capul pe spate, savurând atingerea pielii lui. 
Își trecu mâinile peste mușchii lui puternici. Puternici, 
dar ca mătasea la atingere. Ca lenjeria neagră care zăcea 
uitată în fundul valizei ei. 

Își plimba degetele prin cârlionţii negri de pe pieptul 
lui și își cobori palmele către talie. Nu se gândea la nimic 
altceva — nici la Amy, nici la ziua de mâine. Nu contau 
decât senzațiile care o invadau, alungându-i ultimele 
reţineri. 

Vru să îi descheie cureaua, dar Pietro o opri. 

— Cara, aşteaptă, spuse el, îndepărtându-i mâinile. 

— Am făcut ceva ce nu trebuia? 

— Dimpotrivă, dar vreau să dureze. Toată noaptea. 

Se ridică de pe pat și o trase după el. 

— Vreau să te văd, murmură el, dezgolindu-i umerii. 

Se aplecă și își puse buzele pe gâtul ei catifelat. Un 
geamăt uşor se auzi în timp ce sărutările coborau spre 
umăr. 

— Doamne, Amy! 

Amanda îngheţă la auzul numelui surorii ei. Ar fi vrut 
să îl audă strigând numele ei, măcar o dată. Spune 
Amanda, şopti ea fără să-şi dea seama. 

Pietro înălță capul. 

— Ce ai spus? 

— Nimic, răspunse, alungându-și ideea din minte. 

— Bun. Nu mi-ar plăcea să te gândești la altceva acum. 

Amanda respiră greu când mâinile lui își reluară 
mișcările ademenitoare pe sâni, stârnindu-i toate 
simţurile. 

— Nici O șansă. 

Amanda i se predă fără nici o împotrivire. 

Se simţea întregită. Fanteziile ei fuseseră cu mult 
depășite de realitate. Intensitatea iubirii lor consumate o 
ameţea. Se avântară într-un vârtej care îi duse pe amândoi 
pe culmi ale extazului, dincolo de bariera simţurilor. 

— Cara! 


Pitero își trase mâna și încercă să se dezmorțească fără 
s-o trezească. Se întoarse pe spate, bucurându-se în egală 
măsură de prezenţa ei în patul lui și de razele soarelui 
care se strecurau printre draperii. 

O privea respirând ușor şi simţi brusc nevoia să o 
protejeze. Ar fi vrut să o ia în braţe, să facă dragoste cu ea 
de la ivirea zorilor până la căderea noptii. 

Se uită la ceasul de pe noptieră. Aproape opt. Trebuia 
să ajungă pe platou până la ora zece. Pietro gemu. De 
data asta, nu era deloc nerăbdător să ajungă la lucru. 

Era hipnotizat de ritmul respirației ei și făcu un efort 
pentru să n-o atingă cu mângâierile lui. 

Dio, era minunată. Dar nu la modul superficial, așa 
cum crezuse până atunci. Era sensibilă și i se putea citi 
vulnerabilitatea în privire. 

Se înșelase în privința lui Amy Seaton. Foarte tare. 

Era surprins că nu regreta nici o clipă faptul că relaţia 
lor avansase atât de mult. Zâmbi, amintindu-și în detaliu 
până unde merseseră noaptea trecută și până unde vor 
merge din nou, de îndată ce ea se va trezi. 

O mângâie ușor, pe ceafă, pe umăr, pe spate. I se părea 
că trecuse o veșnicie de la perioada când o considera 
îngâmfată și egosită. Parcă nici nu își mai aducea aminte! 

Amanda deschise ochii. 

— "'neaţa! 

Stătea pe spate, iar cearșaful alunecase, descoperindu-i 
sânii tari. Pietro simţi cum crește în el dorința. Imaginea 
ei, pielea ei catifelată îl ameţeau. Se uită în ochii ei mari, 
atras de răspunsul ei nerostit. 

— În Italia — spuse el făcând pauze pentru a o săruta 
pe buze — este un singur mod — cobori spre gât — pentru 
a începe bine ziua. 

Îşi punctă afirmaţia dezmierdându-i sfârcurile rozalii. 

Amanda închise ochii și oftă ușor. 

— Când ești la Roma... 

— Sau la Sorrento... 

Îi dădu deoparte părul de pe frunte și o sărută delicat, 
înainte de a se întinde spre noptieră după un pachet micut. 

Ea îi luă prezervativul din mână. 

— Lasă-mă pe mine. 

Pietro se ridică, incitat. Fără inhibitii, observă el. Sub 
înfățișarea ei calmă, rezervată se ascundea o tigroaică. 
Cine ar fi crezut? 

Trupul lui îi confirmă ceea ce îi spusese instinctul. Era 
perfectă. Se potriveau minunat. Iar el ar fi dorit ca această 
stare să dureze o veșnicie. 


Amanda își înăbuși un căscat și îşi strânse bluza de 
trening pe lângă corp. Petrecuse cinci nopţi cu Pietro 
și se simţise ca în paradis. Aerul rece al dimineţii o 
înfiora şi încerca să se încălzească alergând pe chei, 
până când Pietro și Nino terminau de încărcat 
echipamentul. 

Se aşeză pe margine, privindu-și imaginea reflectată în 
apă. Chiar dacă nu era foarte limpede, se observa clar 
diferenţa. Acum era mai deschisă, zâmbetul era satisfăcut, 
iar buzele îi erau încă umflate de sărutările lui Pietro. 

Păcat că nu mai putea sta mult timp în Sorrento. O 
săptămână nu fusese suficient pentru cei doi. 

Curând! Curând îi va putea spune. Și era sigură, 
judecând după purtarea lui, că nimic nu se va schimba 
după ce va afla adevărul. Poate ar fi bine să nu mai 
aştepte. Dacă i-ar spune acum, l-ar putea auzi strigând-o 
pe numele ei adevărat, în momentele de pasiune. 

Judy venea pe chei către ea, cu un mănunchi de rujuri. 

Amanda oftă. Toată nebunia asta, cu machiajul și 
coafatul, începea să o calce pe nervi. Când o să ajungă 
acasă, n-o să mai folosească rimel şi farduri de pleoape 
sau de obraz multă vreme. 

Judy îi arătă unul din rujuri. 

— Cred că acesta se potrivește. 

— Cum crezi tu, zise Amanda, încercând să pară 
binevoitoare. 

De fapt, n-o interesa prea mult diferenţa dintre un ruj 
corai și unul de culoarea piersicii. Mai ales în dimineaţa asta. 
Mai ales după ce avusese o noapte minunată. Încercă să stea 
nemișcată, dar până la urmă își lăsă capul în jos și căscă. 

— O noapte lungă, nu?, chicoti Judy. 

Îşi reluă lucrul, salvând-o astfel de la un răspuns. 

Când Judy închise rujul și se dădu deoparte, Amanda îi 
văzu pe Pietro şi pe Nino apropiindu-se. Nino trecu de ele 
cărând reflectoarele, dar Pietro se opri. 

— Suntem aproape gata, Cara. 

Judy îl privi depărtându-se. 

— Ce bine arată! oftă ea. Eşti foarte norocoasă. Cred că 
e fantastic în pat. 

Amanda se înroși brusc. 

— Așa credeam și eu! 

În vocea lui Judy se simțea invidia. Dar se înveseli imediat. 

— Hei, dacă tot mai avem putin timp, Să-ţi arăt noul fard. 

Au făcut poze pentru patru ţinute, până când Pietro a 
hotărât că pot lua pauza de prânz. 

Amanda adusese sandvișuri și merse, împreună cu el, 
spre capătul cheiului. Au mâncat stând pe pietrele 
încălzite de soare, cu picioarele în apă. 

Pietro înghiţi ultima bucăţică şi se lăsă pe spate, cu 
capul în poala Amandei. 

— Mi-ar fi plăcut să avem puţin timp, să vizităm împre- 
jurimile. 

Amanda își trecu degetele prin buclele lui. 

— Şi mie. 

Se uită către Muntele Vezuviu, care se vedea dincolo 
de golf, ca o santinelă uriașă. Păcat că nu puteau face o 
pauză de o zi sau două. Dar ar fi fost imposibil, de vreme 
ce se aflau acolo numai ca să muncească. 

Pietro îi zâmbi. 

— După ce terminăm, poate mergem în Franţa. Ai fost 
vreodată în Provence? 

— Nu. Mi-ar plăcea. 

— Atunci, mergem. Cât mai poţi să stai după ce ter- 
minăm ședințele foto? 

— Vreo două săptămâni. 

Două săptămâni în care trebuia să se lămurească în 
legătură cu relaţia lor. Două săptămâni în care trebuia să-i 
spună adevărul. 

Pietro închise ochii, întorcându-și faţa către soare. 
Amanda făcu la fel, ridicându-și capul. Se bucurau amân- 
doi de soare, de zgomotul apei, de apropierea celuilalt. 

După o vreme, Pietro se ridică și se așeză în spatele ei, 
înconjurând-o cu braţele și trăgând-o la piept. 

— Te-ai gândit vreodată la ce o să faci când o să renunti 
la modelling? 

Amandei îi veni să o ia la fugă. 

— Nu, nu prea. 

Minciuna îi provoca durere fizică. Era o adevărată 
tortură să-l mintă, după tot ce se întâmplase între ei. 

— Eu mă gândesc tot timpul la alte lucruri în afara 
modei. 

Amanda își aminti fotografiile din apartamentul lui, 
sensibile și pline de simţ artistic. 

— Fotografiezi natură moartă, nu? 

— Stiam eu că ești o vrăjitoare! De unde știi? Nu am 
spus nimănui. 

— Am văzut fotografiile în apartamentul tău. 

— Şi? 

Simţea că așteaptă cu nerăbdare răspunsul ei. 

— Şi sunt minunate. Extraordinare. Chiar ai talent, să 
ştii. 

Explodă de bucurie când îl văzu respirând ușurat. 
Faptul că părerea ei conta atât de mult pentru el o făcea 
foarte fericită. 

— Nu spui așa doar ca să ajungi să-ți petreci noaptea cu 
mine, nu? 

— Nu credeam că pentru asta trebuie să spun ceva! 

— Bine spus! râse el. Am expus în câteva galerii, dar 
scopul meu este să fac o carte. 

— Sunt sigură că este doar o chestiune de timp. O să 
renunti la modă? 

— Promiţi că nu spui nimănui? 

— Buzele mele sunt pecetluite. 

— Păcat! Aveam ceva planuri cu buzele alea, mai târziu. 

Se zbătu uşor în braţele lui. 

— Lasă c-ai înţeles ce am vrut să spun! 

— Aş vrea să renunţ la slujba asta, zise el pe un ton 
foarte serios. Stilul ăsta de viață, veşnic pe drumuri, nu 
este potrivit pentru o familie. 

Amanda se emoţionă, gândindu-se la Pietro cu copii 
mici în braţe. 

— Eu ţi-am spus secretele mele, acum este rândul tău, 
zise el înlănţuind-o. 

Inima Amandei începu să bată mai repede. Nu voia să 
continue cu minciuna, dar nu vedea nici o scăpare. Nu 
putea să-i spună pur și simplu, deși nu credea că vor fi 
probleme. Trebuia să aştepte până când vor termina 
lucrul și reputaţia lui Amy nu va avea de suferit. 

— Mă gândeam să mă întorc la şcoală. Poate chiar să-mi 
iau o diplomă. 

Amanda își tinu respiraţia, în așteptarea răspunsului 
lui. Dacă nu era interesat de studii și de o carieră univer- 
sitară? Nu se gândise la asta niciodată. El o cunoştea ca o 
persoană strălucitoare. Dacă adevărata ei viaţă îl plictisea? 

— Serios? Ce ti-ar plăcea să studiezi? 

Amanda se relaxă, sesizând nota de admiraţie din 
vocea lui. 

— Soci...psihologie, poate, se corectă ea repede. 

Nu mai ţinea minte ce îi spusese despre sora ei, profe- 
soara. La naiba! Se săturase de minciună. Fiecare discuţie pe 
care o aveau înrăutăţea situaţia. Dar nu va mai dura mult! 

— Sora ta este psiholog, nu? 

— Sociolog. Predă la o universitate particulară din 
Nevada. 

O mângâia ușor pe braţ. 

— V-aţi ales meserii total diferite. Mă mir că nu vrei să 
devii actriţă. Se pare că, mai nou, acesta este visul tuturor 
modelelor. 

— Nu, scutură ea din cap. M-am cam săturat de lumea 
asta. Aș vrea să fac ceva diferit. Ceva pentru care să-mi 
folosesc mintea, nu înfăţişarea. 

Stătu nemișcată, aşteptându-i reacţia. 

— E minunat, Cara. Ar fi grozav să începi o nouă 
carieră. Atâta timp cât asta nu te va îndepărta de mine. 

Amanda se lipi de el. Așadar, și el se gândea la viitor. 

O să fie în ordine. 

Îi va spune și totul o să fie în ordine. 


Capitolul 8 


— E timpul să te trezești. 

Pietro stătea pe marginea patului, lângă ea. 

— Am comandat micul dejun. Ai timp doar să-ţi faci un 
duș, Strega, spuse el ducându-se în sufragerie. 

— Diavolo, strigă Amanda după el. 

Vocabularul ei se întregise datorită lui Nino. Asistentul 
lui Pietro arătase în direcţia șefului lui și îi răspunsese, 
atunci când ea întrebase cu voce tare care este termenul 
italian pentru diavol. 

— Îţi arăt eu cine e diavol! 

Pietro o alergă prin cameră, până la baie. 

Amanda se simțea minunat. Petrecuse cinci zile per- 
fecte. Pietro era cel mai atent amant pe care și-l putea dori 
o femeie. Se deschisese în faţa lui, fără retineri, și simţea 
că şi el o primise în viaţa lui. 

Singura întrebare era când și cum îi va spune adevărul. 

Acum nu mai era atât de speriată când se gândea la 
această problemă. Se cunoșteau mai bine cu fiecare zi pe 
care o petreceau împreună și era convins că, odată ce va 
afla adevărul, o va ierta. 

leşi de la duș și își dădu seama că nu își luase halatul 
în baie. Îmbrăcă o cămașă a lui Pietro, care încă purta în 
țesătură mirosul lui masculin. 

Își şterse părul și se duse în sufragerie, unde îl auzea 
vorbind la telefon. 

— Si, o duzină de trandafiri la adresa aceasta. 

Pietro îi zâmbi, iar ea îi răspunse. 

Amanda simţi un vag sentiment de posesiune, care îi 
confirma starea ei din ultimele zile. Ar fi vrut să facă parte 
din viaţa lui, să aibă dreptul să fie geloasă pe timpul și 
atenţia lui. Poate că trimitea flori unei alte femei, dar ea 
era cea care stătea lângă el și îi purta cămașa. 

Acest sentiment de posesiune îi confirmă ceea ce avea 
de făcut. Își imaginase această scenă de nenumărate ori. De 
fiecare dată era la fel: el era supărat, poate chiar furios. Dar 
până la urma o lăsa să îi explice, până la urmă o înţelegea. 

— Şi vor ajunge până sâmbătă? întrebă Pietro. 

Închise telefonul şi veni în spatele Amandei, 
îmbrăţişând-o. 

— Îmi place cum te-ai îmbrăcat, îi șopti el la ureche. 

— Mulţumesc. Nu port nimic pe dedesubt, să știi. 

— Nimic? Nici măcar ceva din dantelă? 

— Nu. Nici măcar. 

El gemu ușor și o sărută pe păr. 

— Mă încântă moda asta nouă, dar mai întâi trebuie să 
mănânc. 

Amanda îl privea cum își toarnă o ceașcă de cafea. Ar fi 
vrut să găsească momentul potrivit. Mai aveau de lucru 
cam o săptămână, înapoi în Florența. Apoi, alte trei 
săptămâni înainte să plece acasă. Nu mai putea amâna. 

Pietro îi aduse un platou cu cornuri proaspete și 
fructe. 

Mai târziu. Avea să-i spună mai târziu, la Florenţa, după 
ce vor termina şedinţele foto. 

Amanda luă un corn cu marmeladă. 

— Cine e norocoasa? 

— Norocoasa? 

— Cu florile... 

— A! Mama mea. Sâmbătă este ziua ei. 

Îi plăcu faptul că era atât de atent. 

— Nu prea vorbeşti despre familia ta. 

Pietro se întinse după o portocală. 

— Suntem destul de apropiaţi. Cel puţin eu cu mama. 
Tata a murit acum 10 ani. O să-ţi placă mama. Este plină 
de energie. Nici n-o să crezi că are şaptezeci și cinci de 
ani. 

Comentariul lui suna ca o invitaţie pentru a-i cunoaște 
familia, se gândi Amanda, și se rugă să mai fie valabilă și 
după ce îi va spune adevărul. 

— Ai spus că are șaptezeci şi cinci de ani? întrebă ea 
făcând niște calcule. Înseamnă că era în vârstă când te-a 
născut. 

— Nu chiar. De fapt, mama mea nu e mama mea. Nu, 
nu pot să spun așa. Fa a fost mama mea de când m-am 
născut. Numai că nu ea m-a născut. 

Se aşternu o tăcere grea, care o făcu pe Amy să se 
întrebe dacă va continua. 

— Ai fost adoptat? sugeră ea. 

— Si. Sora mea a rămas gravidă când avea 16 ani. 
Lucrurile de genul ăsta erau o ruşine, acum 35 de ani. Cel 
putin în Italia. Tatăl meu primise o slujbă în Statele Unite 
la puţină vreme după ce sora mea și-a dat seama... Era cea 
mai bună cale să se evite un scandal. Așa că părinţii mei, 
de fapt adevărații mei bunici, m-au adoptat. 

Pietro se încruntă și mușcă din portocală. 

— Mulţi copii sunt adoptați. 

— Desigur. Dar nu am știut nimic până la 25 de ani, 
atunci când a murit tata. 

Zâmbetul lui era amar, nu avea nimic din căldura cu 
care Amanda era obișnuită. 

— Poate că mama mea, de fapt bunica, s-a simţit vino- 
vată. Sau poate că a crezut că a venit momentul să aflu. 
Oricum, tot ce știu este că viaţa mea, identitatea mea, tot 
ce crezusem eu că era adevărat s-a răsturnat în câteva 
secunde. 

Amanda îl privea în tăcere. Simţea că nu-i spusese 
totul, că rana era încă deschisă. 

Pietro își termină portocala, privind în gol pe fereastră. 
După o clipă, continuă. 

— Să aflu că femeia despre care am crezut atâţia ani că 
e sora mea este, de fapt, mama mea... Să aflu că atâţia ani 
mi-au ascuns acest lucru... poate că exagerez, dar m-am 
simţit înșelat. 

Amanda putea vedea durerea și confuzia din ochii 
lui. Înţelese că el retrăia totul ca și când se întâmplase 
ieri. 

— Ştii că nu am aflat nici acum cine este tatăl meu? con- 
tinuă el. Mi-am tot spus că nu contează. Am avut o 
copilărie fericită și niște părinți minunaţi. Dar în inima 
mea știu că nu e așa. Nu știu ce să spun... Poate dacă aș fi 
știut adevărul de la bun început, acum n-ar mai fi avut 
importanță. 

Amanda încerca să înțeleagă toate emoţiile prin care 
trecea şi cât de trădat se simţea. Era foarte încurcată, pen- 
tru că își dădea seama că și ea o să-l pună într-o situaţie 
asemănătoare. 

Mâna îi tremura pe şervet. 

Acum ştia că făcuse o mare greșeală când crezuse că va 
trece uşor peste înșelătoria ei. Se va simţi din nou înșelat. 
Și acum va fi vina ei. Nu mai avea cum să evite și nici cum 
să îndulcească pastila. De îndată ce îi va spune, va ieși din 
viaţa ei pentru totdeauna. 

Îi evită privirea, părând brusc interesată de mulțimea 
din stradă. Nu-i putea spune acum. Dacă din acest motiv 
se va termina relaţia lor, nu putea risca să distrugă cariera 
lui Amy. Ea se bazase pe faptul că o va ierta. Acum vedea 

că acest lucru nu era posibil. Trebuia să aştepte până când 
terminau catalogul și fotografiile vor fi în drum spre 
Anglia. Măcar așa Amy va fi protejată. 

Ar fi dat orice să-l fi putut proteja și pe Pietro. 

Şi-au terminat micul dejun în liniște, după care Pietro 
intră la duș. Amanda intră în dormitor ca să-și facă baga- 
jele, dar rămase în faţa valizei, cu ochii lipiti de ușa de la 
baie. 

Simti o durere adâncă în piept și începu să plângă. 

Totul era pierdut! Planurile ei fuseseră distruse în câte- 
va secunde! 

Şi Pietro! Indiferent de ce făcea ea acum, va deschide 
o rană care nici măcar nu apucase să se vindece. Cum de 
fusese atât de egoistă? În toate planurile și ipotezele ei, nu 
și-a imaginat niciodată că îl va putea răni așa de tare. 
Fusese foarte preocupată de propria persoană și de faptul 
că l-ar putea pierde! 

Merita toată durerea și toate consecinţele acestei 
situaţii, dar Pietro nu! Gândul acesta o durea mai tare 
decât tot ceea ce i s-ar putea întâmpla ei. Acum câteva 
clipe visa la nopțile lor de amor și acum... 

Acum ar fi vrut să se ascundă într-o gaură şi să nu mai 
iasă de acolo niciodată. 

Ce ghinion! Să găsească un bărbat care să nu poată 
suporta singurul lucru pe care trebuia să i-l spună! De ce 
nu aflase asta înainte? Înainte să înţeleagă ce înseamnă să 
facă dragoste cu el. 

Amanda își șterse ochii, încercând să-și ascundă 
emoțiile. leşi pe balcon, de unde putea să vadă dincolo 
de golf, până la Vezuviu. Îi era greu să creadă că se afla la 
câteva mile de ruinele orașului Pompei, acoperit în anti- 
chitate de tone de lavă. 

Îi reveneau în minte imagini dintr-un film despre 
această tragedie, pe care îl văzuse când era copil. Familii 
întregi alergau pe străzile orașului, căutând în zadar pro- 
tecţie în timp ce, în spatele lor, muntele exploda. Îi 
tremura mâna pe balustrada de metal. Acum înțelegea ce 
simțeau oamenii a căror lume se prăbușea brusc, într-un 
nor de foc și cenușă. 


Tot drumul spre Florenţa, Amanda fusese atentă la 
peisaj. Nu se credea în stare să vorbească, așa că se 
prefăcea interesată de fermele și livezile pe lângă care tre- 
ceau. 

— Cum te înţelegi cu sora ta? întrebă ea în cele din 
urmă. Nu mi-ai spus. 

Cu coada ochiului, Amanda văzu cum Pietro se 
încruntă brusc. 

— Suntem în relaţii cordiale. Din cauza diferenţei de 
vârstă, nu am fost niciodată prea apropiaţi. Aveam 4 ani 
când s-a măritat. După aceea, nu a mai locuit acasă. Ştii, e 
ciudat. Întotdeauna m-am mirat că nu a avut copii. 

— Dar după ce ai aflat adevărul? 

— Nu, răspunse el rapid. Ar fi fost mai rău. Mă minţise. 
Nu ne cunoșteam foarte bine și după ce am aflat că 
întreaga familie îmi ascunsese adevărul... Nu cred că am fi 
putut începe o relaţie, în acele condiţii. 

Amanda simţea că nu mai are nici o speranță. 

— Dar cu mama ta te înţelegi bine, nu? Vreau să spun, 
cu bunica ta... 

— Asta-i altceva, zise el, cu un zâmbet slab. Întotdeau- 
na mi-a fost ca o mamă. Nu cred că asta se va schimba 
vreodată. Dar între mine şi sora mea nu a existat niciodată 
o legătură adevărată. 

Zâmbetul îi dispăru. 

— Nu cred că o relaţie care se bazează pe o minciună 
poate avea vreun viitor. 

Greutatea vorbelor lui o strivi pe Amanda. Aflase care 
era părerea lui. Nu tolera minciunile și înșelăciunea. Nu 
avea rost să-și facă speranţe deșarte. 

Amanda își muşcă buza de jos. Își întoarse privirea, 
simțind că nu-și poate stăpâni lacrimile și încercă să se 
concentreze doar la drumul șerpuit. 

Aproape de Florenţa, Pietro o strânse de mână. 

— Astăzi ai fost foarte tăcută. Te simţi bine? 

Nu, deloc, dar nu putea să-i spună adevărul. 

— Sunt doar obosită. 

În ultimele ore, de când aflase adevărul despre familia 
lui, se simţea cuprinsă de disperare, de parcă ar fi trăit un 
coşmar. Şi acum, în loc să se bucure de drumul pe care l-au 

făcut împreună până la Florenţa, era conștientă că fiecare 
oră o apropia de momentul în care îl va răni și relaţia lor 
se va termina. 

Pietro îi dădu drumul la mână. 

— Chiar dacă nu îmi face nici o plăcere, poate ar fi mai 
bine dacă nu am rămâne împreună în noaptea asta. 

— Cred că ai dreptate, aprobă Amanda. 


Se simţea sfâșiată în două. Ar fi vrut să fie cu el, să 
petreacă împreună ultimele lor clipe, dar era un chin să 
pretindă că totul era în regulă. 

— Te las să te odihnești în seara asta dacă îmi promiți 
că mâine ne vedem. S-a făcut? 

— S-a făcut. 

Poate până mâine își va pune în ordine ideile și senti- 
mentele. 

Poate până mâine va găsi un mod de a-i spune 
adevărul fără să-l rănească. 

Ar fi vrut să-şi adune toate amintirile din aceste zile, să 
le închidă într-un colţ al inimii și să le scoată, una câte 
una, atunci când va fi în lumea reală. Singură. 

Pietro încetini când intrară în oraș. De obicei, aleea 
din fața apartamentului Biancăi era înţesată de mașini 
și pietoni. Cu toate acestea, el reuşi să parcheze pe 
trotuar. 

— Am ajuns, signorina. 

Pietro alese valizele ei din portbagaj. 

— Pot şi singură, spuse ea. 

— Stiu, dar mai am un motiv. Vreau să-ţi fur un sărut, 
să-mi ajungă până mâine. 

La ușă, Pietro lăsă bagajele și o lipi ușor de peretele 
holului, acoperind-o cu corpul lui. Lucrurile erau atât de 
simple când el o atingea! Era atât de uşor să uite de toate 
gândurile negre! 

Răspunse sărutului lui, înlănțuindu-l cu putere, de 
parcă nu i-ar fi fost de ajuns. 

Şi nu îi era. Niciodată nu va fi. 

Peste putin timp, va rămâne doar cu amintirile. 

Pietro se retrase. 

— Ai auzit ceva? Mi s-a părut că aud apa curgând. 

— Nu cred, zise ea. 

Oricum, inima îi bătea atât de tare, că nu ar fi auzit nici 
dacă exploda o bombă lângă ea. 

Fl ridică din umeri. 

— Înseamnă că mi s-a părut. Și numai din cauza ta. Mă 
înnebunești, Strega. 

Se aplecă spre ea, nelăsând-o să răspundă. 

— Permesso? 

Amândoi tresăriră, mirați de vocea necunoscută. 

Amanda se uită peste umărul lui Pietro și văzu o femeie 
micuță, cu părul alb şi bratele pline de sacoșe. 

Amanda simţea că intră în pământ de rușine. Prinși 
giugiulindu-se în hol ca niște adolescenţi! 

Pietro îi făcu loc să treacă şi o salută printr-o înclinare 
a capului. 

Femeia le zâmbi. 

— L'amore è meraviglioso, no? 

Pietro aprobă. 

— Si. 

Amanda se uită la el, întrebătoare. 

— A spus că dragostea este minunată. Și eu am fost de 
acord, îi răspunse el. 

Femeia în vârstă le aruncă o ultimă privire și porni, cu 
pași înceți, către scări. 

— Mă duc să o ajut cu bagajele. Ne vedem mâine, 
Amore mia. 

Amanda se sprijini de tocul ușii și îl privi luând pungile 
de la micuța doamnă și urmând-o pe scări. 

Nu se putea mișca. Dragostea mea. Îi spusese că este 
dragostea lui. Simplul mod în care rostise cuvintele o 
făcea să sară în sus de bucurie. Sau să izbucnească în 
lacrimi. Sau amândouă. 

Scotoci în geantă după cheie și cără gentile în aparta- 
ment. Cu degete nesigure, puse lanţul de siguranță. Avea 
ochii în lacrimi. Ar fi dorit să audă aceste cuvinte tot restul 
vieţii, nu doar acum, o singură dată. Cu fiecare clipă, 
devenea mai conștientă de ce va pierde când îi va spune 
adevărul. 

— Hei, ai ajuns, în sfârșit! 

Amanda îngheță de spaimă și simţi că-i sare inima din 
piept. Se uită către dormitor și o văzu pe sora ei stând în 
mijlocul camerei, îmbrăcată în halatul ei de baie, cu un 
prosop înfăşurat în jurul capului. 

— Ce cauţi aici? 

— Am fost pusă pe liber. 

Amy ridică nepăsătoare din umeri. 

— Din cauza actorului din rolul principal. Omul ăla 
chiar mă ura. 

Amanda intră în cameră. Îi era frică să se gândească ce 
s-ar fi întâmplat dacă Pietro ar fi intrat cu ea. 

— Te simti bine? întrebă Amy. Eşti cam palidă. 

— N-am nimic, doar că m-ai speriat. De ce n-ai dat nici 
un telefon? 

— Dar am dat, Mandy. Nu ti-ai ascultat mesajele? 

— Nu. 

Amanda traversă camera. 

— Abia acum m-am întors. Am fost plecaţi la Sorrento o 
săptămână. N-ar fi trebuit să apari așa, pe neanunţate. 

Amanda era din ce în ce mai furioasă pe sora ei. 

— Dacă veneam cu cineva? Tu nu gândești niciodată? 

— Îmi pare rău. 

Ca de obicei, chipul lui Amy exprima orice, numai 
părere de rău nu. Era foarte clar că nu se simţea deloc 
vinovată. 

— Eu ţi-am lăsat un mesaj. N-am ce face dacă nu l-ai 
ascultat! 

— Ar trebui să fii mai responsabilă. Dacă te vedea 
cineva? 

Amanda nu își mai putea stăpâni supărarea și începu să 
strige din ce în ce mai tare. 

— Tu nu te gândeşti niciodată la consecințe? Cum crezi 
că m-aș fi simţit dacă nu veneam acasă singură? Cum am 
fi explicat situaţia asta? 

Amy își duse o mână la frunte. Se uită la Amanda, cu o 
privire care spunea totul. 

— Ai dreptate. Am greșit din nou, așa cum fac mereu. 

— Gata, Amy. 

Chiar dacă știa că are dreptate, Amanda nu putea 
suporta să o vadă pe sora ei suferind. Și, oricum, ea avea 
mai multe motive decât Amy pentru a se simţi vinovată. 

— Dar să nu mai faci așa ceva, da? zise Amanda așezân- 
du-se pe canapea. 

— Nu, ai dreptate. Nu m-am gândit. Îmi pare rău, 
Mandy, am crezut că va fi o glumă bună. Sper că n-am 
făcut nici o încurcătură, nu? 

Amanda se înfioră gândindu-se cât de aproape fuseseră 
de una. Și încă foarte mare. 

— Nu. Gata, îţi accept scuzele. 

— Bine. 

Amy se apropie de canapea, cu un zâmbet jucăuș în 
priviri. 

— Ce mai face domnişoara Model? Se distrează? 

Amanda dădu ochii peste cap. 

— A fost o distracţie pe cinste, n-am ce zice. 

— Îmi pare rău, Manders. Am crezut că îţi place... 

— Ei bine, nu, o întrerupse brusc Amanda. 

Și-a dat seama cât de aspru a fost tonul ei abia când 
văzu expresia șocată a lui Amy. Nu ar fi vrut să fie atât de 

vehementă. În nici un caz nu ar fi vrut să-i povestească ce 
s-a întâmplat între ea și Pietro. Nu ar fi putut să vorbească 
despre el fără să plângă și nici nu era gata să răspundă la 
toate întrebările surorii ei. Rana era încă deschisă. 

— N-am vrut să sune chiar așa... Doar că sunt pe dru- 
muri de câteva săptămâni și sunt foarte obosită. Ce-ar fi 
să-mi schimb hainele și apoi putem să... 

Se întrerupse brusc la auzul soneriei şi sări în 
picioare. 

— Ascunde.-te, îi şopti ea lui Amy. 

— Imediat, strigă ea către ușa de la intrare. 

Se întoarse cu spatele la sora ei și își coborî vocea 

— Du-te în baie și nu ieși de acolo. 

Amanda alergă către ușă. Inima îi bătea atât de tare 
încât credea că persoana care era la ușă o va auzi. 
Deschise ușa fără să scoată lanţul de siguranță și se uită 
întrebătoare. 

Pietro stătea zâmbind în prag. 

— Coboram scările și m-am gândit să îți mai spun o 
dată „la revedere” înainte de a pleca. 

— Bine. La revedere. 

— Atât? Nici măcar un sărut? insistă el. 

Amanda înghiţi cu greu și scoase lanţul. Nu o să facă 
față acestei înșelătorii! Bine că nu era nevoită să joace 
rolul unui spion în timpul războiului! Ar fi fost demascată 
din prima clipă. 

— Cu cine vorbeai? întrebă el uitându-se prin cameră. 

— Cu nimeni. Cred că iar ţi se pare. 

— Cred că ai dreptate, zâmbi el. M-am despărţit de tine 
de câteva minute și mi se pare că îţi aud vocea 
pretutindeni. 

Fiecare secundă părea cât o oră. Nervii ei erau întinși 
la maximum, așteptând ca din clipă în clipă Amy să facă 
un zgomot care să o dea de gol. 

— Un sărut și gata. 

Amanda se întinse, îl trase către ea și îl sărută cu putere. 

— La revedere! 

Lui Pietro îi dispăru zâmbetul. 

— Ce-i cu graba asta? 

— Păi... 

Amanda nu găsea nici o scuză, nici o idee care să-l facă 
să plece mai repede. Își mușcă buza, speriată că ar putea 
intra în sufragerie. 

El adulmecă aerul. 

— A, spumă de baie! Ai nevoie de companie? 

— Nu, răspunse ea repede. Nu, credeam... Adică, 
oricum trebuia să ne odihnim, așa că este mai bine să fac 
baie singură. 

El oftă. 

— Ai dreptate. Știu că nu o să mai pot pleca, dacă apuc 
să te văd fără haine. 

Îi luă mâna și i-o sărută. 

— Ai mâinile reci ca gheața. Te las să intri în cadă și să 
te încălzești. 

— Bine, zise ea, încercând să zâmbească. Ne vedem 
mâine. 

— Pa. 

— Pa. 

Amanda îl privi coborând scările, apoi intră în aparta- 
ment și încuie ușa, tremurând toată. 

— Un sărut și gata, da? 

Amy traversă camera către canapea, cu părul lung și ud 
revărsându-se peste halatul Amandei. 

— Chiar mă întrebam cum de nu ai probleme cu Pietro. 

— Ţi-am spus să stai în baie. 

— M-am uitat prin crăpătura ușii. Am fost foarte atentă. 

Amy se aşeză pe canapea și își strânse picioarele goale 
sub ea. 

— Povestește-mi tot. 

Amanda se aşeză pe un braţ al canapelei și își încrucișă 
braţele la piept. 

— N-am nimic de spus. 

— Uh huh! De-aia murea să te sărute! Da, chiar te cred! 

— Bine. 

Amanda trase aer în piept. Oricum trebuia să-i spună, 
la un moment dat. Amy avea să fie foarte supărată. 
Amanda se forță să o privească în ochi. 

— leşim, Xăă, împreună. 

— Asta credeam și eu, spuse Amy amuzată. Și de cât 
timp „ieşiţi impreună”? 

— De vreo două săptămâni. 

— Şi? 

— Şi ce? 

— ÎL placi? 

Amanda se uita fix în podea. 

— Da. 

— Atunci, care e problema? 

— În primul rând, am crezut că o să te superi. Nu 
aveam nici un drept să te implic. Acum, toată lumea crede 
că tu ai o aventură cu Pietro. 

Amanda ridică privirea, surprinsă de zgomotul care se 
auzea din direcţia surorii ei gemene. 

— Știu. 

Amy râdea în hohote. 

— E grozav. O să se vorbească despre asta câteva luni 
bune. 

— Credeam că o să fii furioasă. 

— Mandy, cum să fiu furioasă? Eu te-am împins în 
situaţia asta. Este doar vina mea. Și apoi... 

Amy făcu o pauză ca să-şi șteargă lacrimile provocate 
de râs. 

— ... cred că e foarte amuzant. 

— Ăsta e singurul lucru bun. 

— Şi atunci de ce ești aşa de tristă? Dacă mă gândesc 
putin, îmi dau seama că vă potriviţi foarte bine. 

— Știu. 

— Vai, ce lucru îngrozitor! Vii în Italia şi găsești un tip 
pe gustul tău! 

— Este o singură problemă. Foarte importantă. El crede 
că eu sunt Amy. 

Amy dădu din mână. 

— Mare lucru! O să-i spui adevărul. Probabil că și lui o 
să i se pară amuzant. 

Amanda simţea că era gata să izbucnească în lacrimi. 

— Nu, n-o să creadă că este amuzant. 

Îşi acoperi faţa cu mâinile și începu să plângă în 
hohote. 

— Mandy, o să fie bine. 

Amy se aplecă spre sora sa, mângâind-o pe umăr. 

— O să facem noi să fie bine. 

Amanda încercă să-și potolească lacrimile. 

— Nu, n-o să fie bine. Când o să-i spun adevărul, o să 
mă urască. 

— Sunt sigură că exagerezi. 

— Aș vrea eu. 

Amanda își şterse lacrimile cu dosul palmei și îi spuse 
surorii ei adevărul despre copilăria lui Pietro. 

Amy ascultă în tăcere, jucându-se cu o suviță de păr. 

— Acum înțeleg. Dar poate că n-o să reacționeze așa 
cum crezi tu. Totuşi, mai ai O șansă. 

— Mulţumesc. Dar nu cred. 

— Dacă pot să te ajut cu ceva... 

Amanda văzu că ochii lui Amy erau plini de lacrimi. 

— Vreau să spun, toate astea s-au întâmplat din vina 
mea. 

Amanda se ridică. Poate că o baie fierbinte o va ajuta să 
se simtă mai bine. Se uită cu drag la sora ei geamănă. 
Poate că Amy era egoistă. Dar Amanda știa că, dacă avea 
nevoie de ceva, se putea baza pe sora ei. 

— Ar fi fost bine să mă ajuţi, dar nu ai cum. Singură am 
intrat in situaţia asta și știu ce am de făcut. 

Se duse către baie, dar ezită în faţa ușii. Avea o singură 
rugăminte. 

— Am de gând să-i spun, dar vreau să aştept, măcar 
până când terminăm cu fotografiile. 

— Bine. 

— Aşa că, ai putea să, ăăă, pleci? 

— Acum?!? 

Amanda se crispă când auzi tonul neîncrezător al lui 
Amy. 

— Păi, poate mâine. Doar pentru o săptămână, bine? 
Apoi o să-i spun. 

Se aștepta s-o audă pe Amy protestând, plângându-se de 
programul ei dat peste cap. În loc de toate astea, Amy 
zâmbi. Se ridică de pe canapea și se apropie de Amanda, 
îmbrățişând-o. 

— Sigur că da. Nu știu ce a fost în capul meu. Oricum 
nu aș fi putut să stau ascunsă aici atâta timp. O să merg la 
Marcell și Arturo, în Costa del Sol, sau cam așa ceva. 

— Mulţumesc, răsuflă Amanda ușurată. 

— Cu plăcere. Măcar atât să fac. O să fie bine, ai să vezi. 

Amanda zâmbi amar. 

— Sper. 


Capitolul 9 


Aroma de ulei de măsline și usturoi care se ridica din 
tigaia fierbinte îi amintea lui Pietro de bucătăria veselă a 
mamei sale. Cu mișcări experte, adăugă ciuperci fin 
tăiate, amestecând continuu. 

O portie de paste, un pahar de chianti și totul era gata. 
Mai lipsea Amy. Chiar dacă amândoi aveau nevoie de o 
seară în care să se odihnească, regreta că o lăsase singură 
în apartament. Doar pentru o noapte, își promise el. 
Mâine o va aduce la el acasă și îi va da să guste sosul cu 
ciuperci pe care îl crease special pentru ea. 

Pietro își turnă un pahar de vin și privi cu atenţie la 
sosul care fierbea pe aragaz. Îi plăcea să gătească. Mânuia 
la fel de bine ustensilele din bucătărie ca și aparatul de 
fotografiat. Cu toate acestea, nici o femeie nu-i fusese 
sursă de inspiraţie pentru vreun fel de mâncare. Cine ar 
fi crezut că Amy va fi aceea? Amintirea perioadei când o 

dispreţuia era atât de neclară, încât parcă n-ar fi existat 
niciodată. În toate celelalte ocazii când lucraseră împre- 
ună, Pietro o considerase un model tipic, imatur. Iar când 
auzise că se întâlnea cu Darren, părerea lui, deja proastă, 
se înrăutăţise. Mai rău nu se putea. 

Verifică din nou dacă pastele erau fierte și le răsturnă 
într-o sită. 

Nu o să înţeleagă niciodată cum s-a putut înșela atât de 
tare în privința ei. Prietenii lui n-or să-l creadă când le va 
spune cu cine iese în oraş. Și o să fie într-adevăr uimiţi 
când o să înţeleagă cât de serios este. 

Noţiunea de „ieşit în oraş” nu era suficientă. Până 
acum, nu fusese interesat de o relaţie serioasă, nu se 
gândise să se lege de o singură femeie. 

Când pastele s-au scurs, adăugă în sosul de ciuperci 
smântână, cherry și, în final, puţin rozmarin proaspăt. 
Amestecă toate ingredientele și puse deasupra brânză 
rasă. 

Luă o înghițitură de chianti. În mintea lui, vinul roșu se 
transformă în șampanie înspumată, ca în seara în care 
degetele lui i-au atins pentru prima dată pielea fierbinte. 

În timp ce mânca, Pietro se gândea la fotografiile de pe 
hol. Nu-i plăcea să vorbească despre viaţa lui personală. 
Întâi de toate, pentru că se temea să nu se creadă că nu ia 
în serios rolul de fotograf de modă. Dar și pentru că, tre- 
buia să recunoască, îi era prea greu să împartă această 
parte a vieţii lui cu restul lumii. Chiar și acum, când 

lucrările lui se vindeau bine în câteva galerii, tot nu voia 
să renunţe la această parte a vieții lui, închisă pentru ceilalți. 

Înainte ca el și Amy să devină atât de intimi și de 
apropiaţi, nu simţise nevoia să împartă cu nimeni acea 
parte a vieţii lui. 

Dar mâine o va face. 

Mâine o va conduce pe Amy către partea cea mai 
ascunsă a viselor lui. 


În după-amiaza următoare, Pietro ieși din spatele 
aparatului de fotografiat. 

— Gata pentru azi. Cred că toţi avem nevoie de o 
pauză. 

Amanda luă halatul așezat în apropiere și se îmbrăcă, 
acoperind setul din mătase verde pe care îl fotografiaseră 
până atunci. 

Ea se uită la Pietro. 

— Aşa devreme? Nu am fotografiat decât trei ţinute. 

— Da, cara, pentru că am făcut niște planuri pentru 
seara asta. 

Amanda roși. Un val de dorinţă o cuprinse, urmat 
brusc de o senzaţie de durere care îi cuprinse inima. Mai 
aveau câteva zile, poate o săptămână, și terminau. 

Pietro se apropie de ea, ţinând în mână un aparat de 
fotografiat. O trase spre el. 

— Nu asta voiam să-ți arăt, îi șopti el. Dar, dacă preferi 
să rămâi acasă... 

Ea clătină din cap, râzând de privirea pe care i-a 
aruncat-o pe sub sprâncene. 

— Bine. Ne vom ocupa de partea asta mai târziu. 

Amanda simțea că privirea lui pătrundea prin țesătura 
halatului. 

— Poate iei lenjeria asta verde cu tine. 

Amanda se retrase, rupând vraja. 

— Şi ce voiai să-mi arăţi? 

— E o surpriză. 

Pietro o împinse către vestiar. 

— Du-te să te schimbi. Luăm cina la mine, apoi, dacă 
putem să evităm dormitorul, o să te duc undeva. 

— Ar trebui să mă duc acasă, să mă schimb. Am venit 
îmbrăcată într-un tricou și în blugi. 

— Nu trebuie să te îmbraci elegant. În seara asta, o să 
gătesc eu pentru tine. 

Cina s-a petrecut exact așa cum îşi imaginase Amanda 
în Seara în care a intrat în apartamentul lui. A stat în 
bucătărie în timp ce Pietro tăia, condimenta, amesteca. 
Acele momente în care au stat de vorbă despre ziua de 
lucru, în timp ce el pregătea masa, s-au dovedit extrem de 
intime. Aproape mai intime decât atunci când împărțeau 
patul. 

După cină, au mers cu mașina în oraș. Amandei îi 
plăcea din ce în ce mai mult drumul de munte, care îi 
oferea o vedere de ansamblu asupra Florenței. Pietro opri 
în apropierea râului și porniră pe jos pe străzile aglome- 
rate, pline de oameni care preferau atmosfera nopții 
pentru plimbare. 

— Hai pe aici. 

Pietro indică o străduţă liniștită. 

— Vreau să-ţi arăt o galerie de pe strada asta. 

— Ai lucrări expuse aici? 

Pietro încuviinţă, timid. 

Amanda simţea că inima îi bate cu putere. Nesiguranța 
pe care o afișa îl făcea irezistibil. Era un profesionist de 
succes, dar nu era sigur că ea va fi interesată de lucrările 
lui. 

Ca multe magazine pe care le văzuse în Florenţa, gale- 
tia se afla în faţa unei clădiri vechi. Literele aurii recent 
pictate marcau simplu adresa și numele — Tre Via 
Magdalena. 

În interior, clădirea era în întregime modernă. Picturi, 
litografii, tipărituri atârnau pe pereţii albi, puse în valoare 
ca într-un muzeu. 

O scurtă privire de ansamblu arăta că acolo nu se aflau 
fotografii, ci numai picturi sau sculpturi. Lucrările lui tre- 
buia să se afle în una din sălile din spate. 

Pietro se îndreptă spre o serie de peisaje. Copaci şi 
pajiști în culori tari. Părea că nu se grăbește să ajungă la 
propria lui expoziţie. 

Amanda îl studia în timp ce el privea lucrările. 
Văzându-i reacțiile, putea să-și dea seama că aveau ace- 
leași gusturi în materie de artă. 

Ea se îndepărtă de el, căutând să exploreze o altă parte 
a expoziţiei. Da, amândoi apreciau pastelurile, și? Se 
simțea ca o adolescentă care caută motive puerile care 

să-i demonstreze că sunt sortiţi să fie împreună. De parcă 
acestea ar fi contat după ce el va afla trădarea pe care ea 
trebuia să i-o mărturisească. 

Simţind că este gata să izbucnească în lacrimi, traversă 
camera și își îndreptă atenţia asupra unor sculpturi în 
mărime naturală. 

Pietro veni lângă ea. O luă de mână și o trase spre 
camerele din spate. 

— Eşti gata să vezi artă adevărată? 

— A ta? 

— Dacă ești în stare. 

O strânse mai tare de mână. Nu era atât de nepăsător 
pe cât voia să pară. 

Amanda îi răspunse, strângându-i degetele. Acasă. 
Cuvântul îi venise brusc în minte, în clipa în care mâna lui 
i-o cuprinsese pe a ei. Simţea că se potrivesc perfect. 
Savură senzaţia, nefiind atentă la lucrările expuse pe 
pereţii pe lângă care treceau. Măcar astăzi, se simţea 
acasă. 

Un agent de vânzări traversă galeria, întâlnindu-se cu 
ei exact atunci când intrau în sala unde erau expuse 
fotografiile lui Pietro. Se uită la ei întrebător, cu 
sprâncenele ridicate. Pietro clătină din cap în semn de nu. 
Omul zâmbi scurt şi se îndreptă spre un alt cuplu care 
studia o pictură abstractă de dimensiuni mari. 

— Nu te-a recunoscut? întrebă Amanda. 

Pietro ridică din umeri. 

— Nu el este proprietarul. Oricum, prefer anonima- 
tul. Vreau să văd cum reacţionează oamenii la lucrările 
mele. 

Amanda recunoscu imediat fotografiile. Parte dintre 
ele erau cele pe care ea le văzuse în apartamentul lui, dar 
mai erau şi altele expuse. 

— În câte galerii expui? întrebă Amanda în timp ce stu- 
dia lucrările. 

— Câteva în Italia, două în Franţa şi una la New York. 
Acum sunt în tratative cu o galerie din San Francisco. 

Nu era departe de Reno. Gândul acesta îi aduse o 
speranță Amandei, dar refuză ideea. Ce importanţă avea? 
Peste câteva zile nu va conta nici dacă locuiește peste 
drum! 

Se simţi privită insistent și se întoarse către el. Admiraţia 
pe care i-o citea în priviri îi sfâșia inima. Nu o merita. 

— Îmi place asta. 

Î trase către o fotografie sepia care înfățișa nişte gon- 
dole în apropierea unui dig. Felul în care prinsese aerul 
acelui moment, lumina căzând pe muchiile ascuţite ale 
bărcilor, strălucirea apei o făceau să creadă că se află pe 
unul din canalele din Veneţia. 

Se opriră o clipă, mână în mână, în timp ce Amanda 
admira fotografiile. 

— Sunt foarte diferite de fotografiile de modă. 

— Mă bucur că ai observat. 

Pietro își cobori vocea, aplecându-se spre ea. 

— Am început să mă satur de modă. 

— Serios? Dar ești foarte bun! Vreau să spun, apari în 
Vogue şi în Cosmo şi în alte reviste de genul ăsta. 

Fl ridică din umeri. 

— Şi tu la fel. 

— Ai dreptate. 

Minciuna o făcu să respire mai greu. Se apropie de o 
altă lucrare, prefăcându-se că o studiază cu atenţie. 

— M-am plictisit, continuă el. A fost grozav, uneori a 
fost o adevărată provocare. Dar sunt gata să fac altceva, 
mai mult. M-am săturat de oamenii din publicitate care 
îmi spun ce să fac și îmi dirijează fiecare fotografie. 

— Ai dreptate. N-ar trebui să te descurajez. Lucrările 
tale sunt grozave. Numai că mie nu prea îmi plac 
schimbările. Sunt puţin uimită când văd că oamenii se 
schimbă, atâta tot. 

Pietro o trase spre el şi o sărută pe obraz. 

— E în regulă. Sunt multe de spus despre statornicie și 
constanţă. 

Amanda intră în ultima sală a galeriei. Dacă el ar fi ştiut 
cât de statornică și constantă era atunci când nu juca rolul 
lui Amy! Își mușcă buza. Oricât de mult s-ar fi distrat 
jucând rolul surorii ei, nu a meritat. O singură dată 
acţionase împotriva raţiunii ei şi se dovedise un dezastru. 
Spre deosebire de Cenușăreasa, prinţul ei nu o va căuta 
după ce vraja se va risipi şi ea se va întoarce la viaţa ei 
calmă, de profesor universitar. 

La întoarcere, în drum spre apartamentul lui, au vorbit 
despre lucrările lui, dar Amanda nu se simţea în largul ei. 
Nu dorea decât să-l sărute, să-l iubească. Ar fi dorit să 
profite la maxim până în clipa când caleașca se va 
transforma în dovleac. 


Cu cât se apropiau mai mult de apartament, cu atât 
Amandei îi era mai greu. Cu fiecare pas, corpul i se 
încorda de parcă era gata de luptă. 

— Vrei un pahar de vin? o întrebă Pietro când intrară. 

— Nu, mulțumesc, răspunse ea încet, abia stăpânindu-se 
să nu plângă. 

Se apropie de ea. 

— Cara! Te simţi bine? 

Se aşeză lângă ea, ridicându-i delicat bărbia. 

— Pari foarte obosită. Poate ai răcit. 

Amanda clătină din cap. Tonul lui amabil risca să 
dărâme zidul pe care ea îl ridicase, încercând să facă faţă 
sentimentelor contradictorii. 

— Sunt doar obosită. 

Încercă să zâmbească. 

— Cred că încă sunt în urmă cu somnul, din pricina ta. 

Pietro se ridică in picioare şi o privi de sus, cu mâinile 
vârâte adânc în buzunare. 

— Atunci, o să dormi. Chiar dacă nu-mi place, o să te 
las să dormi în seara asta. Tu stai cuminte. Este rândul 
meu să am grijă de tine. 

— Pietro, nu trebuie. Pot să plec... 

— Nici să nu te gândești. Tu ai avut grijă de mine. Acum 
este rândul meu. Stai liniștită și relaxează-te. 

Amanda se descălță şi se întinse pe canapea, cu mâna 
sub cap. Își propuse să nu se mai gândească la nimic, ci 
doar să se bucure de timpul pe care îl petrec împreună și 
de atenţia pe care i-o acordă. 

Pietro se întoarse, cu o cană de lapte cald și un platou 
de prăjituri. 

— Să te ajute să dormi. 

— Prăjiturile miros grozav. 

— Sunt făcute cu nucă și miere, după reţeta mamei 
mele. 

Fl îi luă piciorul și începu să-i maseze talpa. Amanda 
închise ochii și gemu de plăcere. Poate că Cenușăreasa 
avea un pantof de sticlă, dar nu avusese parte de un 
asemenea masaj. 

Când termină laptele și prăjiturile, Pietro se ridică și o 
sărută pe frunte. 

— Închide ochii câteva minute. 

Amanda se cufundă în canapeaua primitoare. I se păru 
că aude apa curgând, dar era un efort prea mare să 
deschidă ochii, darămite să se ridice și să cerceteze. 

Era aproape adormită când simţi niște braţe puternice 
ridicând-o. Deschise cu greu ochii și își dădu seama că se 
afla în braţele lui Pietro. Zâmbi. Când a lăsat-o jos, pe 
gresia rece din baie, era trează. 

— Baia dumneavoastră, Signorina, spuse el cu o 
plecăciune adâncă. 

— Mulţumesc. Eşti minunat. 

Faptul că era atât de atent o impresiona profund. 
Gătea, făcea curat, o răsfăța. Tot ce-și putea dori o femeie. 

Îşi scoase tricoul, dar se încurcă la fermoarul pan- 
talonilor. Pietro o sărută ușor pe gât. 

— Te-aş ajuta, dar deja îmi este greu să-mi ţin promisi- 
unea, Strega. Mă întorc cu prosoapele, îi zise el din ușă. 

Amanda intră în cadă, oftând mulțumită. Închise ochii 
și se lăsă cuprinsă de apa caldă și parfumată care îi alunga 
orice tensiune din corp. 

Din sufragerie se auzeau acordurile clare ale unei sim- 
fonii. Un zgomot în apropiere o făcu să deschidă ochii. 

Pietro stătea gol lângă cadă. 

— E loc şi pentru mine? 

Amanda tresări. Nu voia să fie atât de aproape de el, nu 
credea că va rezista să nu-i mărturisească secretul care o 
apăsa. 

— Credeam că... 

— Îţi promit. Dar nu puteam rezista unei băi parfumate. 
Mai ales dacă este completată de o femeie frumoasă. 

Se strecură în cadă în spatele ei, înlănţuind-o. 

— Relaxează-te. Îmi place să stau așa aproape de tine. 

— E minunat, murmură ea. 

Stătură așa, înconjurați de muzică și de lumina 
lumânărilor. Chiar dacă nu ar fi vrut să strice atmosfera 
intimă, Amanda simţi că i se face frig. 

— E timpul să mergem în pat, spuse el. 
Pietro a îmbrăcat-o și a purtat-o în braţe până în pat. 
Au adormit îmbrățișaţi. 


xok k 


La sfârșitul săptămânii, Amanda reuşise să-și con- 
troleze sentimentele faţă de Pietro. Se bucura de fiecare 
moment petrecut împreună și încerca să țină departe 
gândurile negre. 

Până când intră in vestiar și simţi realitatea crudă. Pe 
masă se afla ultima ţinută. Sedinţele foto se terminau. 

Se aşeză pe banca din lemn, respirând greu. Nu era 
gata. Nu era gata să renunţe la el. Nu încă. 

Dar nu mai putea să amâne. Nu mai avea timp. De 
îndată ce terminau, trebuia să-i spună. 

— Amy! 

Amanda sări când auzi chemarea lui Judy. 

— Amy! Pietro este gata. 

— Bine. Vin într-o clipă. 

Se îmbrăcă și se duse, pentru ultima oară, la machiaj. 

— Care este următorul contract? o întrebă Judy. 

— Nu știu. 

Incă un lucru asupra căruia ea și Amy nu se puseseră de acord. 

— Am o pauză de vreo câteva săptămâni. Mă gândeam 
să mă întorc în State, să-mi vizitez familia. 

Adică să se întoarcă în Nevada, la vechea ei viaţă. 

— Eu îmi caut o slujbă aici, în Italia. Mi-ar plăcea foarte 
tare să mai stau. Dacă afli ceva..., spuse Judy. 

Amanda și-ar fi dorit mai mult decât orice să poată 
spună același lucru. 

— Sigur, te anunţ. 

— Pari cam supărată. Și eu sunt cam tristă atunci când 
se termină o serie de şedinţe. 

— Da, așa e. 

— Dar o să mai lucrăm împreună, nu? 

— Hm... 

Amanda nu se simţea în stare să articuleze nici un 
cuvânt. 

Judy termină de aranjat părul Amandei, apoi plecară 
împreună spre studioul unde Pietro și Nino făceau 
ultimele retușuri la reflectoare. 

— Deci, terminăm. După ziua de azi, vacanţă, nu? 
întrebă Nino. 

Amanda zâmbi şi încuviinţă din cap, bucuroasă că Judy 
și Nino aveau chef de vorbă. 

Pietro interveni. 

— Lumina este foarte bună, iar Amy arată grozav. Ce-ar 
fi să plecaţi mai devreme astăzi? Terminăm singuri. 

Amanda simţi că-i iau foc obrajii când îi prinse privirea 
și văzu sclipirea jucăușă din ochi. 

— Dar nu trebuie să facem curat? întrebă Judy. 

— Este târziu. Putem strânge echipamentul mâine 
dimineaţă. 

Pietro o îmbrăţişă pe Judy. 

— Ai făcut o treabă foarte bună. Mi-ar plăcea să mai 
lucrăm împreună. 

— Da, sigur, răspunse ea puţin încurcată, grăbindu-se 
spre vestiar. 

— Grazie, capitano, spuse şi Nino, salutându-i din mers. 

Pietro se sprijini de o ladă, cu braţele încrucișate la 
piept. Părea total indiferent, dar ochii lui spuneau cu 
totul altceva. Amanda îi simțea privirea pe piele, în ciuda 
halatului. Nimic n-ar fi putut-o proteja de dorinţa lui, care 
fi scotea la suprafaţă propria pasiune. 

— Deci... începem? zâmbi el. 

Întinse mâna și îi atinse o șuviță de păr. 

— Vreau să fie ca prima oară, când eram singuri. 

— Bine, şopti ea. 

Ce mult își dorea ca Judy să plece. Acum. 

Auzi un zgomot și se întoarse. Asistenta ei stătea în ușă, 
încărcată cu genţi şi cutii. 

— Eu am plecat. Mi-am strâns majoritatea lucrurilor și 
o să mă întorc mâine dimineaţă după celelalte. Ciao. 

Amanda se îndreptă spre scaunul înalt pe care Pietro îl 
pusese în mijlocul studioului. Înainte să se întoarcă la 
aparat, el dădu drumul casetofonului. Camera se umplu 
de acorduri de jazz, amintindu-i de ziua în care se 
cunoscuseră. Își aminti cât de stânjenită s-a simţit când a 
fost nevoită să-i pozeze şi cât de supărată a fost când a 
înțeles că o disprețuiește. Dar cel mai clar își amintea cum 
se simţea stând pe același scaun, așteptând ca buzele lor 
să se atingă. 

Pietro se plimba prin cameră cu aparatul în mână. Nu 
scotea nici un sunet, se mulțumea să o privească insistent. 
Amanda își desfăcu cu greutate halatul. 

Se mișca încet, lăsând ritmul muzicii să-i conducă 
pașii. Acum nu mai existau pași încurcaţi şi nici mișcări 
neîndemânatice, ci numai pasiune alimentată de 
dragostea lor împărtășită. 

Abia observă când zgomotul făcut de aparat nu se mai 
auzi. Pietro se apropie de ea și o învălui într-un dans 
grațios, ameţitor, încheiat cu un sărut lung și pasional pe 
canapea. 

— Din prima zi am vrut să te simt lângă mine, Cara. 

Amanda se uită în ochii lui căprui, cuprinsă de o 
avalanșă de emoţii. Dorinţă, pasiune, teamă, durere. Dar 
refuza să se gândească la viitor. Putea să trăiască prezen- 
tul. Avea să plătească mai târziu. 

— Și eu, șopti ea. Dar n-am crezut că și tu... 

— Ştiu, o întrerupse el. Am fost un idiot. Și un... măgar, 
îţi aminteşti? 

— Da, şopti printre sărutările lui. 

— Sper că ai un antidot la licoarea iubirii pe care mi-ai 
pregătit-o! 

— Nu, îl tachină ea. Eşti vrăjit pentru totdeauna. 

— Asta voiam să aud, spuse Pietro, purtând-o încă o 
dată pe tărâmul plăcerii depline. 


Amanda începea să simtă răcoarea din cameră, iar gân- 
durile pe care şi le alungase își făceau din nou loc în 
mintea ei. Într-o secundă, ochii i se umplură de lacrimi. 
Înainte să le poată opri, cuvintele îi ţâșniră de pe buze. 

— Te iubesc. 


Capitolul 10 


Pietro își făcea de lucru prin studio, strângând reflec- 
toarele și impachetând restul echipamentului, în timp ce 
Amanda își schimba hainele. Muzica de jazz încă se mai 
auzea, iar el ţinea ritmul fluierând. 

Abia auzise, parcă nu era sigur că ea spusese acele 
cuvinte. Te iubesc. Amintirea vocii ei nu îl părăsea, 
făcându-l să zâmbească în permanență. 

Ar fi vrut să o ducă acasă și să afle toate amănuntele 
despre ea. Ce filme o făceau să râdă? Ce îi plăcea să facă 
în zilele lungi de vară? Era dornic să afle totul despre 
femeia pe care o iubea. 

— Pietro! 

Se întoarse auzindu-i vocea. Era îmbrăcată și dema- 
chiată, cu geanta în mână. Veselia lui se risipi când îi văzu 
privirea serioasă. 

— Trebuie să-ți spun ceva. 

— Bine. 

Amanda privea în pământ. 

— Este... 

Nu-și găsea cuvintele. Pietro se apropie, vrând să o ia 
de mână. Amanda se retrase rapid, ridicând o mână pen- 
tru a-l tine la distanță. Își ridică privirea. 

— Pietro, îmi pare rău, şopti ea. 

— Ce e, Amy? Ce s-a întâmplat? întrebă el, îngrijorat. 

Ea clătină din cap cu putere. 

— Eu nu sunt Amy. 

— Scuzi? Cara, nu are sens ce spui. 

Ochii ei superbi erau plini de lacrimi, 

— Nu sunt Amy. Sunt Amanda, sora ei. 

Pietro simţi că îi fuge pământul de sub picioare. 

— Prego? 

Amanda își încleștă degetele. 

— Suntem gemene, gemene identice. M-a convins să îi 
tin locul, să fac aceste fotografii în locul ei. Amy a primit 
un rol într-un serial de televiziune, dar a aflat apoi că tre- 
buie să refacă fotografiile pentru catalog. 

Voia să-i explice totul dintr-o răsuflare. 

— M-a rugat atât de mult, n-am putut s-o refuz. Numai 
că tu nu făceai parte din plan. 

Vocea ei abia se mai auzea. 

— Relaţia noastră nu făcea parte din plan. 

Pietro se uita fix la ea, la Amy pe care o ştia de câteva 
săptămâni. Arăta la fel, vocea era la fel. Gândurile și 
întrebările i se ciocneau în cap, dar nu putea să spună 
nimic. O urmă de speranță apăru în mintea lui. 


COPIA PERFECTĂ 143 


— Asta este într-adevăr o glumă proastă. 

Chiar dacă își dorea cu tărie să fie așa, știa că nu are 
dreptate. 

Amanda clătină din cap. 

— Aș vrea să fie, chiar aș vrea... Aș face orice să schimb 
situaţia asta. Dar trebuie să înţelegi. 

În ochii ei se putea citi o rugăminte nerostită. 

— Nu mă așteptam la asta. Trebuia doar să fac niște 
fotografii, să stau câteva săptămâni în Italia și apoi să mă 
întorc la Reno. Și când... 

Continuă în şoaptă. 

— ...când am început să ieşim împreună, n-am știut cum 
să-ţi spun. Așa că nu ţi-am spus. Și mai târziu am încercat 
să mă conving că nu contează, că nu o să te superi. Chiar 
am crezut că vom putea să râdem de situaţia asta. 

Pietro își prinse capul în mâini. 

— Nu pot să cred. 

— Știu. 

Se aplecă și scoase din geantă un portofel. Îi întinse o 
fotografie care înfățișa două fete — aceeași nuanţă a 
părului, aceiași ochi, același zâmbet. Pietro își întoarse 
privirea, apoi îi cercetă cu atenţie trăsăturile feţei. Amy 
sau Amanda? Dar nu o cunoscuse prea bine. Nu avea 
termen de comparaţie. 

— Așa se explică tunsoarea, nu? 

— Da, şopti ea. Mie nu-mi place părul lung. Întotdeauna 
l-am avut scurt. 

Socul iniţial trecuse, lăsând loc mâniei. Îşi încrucișă 
mâinile la piept, ca un scut. 

— Deci tu ești psihologul? 

— Sociologul. 

Femeia străină din faţa lui încercă să zâmbească printre 
lacrimi. 

— Sunt sociolog. Predau la Universitatea din Nevada. 
Pietro... 

Se opri, cu vocea tremurând. 

— N-am vrut să se întâmple așa. Te rog, crede-mă. 

— Serios? Dar ce ai vrut? Trebuia să apară Amy și să 
continue relaţia? 

Un alt gând îi veni în minte. 

— Era şi Darren implicat în asta? Pentru că dacă era... 

— Doamne, nu, strigă Amanda, ridicând mâna ca pen- 
tru a se apăra. Nu, Amy niciodată... eu niciodată... 

Scutură din cap. 

— Nu, am ştiut doar eu şi Amy. 

— Nu te-ai gândit niciodată să-mi spui adevărul? 

— În fiecare zi! Dar, la început, mă urai. Adică am 
crezut că o urai pe Amy. Așa că am crezut că nu are rost 
să-ţi spun. Voiam doar să termin treaba și să plec. 

Fa făcu o pauză, cercetându-i expresia feţei. Pietro 
rămânea impasibil. Dio, n-avea de gând să o ajute deloc. 

— Apoi, după ce lucrurile între noi au evoluat, am... 
n-am știut ce că fac. 

Calmul lui Pietro se transforma încet într-o răceală de 
gheaţă. Se întoarse cu spatele și se îndreptă spre aparatele 
lui. Nu voia să îi vadă ochii plini de durere și buzele care 
tremurau. 

— Dar mai târziu? Întotdeauna am crezut că Amy nu lua 
în serios relaţiile ei amoroase. Văd că semănaţi foarte 
bine. 

— Nu-i adevărat, zise ea cu o voce stinsă. Înţeleg de ce 
crezi asta, dar relaţia noastră... Pietro, pentru mine relaţia 
asta e un lucru foarte serios. Te rog, crede-mă. 

Disperarea din vocea ei aproape că putea topi inima 
lui de gheață. Aproape. El pufni și clătină din cap. 

— Nu mai ai nici urmă de credibilitate, Cara. 

— Stiu că am făcut un lucru îngrozitor. Și că n-am nici 
o scuză. Dar după ce... după ce am făcut dragoste, mi-a 
fost teamă că o să mă urăști. Nu voiam ca relaţia noastră 
să se termine, așa că am preferat să tac. 

Ultimele cuvinte au fost spuse atât de încet, încât el 
abia le auzi. 

— Nu voiam să te pierd. Dar știam că pe zi ce trece mă 
afundam tot mai adânc. 

El o întrerupse. ÎL minţise. ÎI trădase în cel mai urât 
mod. Dar nu trebuia să-i arate furia și durerea care îl 
sfâşiau. În faţa ei trebuia să pară indiferent. Mai mult, voia 
să o facă să sufere, să plătească pentru modul în care 
intrase în viața lui și i-o dăduse peste cap. 

— Şi cum rămâne cu dragostea? 

Îi aruncă o privire plină de duritate. 

— Cred că eşti mândră de tine. Te pricepi să minți! 

Amanda se apropie de el, cu braţele întinse. 

— Nu! Am vorbit serios! Şi acum vorbesc serios! Te rog, 
crede-mă. 

— Sigur că da! O să ţin minte că trebuie să cred doar 
atunci când îmi spui tu! Asta dacă nu te răzgândești între 
timp. 

Ea își lăsă mâinile să cadă pe lângă corp. Își luă geanta 
de pe podea și păși încet către ușă. Cu mâna pe clanţă, 
ezită şi se întoarse spre el. 

— Ştiu că nu merit, dar sper ca într-o zi să mă poţi ierta. 

Pietro se uită direct în ochii ei. 

— Niciodată. 


Pietro stătea la biroul lui din spatele studioului, 
încercând să facă ordine în teancul de hârtii, când Nino 
intră, aducând poşta. Tinea în mână un plic mare cu 
ștampilă de Londra. 

Drept răspuns, Pietro se încruntă. Stătea nemișcat, ner- 
vos şi foarte îndurerat. Trecuse o lună și aştepta din zi în 
zi să primească exemplarul său din catalogul la care 
lucrase. 

Nu era pregătit să se uite la el, încă nu putea face față 
amintirilor pe care catalogul le va răvăși. Încă nu. Luă 
plicul de la Nino și îl puse peste celelalte scrisori necitite. 
Cu stiloul în mână, gata să se reapuce de lucru, se uită 
după Nino. Acesta clătina uşor din cap, cu o expresie 
dispreţuitoare, apoi ieşi din cameră. 

Pietro aruncă stiloul. Poate ar trebui să facă o pauză. 
Nu se mișcase de la birou de dimineaţă. 

Prin fereastra de lângă biroul său se zărea masivul 
Duomo. Clădită în perioada Renașterii, catedrala domina 
întregul oraș, ca un munte construit de o mână 

omenească. Chiar și acum, în secolul 20, catedrala i se 
părea un miracol. Povestea spunea că, atunci când au 
început construcţia, meșterii nu ştiau cum o vor termina. 
Și totuşi au pornit la drum, având credinţa că cineva, la un 
moment dat, va găsi răspunsul. 

Pietro oftă. El nu prea credea. În nici un caz nu credea 
în femeile mincinoase. Dacă Amanda îl minţise în legătură 
cu ceva atât de important, cum să mai aibă vreodată 
încredere în ea? Cum putea să o creadă atunci când îi 
spunea că îl iubește? Atunci când i-a spus aceste cuvinte, 
era într-adevăr Amanda? Sau era Amanda în rolul lui Amy? 
De fapt, nici nu mai conta. 

Ceea ce conta era să-şi facă ordine în hârtii. Nu avea 
timp să se gândească la Amanda. Niciodată! lar data 
viitoare când o să vrea să înceapă o relaţie, o să ceară 
actele şi amprentele femeii în cauză. 

Luă prima factură din teanc și începu să caute dosarul. 
Cu timpul, durerea surdă din piept va dispărea, la fel ca 
și nopţile în care o visa. 

Văzu dosarul sub catalogul buclucaș. Apucă plicul de 
un colţ, de parcă ar fi fost contaminat, dar hârtia îi ardea 
degetele. ÎI studie câteva clipe, apoi oftă și rupse hotărât 
plicul. 

Amanda îi zâmbea de pe copertă. Îşi aminti de 
Sorrento, locul unde fusese făcută poza. Amanda stătea 
pe chei, privind apa. Când o strigase, se uitase la el, zâm- 
bind larg. Îşi amintea că nu se putuse stăpâni și alergase 
către ea ca să o sărute. Apoi plecaseră împreună la hotel. 

Respirația lui deveni mai greoaie și simţea că pulsul i 
se accelerase. Chiar și de la sute de kilometri distanţă, ea 
tot putea să-l vrăjească. Începu să răsfoiască albumul. 
Erau pagini întregi din care Amanda îi zâmbea, îi râdea, îl 
tachina. 

Putea să spună când au fost făcute pozele după expre- 
sia feţei ei. În primele era ezitantă, vulnerabilă. În cele- 
lalte era plină de pasiune și promisiuni. 

Şi de înșelăciune. Strânse din dinţi și închise brusc 
catalogul. Indiferent de ce simţise pentru ea, totul se ter- 
minase. Probabil că Dr. Seaton încă se mai amuză pe 
seama farsei pe care i-a făcut-o. 

Nu! 

Nu voia să recunoască, dar nu se mai putea preface. 
Poate că Amanda era o mincinoasă, dar sentimentele pe 
care le avea faţă de el fuseseră adevărate. Știa acest lucru, 
la fel de bine cum îi știa fiecare părticică a corpului. 

Atenţia îi reveni la catedrală. Duomo fusese clădit pe și 
din credinţă, de aceea rezistase sute de ani. Ar fi trebuit să 
se gândească la asta. 


O săptămână mai târziu, Pietro stătea la birou. Era 
puțin peste ora nouă. Nino fixase o întâlnire cu un 
potenţial client. Ar fi vrut să se grăbească. În ultima vreme 
nu-i plăcea să piardă timpul. 

Pietro auzi zgomote în camera de alături și se ridică 
să-şi întâmpine oaspetele. Ușa se deschise, iar el rămase 
împietrit. 

Amy Seaton înaintă în mijlocul camerei, cu părul roșu 
lung revărsându-i-se pe umeri. 

— Bună, Pietro, îl salută ea degajată. 

El se apropie, negru de furie, cu pumnii strânși. 
Doamne, ce tupeu avea să apară aici! 

Primul lucru pe care îl remarcă era cât de diferite erau 
cele două surori. Dacă le-ar fi văzut împreună, şi-ar fi dat 
seama într-o clipă că aceasta nu era Amanda lui. 

Nu a salutat-o, lăsând-o nelămurită și neliniștită în 
timp ce o examina cu atenţie. Nu doar părul era proble- 
ma. Ci și stilul, şi diferenţele minore de ten și structură a 
mușchilor. Şi ochii. Aceeași nuanţă de gri, dar Amy nu 
avea acel calm pe care îl găsise în privirea Amandei. 

Acum era convins că nu erau identice. 

Amy îşi puse o mână în șold și îl privi fix. 

— Ai de gând să vorbești cu mine sau îmi pierd timpul? 

— Mai degrabă cred că îți pierzi timpul. 

Se uită la ceas. 

— Şi nici nu ţi-ai ales bine momentul. Am o întâlnire și 
clientul trebuie să sosească, așa că te-aș ruga să... 

Se duse către ușă și o deschise. 

Amy zâmbi larg. Asemănarea cu Amanda era uimitoare 
când zâmbea. 

— Cu mine ai întâlnire, domnule Bergamo. 

El trânti ușa. 

— Cum naiba ai reușit să aranjezi asta? 

— M-a ajutat Nino. Am stabilit întâlnirea acum o 
săptămână. 

— Nino?! 

— Da. 

Pietro se întoarse și strigă din toate puterile în direcţia 
vestiarului. 

— Nino!! 

Omul în vârstă scoase capul din spatele unor cutii. 

— Si? 

— Ai ajutat-o? 

Nino veni şchiopătând spre ei. 

— Si. Strega, şopti el indicând-o pe Amy. 

Pietro dădu ochii peste cap, deși era de acord. Femeile 
din familia Seaton erau categoric niște vrăjitoare. 

Nino veni către Pietro și îl împunse cu un deget. 

— Y tu hay bisogno una strega. 

Apoi se întoarse, grăbit, în vestiar. 

Pietro izbucni în râs. Nu prea știa dacă avea nevoie de 
o vrăjitoare, dar ştia sigur că își dorește una. Din păcate, 
cea nepotrivită se afla acum în studioul lui. 

— Uite ce e, Pietro, îmi pare rău de cele întâmplate, 
începu ea. 

Pietro dădu din mână, refuzându-i scuzele. 

— Nu s-a întâmplat nimic. Aţi făcut și voi o farsă, ce 
mare lucru? 

— Am văzut-o pe Amanda înainte să se întoarcă în State. 
Era distrusă. Ai idee ce simte pentru tine? 

Pietro se aşeză pe un braţ al canapelei, fără s-o invite 
pe Amy să ia loc. Nu voia să-și prelungească șederea. 

— Ce s-a întâmplat între mine și sora ta ne privește doar 
pe noi doi. Nu am de gând să discut nimic cu tine, așa că 
ai putea să pleci. 

Amanda își încrucișă braţele la piept. 

— Întotdeauna ai fost un măgar. 

Pietro tresări la aceste cuvinte. Poate că cele două 
semănau mai mult decât ar fi crezut. 

Se apropie de el, parcă urmărindu-l. 

— Ştiu că pe mine nu mă placi, dar acum este vorba de 
tine și de Amanda. Nu poţi să uiţi de mine câteva minute? 

— E cam greu, dacă ești la un metru distanță. 

Amy îl privi ca și când ar fi vrut să-l zgârie cu unghiile 
ei perfecte. Apoi izbucni în râs. 

— Stiam eu că ai simțul umorului. 

Apoi oftă. 

— Pietro, te rog, vrei să mă asculti? Nu pentru mine, ci 
pentru Amanda. Vreau să vă ajut. N-ar fi trebuit să o 
implic în așa ceva. Eu sunt de vină pentru încurcătura 
creată și vreau să repar lucrurile. 

Fl înghiţi cu greu, cu privirea fixată în ochii verzi- 
cenușii care semănau atât de bine cu ai Amandei. Acum, 
când nu mai era atât de furios, îi era greu să fie atât de 
aproape de sora ei geamănă. În ciuda atâtor săptămâni în 
care nu se văzuseră, în ciuda a tot ceea ce făcuse ea, Pietro 
tot o dorea. Își derulase în minte ultima lor conversaţie 
de zeci de ori, gândindu-se la tot ce își spuseseră. 

Numele ei. 

Dacă se gândea bine, își dădea seama că acesta era sin- 
gurul lucru despre care îl minţise. Restul era adevărat — 
felul în care râdea, felul în care îl atingea, felul în care 
făcea dragoste. Amanda nu îl minţise în legătură cu 
sentimentele pe care le avea faţă de el. 

O dorea atât de mult încât căutase date despre 
universitatea unde preda și despre orășelul în care locuia. 
Vederea lui Amy îl făcea să tânjească după vocea Amandei, 
după corpul ei, chiar mai mult decât în ultimele 
săptămâni. 

Voia ca Amanda să fie acum lângă el. Voia să-i spună ce 
nu-i spusese cât fuseseră împreună. O iubea. 

Reveni la Amy. 

— Chiar dacă mă interesează Amanda, n-am nevoie de 
ajutorul tău. 

— Ba da, ai. O cunosc bine. Este la fel de încăpăţânată 
ca și tine. Nu o să vrea să te mai vadă după tot ce i-ai spus. 

— Cred că te înșeli, răspunse el. 

Amy îi aruncă o privire sceptică. Pietro nu simţea 
nevoia să explice nimic, mai ales ei. Dar, dacă ce credea 
în legătură cu Amanda era adevărat, Amy avea să-i devină 
cumnată. Poate n-ar strica să-i facă puţin pe plac. 

— Mulţumesc, surâse el, dar am deja un plan. 

Zâmbetul ei lumină încăperea. 

— Şi cum arată planul tău? întrebă, așezându-se lângă el 
pe canapea. 

— Mă duc la Reno, își trecu el o mână prin păr. 

— Nu e bine. Amanda crede că nu vrea să te vadă. 
Trebuie să născocim altceva. 

— Atunci tu eşti persoana cea mai potrivită. 

Amy se schimbă la față, apoi izbucni în râs. 

— Am meritat-o! Uite cum cred că trebuie să facem... 


Capitolul 11 


Secretara bătu la ușă și intră în biroul Amandei 

— Aţi primit un pachet, Dr. Seaton. 

Amanda ridică privirea către cutia indicată. 

— Mulţumesc, Ginny. 

Tânăra femeie dădu din cap și ieși. 

Amanda ridică pachetul. Era prea ușor ca să conţină 
lucrările pe care le comandase. Și apoi, judecând după 
ștampilă, părea că sosise peste noapte. Nici un editor 
nu-i trimisese vreodată așa de repede o comandă. În cele 
din urmă, observă că scrisul semăna foarte tare cu al ei. 
Însemna că Amy îi trimisese ceva. 

Deschise cutia și scoase o rochie neagră de mătase. Un 
bilet căzu pe podea. Admiră rochia lungă, strânsă pe talie 
și cercetă eticheta. Era prea scumpă pentru gustul ei! 

Aruncă rochia peste teancul de hârtii și își acoperi 
ochii. Îi era teamă că va izbucni în plâns. 

Rochia era foarte potrivită pentru o seară romantică. 
Oare de ce îi trimisese Amy așa ceva? Era clar că nu avea 
unde să o poarte. Și nici pentru cine. Durerea din piept o 
sufoca. Uneori Amy era o adevărată pacoste! 

Apoi își aduse aminte de bilet. Ca și Amy, era scurt și la 
obiect. Sora ei venea mâine într-o scurtă vizită şi voia s-o 
scoată în oraș. „Ca să nu te mai gândești atâta”, scrisese Amy. 

Ca să nu se mai gândească! Singurul lucru la care se 
gândea era munca. Mai erau trei săptămâni până la 
începerea semestrului și habar nu avea ce o să facă cu 
grupa care urma să susţină examenul de diplomă. 

De câte ori se apuca de lucru, vedea chipul lui Pietro. 
Uneori și-l imagina râzând, sărutând-o, făcând dragoste 
cu ea. Dar de cele mai multe ori retrăia momentul în care 
fi spusese adevărul. Fusese atât de arogant! Dar până la 
urmă trebuia să admită că Pietro avea tot dreptul să fie 
furios. Ce situaţie îngrozitoare! Un bărbat minunat, 
amuzant, sexy şi ea ratase orice șansă de a avea o relaţie 
cu el. 

Strânse rochia şi o puse la loc în cutie. 

Poate ar trebui să plece acasă. Venise la birou ca să se 
concentreze asupra lucrului, dar, evident, nu era în stare. 
De când se întorsese din Italia îşi petrecuse mare parte 
din timp la birou, neavând vreme de altceva. Nu spusese 
nimănui ce i se întâmplase. Îi era prea rușine. Toată 
lumea știa că îşi petrecuse vara la Florenţa, cu sora ei. 

Amanda se aplecă peste birou și își puse fruntea peste 
palmele împreunate. Viaţa ei nu va mai fi niciodată la fel. 

Tot ce dorea era să revină la viaţa ei confortabilă și să uite 
de locurile incitante și de bărbatul chipeș cu părul negru. 

În schimb, totul îi amintea de Pietro. Colegii i se 
păreau acum plictisitori. Când vorbeau, accentul lor plat 
o făcea să tânjească după vocea lui caldă și senzuală. 

Orice student din anul întâi ar fi putut să-i dea o expli- 
caţie pentru ce se întâmplase. Făcuse parte dintr-o lume 
total diferită de a ei. Pietro o purtase în al nouălea cer și 
de acolo se prăbușise în lumea ei îngustă, fără nici o 
speranţă de a mai atinge vreodată acele înălțimi. 

Se ridică brusc. Luă pachetul primit şi un teanc de 
lucrări și se îndreptă spre mașină. Gândurile despre 
Pietro o urmăreau ca un musafir nepoftit. 


Rochia zăcea în cutia ei, lângă pat. Nu avea de gând să 
o poarte. Amanda stătea pe canapea îmbrăcată în 
puloverul ei favorit, cu părul ridicat de pe frunte de o 
bentiță. Un platou de prăjituri era, neatins, pe masă. Amy 
trebuia să sosească din clipă în clipă. 

Dacă Amy voia să vină în vizită, atunci își vor petrece 
seara acasă. Nu avea nici un chef să se aranjeze și să iasă 
în căutarea unei companii masculine. Singurul bărbat pe 
care îl voia era la sute de kilometri depărtare. Și, după ce 
îi făcuse, ar fi putut să fie și pe o altă planetă. 

Luă telecomanda și trecu în revistă canalele. Uneori se 
întreba dacă bărbaţii reprezentau pentru Amy răspunsul 
la orice întrebare. Actorii eleganti pe care îi vedea la tele- 
vizor îi aminteau de zilele petrecute în Italia, așa că 
închise televizorul. De fapt, totul îi amintea de Italia. 


156 MARIE BOURDON 


Puse telecomanda pe măsuță și luă, parcă împotriva 
voinţei ei, un teanc de fotografii. Oftă și se prăbuși pe 
canapea. Dacă tot îi venea să plângă, atunci să termine 
odată! Măcar după aceea putea să stea liniştită. Cel puţin 
aşa spera. 

Amanda frunzări pozele și se opri la una cu Pietro, 
făcută la Veneţia. Tenul lui măsliniu și zâmbetul care îi 
lumina faţa deveniră neclare din pricina lacrimilor pe care 
nu putea și nu voia să și le stăpânească. 

O auzi pe Amy bătând la ușă. Înainte să se ridice, stre- 
cură pozele sub pernele canapelei. 

— Imediat! strigă ea, ștergându-și în fugă lacrimile. 

Apăsă clanţa și deschise uşa, dar sări înapoi de parcă ar 
fi fost electrocutată. 

— O, Doamne! 

— Hello, Cara. 

Nu-i venea să creadă și nu îndrăznea să se bucure. 
Pietro, aici! 

El zâmbi. Zâmbetul lui larg, minunat pe care și-l 
amintea atât de bine. 

— Pot să intru? 

Îi făcu loc, nesigură pe mișcările ei. 

— Da. 

Amanda îl privea cum inspecta camera, bucuroasă că 
are un răgaz să-și revină. Ce păcat că nu s-a îmbrăcat cu 
rochia! El arăta ca un prinţ, iar ea ca o cenușăreasă. 

— Frumos. Îmi place mobila ta. Ţi se potrivește. 

— O aşteptam pe Amy. 

Nu era o ieșire prea inteligentă, dar nu era în stare de 
mai mult. Ca de obicei, accentul lui o împiedica să 
gândească limpede. 

— A fost ideea ei, recunoscu Pietro zâmbind larg. 

Ochii lui îi căutară pe ai ei. 

— Credea că nu vrei să mă vezi. 

Amanda clătină din cap. 

— Aşa am spus. Dar numai pentru că nu voiam să 
vorbesc despre asta. 

Ea ezită înainte să se uite în ochii lui. Dacă n-o credea? 
Ar fi avut toate motivele. 

— Acum putem vorbi? 

Nu îndrăznea să-l privească. 

— Da. 

I se părea de nesuportat gândul că el traversase 
oceanul doar pentru a pune punct relaţiei lor. Nu că n-ar 
fi meritat, după tot ce făcuse! 

— Bun. 

Amanda ridică privirea și i se păru că zărește o urmă de 
zâmbet pe buzele lui. 

— M-am gândit bine, începu el, apoi izbucni în râs. De 
fapt, de când ai plecat, nu m-am mai gândit la altceva. 

O fixa cu insistenţă. 

— Am greșit, Amanda. Am greșit când am dat cu 
piciorul la tot ce aveam. 

— Ce vrei să spui? 

Amanda își ținea respiraţia, temându-se că orice 
mișcare, orice sunet va strica vraja și o va împiedica să 
audă cuvintele pe care le dorea cu disperare. 

— Mai putem încerca o dată? Dar... dar acum să fim 
Pietro şi Amanda? 

Se uită atentă la el. Trebuia să fie sigură. 

— Mă ierți? 

— Categoric! Ce zici? Un nou început? 

— Da! Da! 

Amanda se aruncă înspre el, strângându-l cu putere în 
brațe. Atingerea lui, mirosul lui o umpleau de bucurie. 
Pietro o mângâie pe păr. 

— Strega, am crezut că n-o să te mai văd niciodată... 

Amanda îi puse un deget pe buze, impiedicându-l să 
continue. 

— Tu aveai dreptul să fii supărat, nu eu. 

— Un timp, am fost. Dar apoi am înţeles adevărul, chiar 
dacă mi-a trebuit mai mult timp. Nu m-ai minţit niciodată 
cu privire la adevărata ta fire sau la sentimentele pe care 
Je aveai pentru mine. Vraja ta m-a ajutat să înțeleg. 

— Ce anume? 

— Nino spune că voi două sunteţi vrăjitoare. Cred că 
are dreptate. 

Amanda se lumină la față. 

— Deci, a funcţionat? 

— Sunt pe deplin vrăjit. 

— Bun! Iar ţinuta mea de acum e foarte seducătoare, 
n-am ce zice! 

— Tu arăţi perfect orice ai purta, Cara. Sau, dacă mă 
gândesc mai bine, aş prefera să nu porţi nimic... 

Amanda izbucni în râs şi își lăsă capul pe umărul lui. 

— Tu ai ales rochia? 

— Si. Când am văzut-o, m-am gândit ce bine ai arăta fără ea... 

— Îmi pare rău că am ratat momentul. 

Pietro îi dădu o şuvită de păr după ureche. 

— Avem tot timpul din lume să experimentăm. 

— Hm... 

Ea îl luă de mână. 

— Cred că ar trebui să mă mai ocup de acea licoare a 
iubirii. Vii cu mine în laboratorul meu? întrebă ea, 
trăgându-l spre dormitor. 

Buzele lor se întâlniră, cerând și dăruind în același 
timp. Lacrimi de fericire îi curgeau pe obraji. Nu crezuse 
că îl va mai îmbrăţișa, că îl va mai săruta vreodată. 

Fl se retrase o clipă. 

— Fă cu mine ce vrei, Strega. Dacă vrei, poţi să mă 
transformi într-un dovleac. 

— Mai bine într-un diavol. 

El râse vesel și închise ușa dormitorului cu piciorul. 


Sfârşit 


